text:
བོད་རྒྱ་ཞི་མོལ་ལས་དོན་ཚོགས་ཆུང་གི་ཚོགས་འདུ་ཐེངས་ལྔ་པའི་ཐོག་གནང་བའི་གསུང་བཤད།
༄༅། ། ད་རེས་ཀྱི་ཚོགས་འདུ་འདི་བོད་རྒྱ་ཞི་མོལ་ལས་དོན་གྱི་ཆེད་དུ་ཕྱག་ལས་གནང་མཁན་གྱི་ཚོགས་ཆུང་ཞིག་རེད། བོད་རྒྱ་ཞི་མོལ་ཟེར་བའི་གནད་དོན་འདི་ྋགོང་ས་ྋསྐྱབས་མགོན་ཆེན་པོས་དབུ་མའི་ལམ་གྱི་ཐབས་ཚུལ་ཞིག་སྟོན་གནང་མཛད་པ་དང༌། དེར་གཞིས་བྱེས་བོད་མི་ཡོངས་རྫོགས་ནས་སྤྱི་མོས་ཀྱིས་རྒྱབ་སྐྱོར་ཞུས་པ་བཅས་ལ་བརྟེན་ནས་བོད་མི་རིགས་དང༌། བོད་རྒྱལ་ཁབ་ཀྱིས་གཏན་ལ་ཕབ་པའི་སྲིད་བྱུས་ཤིག་ཏུ་གྱུར་ཡོད། སྲིད་བྱུས་དེ་ལག་ལེན་དུ་འགེལ་རྒྱུའི་ཐབས་ལམ་ཐད་ང་ཚོས་བོད་རྒྱ་གཉིས་ཞི་མོལ་བྱ་རྒྱུའི་བརྒྱུད་ལམ་གདམ་ག་བྱས་པ་དང༌། དེའི་ཐོག་འབད་བརྩོན་ཡང་བྱེད་བཞིན་པ་ཡིན།
ྋགོང་ས་ྋསྐྱབས་མགོན་ཆེན་པོས་དབུ་མའི་ལམ་ཞེས་གསུངས་པ་དེ་ྋརྒྱལ་དབང་སྐུ་ཕྲེང་བཅུ་བཞི་པ་ཆེན་པོས་གློ་བུར་དུ་ཐུགས་དྲན་གསོས་པ་དང༌། ཁོང་སྐུ་སྒེར་གྱིས་བརྒྱ་ཁ་གཅིག་ཆོད་བྱས་ཏེ་ཐག་བཅད་པའི་གནད་དོན་ཞིག་རྩ་བ་ནས་མིན། ང་ཚོས་ལོ་རྒྱུས་ཀྱི་བྱུང་རིམ་ལ་ཕྱི་མིག་བལྟས་པ་ཡིན་ན། དབུ་མའི་ལམ་གྱི་སྲིད་བྱུས་འདི་ཧ་ལམ་རྒྱ་བོད་གཉིས་བར་མཆོད་ཡོན་གྱི་འབྲེལ་བ་ཆད་པ་ནས་བཟུང་རང་བཞིན་གྱིས་འགོ་ཚུགས་པའི་གནས་ཚུལ་ཞིག་ཏུ་གྱུར་ཡོད། ཕྱི་ལོ་ ༡༩༡༣་༡༤ ལོར་ཚོགས་པའི་སིམ་ལ་ཚོགས་འདུའི་མཐའ་མའི་ཐག་གཅོད་དེ་ཡང་དོན་དངོས་ཐོག་དབུ་མའི་ལམ་དང་མཚུངས་པ་ཞིག་ཡིན། བོད་ཀྱི་ངོས་ནས་རྒྱ་ནག་གིས་བོད་ལ་མིང་ཙམ་གྱི་དབང་སྒྱུར་ཡོད་པ་ཁས་ལེན་བྱ་རྒྱུ་དང༌། རྒྱ་ནག་གི་ངོས་ནས་བོད་ལ་རང་སྐྱོང་ཆ་ཚང་ཡོད་པ་ཁས་ལེན་བྱེད་དགོས་པ་འདི་སིམ་ལའི་ཆིངས་ཡིག་གི་ཐག་གཅོད་ཡིན་པར་མ་ཟད། གནས་སྟངས་འདི་ད་ལྟའི་དབུ་མའི་ལམ་དང་ཧ་ལམ་ཁྱད་པར་མེད་པ་ལྟ་བུ་རེད། འོན་ཀྱང་དེ་དག་ལག་ལེན་བསྟར་ཐུབ་ཡོད་མེད་ཀྱི་བྱུང་རབས་ནི་ཡོངས་སུ་ཐ་དད་རེད། མཐའ་མ་ཕྱི་ལོ་ ༡༩༥༡ ལོའི་གྲོས་མཐུན་དོན་ཚན་ ༡༧ ཟེར་བའི་གནས་སྟངས་དེ་ཡང་ཕྱོགས་གཅིག་ནས་བལྟས་ན་བཙན་གནོན་དང༌། དྲག་ཤུགས་འོག་བཞག་པའི་གྲོས་མཐུན་ཞིག་ཡིན་པས་རྗེས་སུ་ང་ཚོས་ངོས་ལེན་མེད་ཅེས་གསལ་བསྒྲགས་ཀྱང་གནང་ཡོད་ནའང༌། དེའི་གཞི་རྩ་འཇོག་སྟངས་དང༌། རྒྱབ་ལྗོངས་ཀྱི་གནས་ཚུལ་ནི་བོད་འདི་རྒྱ་ནག་དང་མི་འདྲ་བའི་ཁྱད་པར་ཆེན་པོ་ཡོད་པ་དང༌། དེའི་ནང་རང་སྐྱོང་གི་གནས་བབས་ཆེན་པོ་སྤྲོད་དགོས་པ། ལྷག་པར་དུ་ྋགོང་ས་ྋསྐྱབས་མགོན་ཆེན་པོ་དང༌། པཎ་ཆེན་རིན་པོ་ཆེ་ལ་སོགས་པའི་གནའ་རྒྱུན་གྱི་མཚན་གནས་རྗེས་འབྲེལ་གྱི་སྐུ་དབང་དང༌། ཐོབ་ཐང་སོགས་རང་སོར་འཇོག་དགོས་པའི་གནས་ཚུལ་མང་པོ་ཞིག་གང་ལྟར་མིང་ཙམ་ཡིན་ནའང༌། རང་སྐྱོང་གི་ཚིག་འདི་མ་དོར་བ་བྱས་ཏེ་ཡོད་པ་ཡིན་སྟབས་སྐབས་དེའི་གནས་སྟངས་ཀྱང་དབུ་མའི་ལམ་གྱི་ལྟ་ཕྱོགས་དང་གཅིག་གྱུར་ཡིན་པ་མ་གཏོགས། དེ་ལས་གཞན་པའི་རྒྱ་ནག་གི་དབང་ཤུགས་ཆ་ཚང་ཡོད་པའི་གནས་སྟངས་ཤིག་བྱུང་མེད་པར་བརྟེན་ང་ཚོའི་ལོ་རྒྱུས་ཀྱི་ནང་ནས་རིམ་པར་བྱུང་བའི་འདས་པའི་གནས་ཚུལ་ཞིག་ཡིན་པ་ལས་གསར་པ་གང་ཡང་མིན། ཕྱི་ལོ་ ༡༩༥༩ ཟླ་ ༤ ཚེས་ ༡༧ ཉིན་གྲོས་མཐུན་དོན་ཚན་ ༡༧ ཟེར་བ་ངོས་ལེན་མེད་པ་དང༌། ཕན་ནུས་མེད་པ། རྒྱལ་སྤྱིའི་ཁྲིམས་ཀྱི་ཐོག་ནས་ཀྱང་ནུས་མེད་ཅིག་ཏུ་གསལ་བསྒྲགས་བསྐྱངས་ཏེ་བོད་རང་བཙན་གཙང་མ་བསྐྱར་གསོ་གནང་རྒྱུའི་ལས་འགུལ་ཞིག་དབུ་བརྩམས་གནང་ཡོད། དེའི་ཉིན་མོ་ནས་བཟུང་བཙན་བྱོལ་གཞུང་གི་སྲིད་བྱུས་འཛིན་སྟངས་དབུ་མའི་ལམ་ནས་ཟུར་དུ་ཕྱིན་ཏེ་མཐའ་གཅིག་ཏུ་རང་བཙན་བསྐྱར་གསོ་གནང་རྒྱུའི་ལམ་ཕྱོགས་སུ་བསྐྱོད་པ་རེད། དེ་ཡང་ང་ཚོར་རང་ཆས་སུ་ཡོད་པའི་ཐོབ་ཐང་རྩོད་རྒྱུའི་སྲིད་བྱུས་ཤིག་བཟུང་བ་མ་གཏོགས། གྲངས་ཉུང་མི་རིགས་སམ་སྡེ་ཚན་ཁ་ཤས་ནས་གྱེན་ལོག་བྱེད་པ་ལྟ་བུ་འདས་པའི་བྱུང་རབས་ཀྱི་རྒྱབ་ལྗོངས་མེད་པ་དང༌། ལོ་རྒྱུས་ཀྱི་གཞི་རྟེན་མེད་པ། ང་ཚོར་ཐོབ་ཐང་མེད་པ་ཞིག་རྩོད་པ་དེ་འདྲ་རྩ་བ་ནས་མིན། བོད་ཀྱི་མི་རབས་བྱུང་བ་ནས་བཟུང་ཕྱི་ལོ་ ༡༩༥༡ བར་ཕྱི་ལོ་བརྒྱ་ཕྲག་ ༡༣ པའི་ནང་ལོ་ ༤༠ ཙམ་གྱི་བར་སོག་པོའི་བཙན་འོག་ཏུ་ཚུད་པ་མ་གཏོགས་མུ་མཐུད་ནས་རང་བཙན་གཙང་མ་ཡོད་བཞིན་པའི་རྒྱལ་ཁབ་གཅིག་ཕྱི་ལོ་ ༡༩༥༡ ལོར་རྒྱ་མིས་བཙན་བཟུང་བྱས་པ་དང༌། བཙན་བཟུང་བྱས་པ་དེ་ཁྲིམས་དང་མཐུན་པ་ཞིག་བཟོ་མ་ཐུབ་པར་ཁྲིམས་མཐུན་མིན་པའི་ངོ་བོར་མུ་མཐུད་དེ་གནས་ཡོད་པ་ཙམ་དུ་མ་ཟད། བོད་རྒྱ་ཆེའི་མི་མང་འུ་ཐུག་ཐབས་ཟད་དེ་ཞི་བའི་གྱེན་ལངས་བྱེད་དགོས་བྱུང་ཡོད། དེར་བརྟེན་ང་ཚོའི་རང་བཙན་གཙང་མ་བསྐྱར་གསོ་བྱ་རྒྱུའི་འབོད་སྐུལ་ལམ། ལས་འགུལ་དེ་རྒྱལ་སྤྱིའི་ཁྲིམས་ཀྱི་ཐོག་ནས་བསམ་བློ་བཏང་ནའང་ང་ཚོར་ཐོབ་ཐང་ཡོད་པ་ཞིག་དང༌། བྱུང་རབས་ལོ་རྒྱུས་ཀྱི་ཐོག་ནས་ཀྱང་ཐོབ་ཐང་ཡོད་པ། དངོས་ཡོད་གནས་ཚུལ་གྱི་ཆ་ནས་བལྟས་ཀྱང་དེ་མ་སྒྲུབ་ཐབས་མེད་ཡིན་པའི་གནས་ཚུལ་ཞིག་ཏུ་གྱུར་ཏེ་ཕྱི་ལོ་ ༡༩༥༩ ནས་བཟུང་ཕྱི་ལོ་ ༡༩༧༩ ལོ་མཇུག་བར་བཙན་བྱོལ་བོད་གཞུང་དང༌། བཙན་བྱོལ་བོད་མི་མང༌། བོད་ནང་དུ་ཡོད་པའི་མི་མང་བཅས་པ་ཚང་མས་སྲིད་བྱུས་དང༌། ལམ་ཕྱོགས་དེའི་ཐོག་འགྱུར་བ་མེད་པའི་ངང་ནས་བསྐྱོད་ཡོད། འོན་ཀྱང་རྒྱལ་སྤྱི་དང༌། རྒྱ་ནག་གི་གནས་སྟངས། བོད་ནང་གི་དངོས་ཡོད་གནས་ཚུལ་ཁག་ལ་ཕྱོགས་བསྡོམས་བྱེད་སྐབས་ཕྱོགས་གཅིག་ནས་རང་བཙན་བསྐྱར་གསོ་ཟེར་བ་འཕྲལ་དུ་ཡོང་ཐབས་དཀའ་བ་ཞིག་ཡིན་པ་རིམ་པས་ར་འཕྲོད་ཡོང་གི་ཡོད་པ་དང༌། ཕྱོགས་གཞན་ནས་བོད་ནང་རྒྱའི་མི་འབོར་གནས་སྤོས་མཚོན་པའི་ཕྱོགས་ཡོངས་ཀྱི་གནས་སྟངས་ནས་བོད་ཀྱི་ངོས་འཛིན་གནས་མི་ཐུབ་པའི་ཛ་དྲག་གི་གནས་ཚུལ་ཞིག་ཏུ་གྱུར་པར་བརྟེན་ྋགོང་ས་ྋསྐྱབས་མགོན་ཆེན་པོ་མཆོག་གིས་ཕུགས་རྒྱང་རིང་པོའི་དགོངས་གཞི་དང་གཟིགས་སྣང་བླ་ན་མེད་པའི་ཐོག་ནས་ང་ཚོའི་རང་བཙན་གཙང་མ་བསྐྱར་གསོ་བྱ་རྒྱུའི་སྲིད་བྱུས་ལ་འགྱུར་བ་གཏོང་དགོས་ངེས་ཡིན་པ་དེ་སྔ་ཕྱི་ལོ་དྲུག་ཅུ་རེ་གྲངས་ནས་དགོངས་པར་འཁོར་བ་ཞིག་རེད་མ་གཏོགས། ཉིན་མ་གཅིག་གློ་བུར་དུ་ཧེབ་ལངས་པའི་གནས་ཚུལ་བྱུང་སྟེ་ཐག་གཅོད་གནང་བ་ཞིག་རྩ་བ་ནས་མ་རེད། ང་རང་སྒེར་ལྟ་བུར་མཚོན་ན། ཚད་མཐོའི་རང་སྐྱོང་གི་ཐོག་ལ་འབད་བརྩོན་བྱ་རྒྱུ་དང༌། རང་བཙན་རྩོད་གླེང་གནས་སྐབས་བཞག་རྒྱུའི་ལངས་ཕྱོགས་ཤིག་བཟུང་བ་ཡིན་ན་གང་འདྲ་འདུག་ཅེས་དེ་སྔ་ཕྱི་ལོ་ ༡༩༦༨ ལོར་ང་ཌལ་ཧོར་དུ་སློབ་སྤྱི་བྱས་ཏེ་སྡོད་སྐབས་བཀའ་འདྲི་ཐོག་མར་གནང་བྱུང༌། སྐབས་དེར་ྋསྐྱབས་མགོན་རིན་པོ་ཆེ་དེ་ཙམ་གྱི་ཐུགས་བྲེལ་ཆེན་པོ་མེད་པ་དང༌། ཐུགས་ལྷོད་པོ་ཡོད་པ་རེད། ཌལ་ཧོར་དུ་ཉིན་ཞག་བཅུ་ཙམ་བཞུགས་གདན་འཇགས་ཏེ་རྒྱུད་སྟོད་པའི་འདུས་མང་ལ་གསང་བ་འདུས་པའི་དབང་དང༌། བཀའ་ཁྲིད་ལ་སོགས་པ་བསྩལ་བ་དང༌། ཞབས་འཆམ་ཕེབས་རྒྱུ་དང༌། སྤྱི་འགྲོས་མུ་འགྲོས་ཀྱི་བཀའ་མོལ་གསུང་རྒྱུའི་ཐུགས་ཁོམ་ཡོད་པའི་སྐབས་ཤིག ཉིན་གཅིག་ཌལ་ཧོར་སར་ཀིཊ་ཧའོ་སེའི་ནང་རང་བཙན་རྩོད་གླེང་བཞག་སྟེ་རང་སྐྱོང་གི་ཕྱོགས་ལ་ཕྱིན་ན་ལེགས་པའི་དགོངས་ཚུལ་ཡོང་གི་ཡོད་པ་བཀའ་གནང་སྐབས་ང་རང་ལ་ཆ་བཞག་ན། སྐབས་དེ་དུས་ཕལ་ཆེར་སྣོད་རུང་གི་གདུལ་བྱར་གྱུར་ཡོད་བཟོ་མི་འདུག དུས་ཚོད་རིང་པོའི་བར་དེའི་ཐོག་ལ་རང་གི་བསམ་ཚུལ་རྣམས་ཞུས་བསྡད་པ་ཡིན། དེ་ནས་ཕྱི་ལོ་བདུན་ཅུ་དོན་གྲངས་ནང་སྐབས་དེའི་སྤྱི་འཐུས་ཚོགས་གཙོ་ཚོགས་གཞོན་རྣམ་པ་དང༌། བཀའ་ཤག་ལ་སོགས་པར་བཀའ་བསྡུར་གནང་བ་དང༌། དགོངས་འཆར་བསྡུས་པ་སོགས་རིམ་པས་བྱུང་འདུག མཐའ་མ་རྒྱ་ནག་གི་སྐབས་དེའི་ཆེས་མཐོའི་དབུ་ཁྲིད་ཏེང་ཞའོ་ཕིང་གིས་སྐུའི་གཅེན་པོ་རྒྱལ་ལོ་དོན་གྲུབ་མཆོག་བརྒྱུད་རང་བཙན་གྱི་རྩོད་གླེང་མ་བྱས་ཚེ། གནས་ཚུལ་གཞན་ཚང་མ་གོ་བསྡུར་བྱས་ཏེ་ཐག་གཅོད་ཆོག་གི་རེད་ཟེར་བའི་ལོ་རྒྱུས་ཀྱི་དོན་སྙིང་ལྡན་པའི་གསུང་བཤད་ཚིག་གཉིས་པོ་དེར་ང་ཚོའི་ཕྱོགས་ནས་རྒྱལ་ཁབ་གཅིག་གི་འགོ་ཁྲིད་ནས་གསུངས་པའི་ཡིད་ཆེས་བློ་གཏད་ཆོག་པའི་གསུང་བཤད་ཅིག་ལ་ཆ་འཇོག་བྱས་ཏེ་བོད་རྒྱ་ཞི་མོལ་གནང་རྒྱུ་དང༌། བོད་རང་བཙན་བསྐྱར་གསོ་ནས་དབུ་མའི་ལམ་གྱི་སྲིད་བྱུས་ཐོག་གོམ་སྟབས་སྤོ་རྒྱུའི་ཐག་གཅོད་གནང་ཡོད། སྐབས་དེ་དུས་ཀྱི་སྤྱི་འཐུས་དང༌། བཀའ་ཤག་ལ་སོགས་པ་བཀའ་བསྡུར་གནང་དགོས་ས་ཚང་མར་ཞིབ་ཚགས་པོའི་སྒོ་ནས་བཀའ་བསྡུར་དང༌། དགོངས་པ་གཏིང་ཟབ་བཞེས་རྗེས་ཐག་གཅོད་གནང་བའི་གནས་སྟངས་ཤིག་རེད། ཐག་གཅོད་བྱ་རྒྱུའི་ལས་རིམ་དེ་ཡང་ཚད་དང་ལྡན་ཞིང་མ་ལན་མ་འགྱོད་མེད་པ་ཞིག་དང༌། མང་གཙོའི་ལམ་སྲོལ་གྱི་ཐག་གཅོད་བྱེད་སྟངས་ཀྱི་འགྲོ་ལུགས་དང་མཐུན་པ་ཞིག་བྱས་ཏེ་གནང་བ་མ་གཏོགས། ྋགོང་ས་མཆོག་སྐུ་རྐྱང་གིས་ཐུགས་ཐག་བཅད་ནས་དེ་གཞུང་དང༌། མི་མང་ལ་མར་བཙན་འགེལ་གནང་བ་ཞིག་རྩ་བ་ནས་མིན།
དེ་ནས་རིམ་པས་ལས་དོན་དེའི་འཕེལ་རིམ་ནང་མཐུན་རྐྱེན་དང༌། བར་ཆད་སྣ་ཚོགས་ཤིག་བྱུང་བའི་དབང་གིས་དུས་ཚོད་རིང་པོ་འགྱངས་ཏེ་མཐའ་མ་ཕྱི་ལོ་ ༡༩༨༨ ལོར་བོད་རྒྱ་ཞི་མོལ་གྱི་གཞི་རྩ་རང་སྲིད་རང་སྐྱོང་གི་གནས་བབས་གང་འདྲ་ཞིག་དགོས་པའི་གནས་ཚུལ་གསལ་བཤད་གནང་རྒྱུའི་ཆེད་དུ་ྋགོང་ས་ྋསྐྱབས་མགོན་ཆེན་པོ་མཆོག་ནས་སི་ཏྲས་སི་སྦག་གསུང་བཤད་ཀྱི་ཟིན་བྲིས་འགོད་གནང་མཛད་པ་དང༌། དེའི་ཐོག་བགྲོ་གླེང་དང༌། སྦྱང་བཤད་བྱ་རྒྱུར་རྡ་རམ་ས་ལར་ཉིན་བདུན་གྱི་རིང་དམིགས་བསལ་ཚོགས་ཆེན་བསྡུ་བསྐོང་གནང་ཡོད། ད་ལྟ་ཁྲིམས་ཞིབ་ཁང་ཡོད་སའི་བཀའ་ཤག་འོག་གི་ཚོགས་ཁང་ནང་ས་གནས་འགོ་འཛིན་དང༌། བོད་མིའི་སྡོད་སྒར་ཡོངས་རྫོགས་ཀྱི་ས་གནས་མི་མང་ཁག་གི་འཐུས་མི། བོད་མི་མང་སྤྱི་འཐུས་ལྷན་ཚོགས་ཀྱི་སྤྱི་འཐུས་རྣམ་པ་ཡོངས་རྫོགས། བཀའ་ཤག་ཡོངས་རྫོགས། གཞུང་ཞབས་ཡོངས་རྫོགས། གཞུང་ནས་ངོས་འཛིན་ཡོད་པའི་གཞུང་འབྲེལ་མ་ཡིན་པའི་ཚོགས་པ་ཁག་ཚང་མའི་སྐུ་ཚབ། བོད་ནས་གསར་འབྱོར་བའི་འཐུས་མི། དམིགས་བསལ་མགྲོན་འབོད་གནང་བའི་གང་ཟག་བྱེ་བྲག་པ་ང་ལྟ་བུ་ཁ་ཤས་བཅས་ཁྱོན་མི་གྲངས་ ༣༠༠ ཡས་མས་ཤིག་འདུ་འཛོམས་དང་འབྲེལ་སྐབས་དེའི་བཀའ་བློན་ཁྲི་པས་གཙོ་སྐྱོང་གནང་སྟེ་ཉིན་གྲངས་བདུན་གྱི་རིང་སྦྱང་བཤད་མཐར་ཕྱིན་པ་གནང་བའི་མཐའ་མ་དེ་འགྲིགས་ཀྱི་མི་འདུག་ཅེས་ཞུ་མཁན་གཅིག་ཀྱང་བྱུང་མེད། ལག་པ་བརྐྱངས་པའམ་འོས་ཤོག་བླུགས་པའི་གནས་ཚུལ་བྱུང་མེད་ཀྱང༌། གང་ལྟར་མཐའ་མ་དེ་ག་རང་འགྲིགས་ཀྱི་འདུག་ཅེས་ཐག་བཅད་སྐབས་སྤྱི་མོས་རང་ཡིན། བགྲོ་གླེང་གནང་སྐབས་འགྲིགས་ཀྱི་མི་འདུག་ཅེས་ཤུགས་ཆེན་པོས་གསུང་བཤད་གནང་མཁན་མང་པོ་བྱུང་སོང༌། སྐབས་དེ་དུས་ཚོགས་འདུར་ཕེབས་མཁན་གྱི་ནང་ནས་ཁ་ཤས་མ་གཏོགས་མང་ཆེ་བ་ད་ལྟ་བཞུགས་ཡོད་པ་དང༌། རྦད་དེ་ལོ་རྒྱུས་ནང་འདས་ཟིན་པའི་ཐག་རིང་པོའི་སྐད་ཆ་ཞིག་མ་རེད། སྐབས་དེའི་སྤྱི་འཐུས་ལྷན་ཚོགས་ད་ལྟ་ནང་བཞིན་རྒྱ་ཆེན་པོ་མེད་ནའང༌། མང་ཚོགས་ཀྱི་བསམ་ཚུལ་ཡོངས་སུ་མཚོན་ནུས་པའི་བཙན་བྱོལ་བོད་མིའི་སྡོད་སྒར་ཡོངས་རྫོགས་དང༌། གཞུང་འབྲེལ་མ་ཡིན་པའི་ཚོགས་པ་ཁག་ནས་ཡོང་བའི་འཐུས་མི་རྣམས་ནས་མང་ཚོགས་ཀྱི་བསམ་ཚུལ་མཚོན་པའི་སྐུ་ཚབ་བྱས་ཏེ་དབུ་མའི་ལམ་གྱི་སྲིད་བྱུས་སྤྱི་དང༌། ལྷག་པར་སི་ཏྲས་སི་སྦག་གསུང་བཤད་ནང་ཞིབ་ཚགས་པོས་བཀའ་གནང་བའི་དོན་ཚན་རེ་རེ་བཞིན་ངོས་ལེན་དང༌། རྒྱབ་སྐྱོར་ཞུས་ཡོད་པ་བཅས་གང་ལྟར་མི་མང་གི་མངོན་འདོད་མཚོན་ནུས་པའི་ཐག་གཅོད་ཀྱི་ལམ་སྲོལ་ཞིག་ལ་བརྟེན་ནས་ཐག་གཅོད་གནང་བ་ཞིག་ཡིན་པར་བཀའ་ཤག་ནས་ངོས་འཛིན་བྱེད་ཀྱི་ཡོད།
དུས་ཚོད་གང་འཚམས་ཕྱིན་ཏེ་ལོ་རབས་ ༩༠ ནང་སླར་ཡང་ཐུགས་དོགས་བྱུང་ནས་ང་ཚོའི་མ་འོངས་པའི་མདུན་ལམ་འདི་གང་འདྲ་ཞིག་གི་ཐོག་ལ་ཕྱིན་ན་ལེགས་པའི་མང་མོས་ཐག་གཅོད་འོས་བསྡུ་གནང་རྒྱུ་ཡིན་ཞེས་བཀའ་གནང་ཞིང༌། སྐབས་དེ་དུས་ད་ལྟའི་སྒྲིག་འཛུགས་དང་ལྡན་པའི་བོད་མི་མང་སྤྱི་འཐུས་ལྷན་ཚོགས་ཚུགས་ཟིན་ཡོད། བཀའ་སྤྱི་ཐུན་མོང་ནས་མང་མོས་ཐག་གཅོད་འོས་བསྡུ་གནང་རྒྱུའི་ལས་རིམ་གོ་སྒྲིག་དང༌། དེའི་ཐོག་ང་ཚོས་ལོ་གཅིག་ཡས་མས་སྦྱོང་བརྡར་བྱས་པ་རེད། རང་བཙན་གཙང་མ་རྩོད་དང༌། དབུ་མའི་ལམ་ལ་ཕྱིན། རང་ཐག་རང་གཅོད་བྱ་དགོས་སོགས་ཀྱི་གདམ་ཁ་བཟོས་ཏེ་ཐོག་མའི་སྔོན་འགྲོའི་བསམ་འཆར་བསྡུས་ཡོད། སྔོན་འགྲོའི་བསམ་འཆར་དེ་ཡང་བོད་ཕྱི་ནང་གཉིས་ཀ་ནས་བསྡུ་རྒྱུའི་འབད་བརྩོན་བྱས་ཡོད། བསམ་འཆར་དེ་དག་མཐའ་མ་མཇུག་བསྡོམས་བྱེད་སྐབས་མི་མང་གི་སྐུ་ཚབ་མཚོན་ཐུབ་པའི་དགོངས་འཆར་འབུལ་མཁན་གྱི་ནང་ནས་བརྒྱ་ཆ་ ༦༤ དང༌། གྲངས་ཆུང་འགའ་ཤས་ཤིག་གིས་མང་མོས་ཐག་གཅོད་འོས་བསྡུ་མ་གནང་རོགས། ྋགོང་ས་ྋསྐྱབས་མགོན་ཆེན་པོས་ཐུགས་ཐག་གང་བཅད་པ་དེར་བོད་གཞིས་བྱེས་བོད་མི་མང་གིས་རྒྱབ་སྐྱོར་ཡོད་ཅེས་ཞུ་བ་གནང་ནས་དེའི་སྐོར་ལ་གྲོས་ཚོགས་ནང་བགྲོ་གླེང་ཡང་བྱུང་ཡོད། བགྲོ་གླེང་མཐར་ཕྱིན་པ་གནང་རྗེས་གྲོས་ཚོགས་ཀྱིས་དེ་རང་ཡག་པོ་འདུག ྋགོང་ས་ྋསྐྱབས་མགོན་ཆེན་པོས་དུས་ནས་དུས་སུ་རྒྱལ་སྤྱིའི་གནས་སྟངས་དང༌། བོད་ནང་གི་གནས་སྟངས་ལ་ཞིབ་འཇུག་དང་འབྲེལ་ཐག་གཅོད་གང་གནང་བར་བོད་རྒྱ་ཆེའི་མི་མང་ནས་རྒྱབ་སྐྱོར་ཡོད། མང་མོས་ཐག་གཅོད་འོས་བསྡུའི་ལམ་ནས་ཐག་གཅོད་གནང་བ་དང་ཁྱད་མེད་ཀྱི་ཚད་གཞིར་ངོས་འཛིན་ཞུ་རྒྱུ་ཡིན་ཞེས་སྤྱི་མོས་གྲོས་ཆོད་ཀྱི་ལམ་ནས་ྋགོང་ས་ྋསྐྱབས་མགོན་ཆེན་པོ་མཆོག་ལ་སྙན་གསན་ཞུས་པར་དེ་ལྟར་ངའི་ཐོག་ལ་བློ་བཀལ་གྱི་ཡོད་ན་ངའི་ལངས་ཕྱོགས་ནི་དབུ་མའི་ལམ་དེ་རང་ལས་གཞན་འགྱུར་བ་གང་ཡང་མེད། རང་སྲིད་རང་སྐྱོང་གི་གནས་བབས་མ་གཏོགས་དེ་མིན་རྩོད་རྒྱུ་གང་ཡང་མེད་ཅེས་བཀའ་ཕེབས་བྱུང་བར། དེ་ག་རང་འགྲིགས་ཀྱི་འདུག ང་ཚོས་སྤྱི་མོས་ཀྱི་ཐོག་ནས་རྒྱབ་སྐྱོར་ཞུ་རྒྱུ་ཡིན་ཞེས་སྤྱི་འཐུས་ལྷན་ཚོགས་ནས་ཡང་བསྐྱར་གྲོས་ཆོད་གཉིས་པ་ཞིག་སྣོལ་འཇོག་བྱས་ཡོད། དེར་བརྟེན་ད་བར་ང་ཚོ་བཙན་བྱོལ་གཞུང་མང་གཉིས་ནས་འཛིན་བཞིན་པའི་དབུ་མའི་ལམ་གྱི་སྲིད་བྱུས་དེ་མང་ཚོགས་ཀྱི་མངོན་འདོད་ཇི་བཞིན་ཐག་གཅོད་ཀྱི་བརྒྱུད་རིམ་དང༌། སྒྲིག་འཛུགས་ཚང་མའི་ནང་ནས་ལུགས་སྲོལ་དང་མཐུན་པར་བྱས་པ་མ་ཟད། མང་གཙོའི་ལམ་སྲོལ་གྱི་ཐོག་ནས་ཐག་གཅོད་བྱས་པའི་སྲིད་བྱུས་ཤིག་ཡིན་མ་གཏོགས་ྋགོང་ས་མཆོག་ནས་ཐག་གཅོད་གནང་སྟེ་མར་བཙན་དབང་གིས་བཀའ་གནང་བ་དང༌། བཀའ་ཤག་གིས་ཐག་གཅོད་བྱས་ཏེ་ཡར་ཞུས་པ་དེ་འདྲ་རྩ་བ་ནས་མིན། ཐག་གཅོད་འདིར་ད་ལྟའི་བཀའ་ཤག་གིས་རྒྱལ་ཁབ་ཀྱི་ཐག་གཅོད་དང༌། མི་རིགས་ཀྱི་ཐག་གཅོད་ཅིག་ལ་ཆ་བཞག་ནས་མཐའ་གཅིག་ཏུ་མིག་བཙུམས་ནས་རྒྱབ་སྐྱོར་ཞུ་དགོས་པའི་རྒྱུ་མཚན་དེ་འདྲ་ཞིག་ལ་ཐུག་ཡོད་པར་བརྟེན། ཇི་སྲིད་ཀྱི་བར་དུ་དེ་སྔ་ནང་བཞིན་མང་གཙོའི་ལམ་སྲོལ་གྱི་ཐོག་ནས་ཐག་གཅོད་གསར་པའམ། འགྱུར་བ་གསར་པ་ཞིག་མ་བྱུང་གི་བར་ང་ཚོས་དབུ་མའི་ལམ་འདི་རང་ལ་ཤུགས་བརྒྱབས་ཏེ་འགྲོ་དགོས་པ་ཞིག་ཡིན་པ་ནི་ང་ཚོར་འདི་ལས་གཞན་པའི་གདམ་ཁ་མེད་པ་དང༌། དེ་འདྲ་ཙམ་ཞིག་མ་གཏོགས་བྱེད་རྒྱུ་མེད་པའི་འུ་ཐུག་གི་གནས་སྟངས་ཤིག་མ་ཡིན་པར། ང་ཚོས་རྣམ་དཔྱོད་རྩལ་དུ་བཏོན་ཏེ་བསམ་གཞིགས་མང་པོ་བྱས་རྗེས་ད་ལྟའི་གནས་སྐབས་སུ་ལམ་འདི་བཟང་ཤོས་ཡིན་པ་བོད་གཞིས་བྱེས་གཉིས་ཀྱི་བློ་གྲོས་བསྡུར་བའི་ཐོག་ནས་ཐག་གཅོད་བྱས་པ་ཞིག་ཡིན་པར་བརྟེན་གལ་ཆེན་པོ་དང༌། རྩ་བ་ཆེན་པོ་ཞིག་ལ་བརྩིས་ཏེ་ང་ཚོས་ཐབས་ཤེས་གང་ཡོང་གིས་བསྒྲུབ་དགོས་པའི་གནད་དོན་ཞིག་ལ་ངོས་འཛིན་དང་འབྲེལ་སྐབས་བཅུ་གཉིས་པའི་བཀའ་ཤག་གི་ངོས་ནས་དེའི་ཐོག་གང་འདྲ་ཞིག་ཞུ་དགོས་ཀྱང་འབད་བརྩོན་ཞུ་རྒྱུའི་ཆོད་སེམས་བརྟན་པོ་ཡོད། འདི་ཚང་མའི་དགོངས་པར་འཇོག་རོགས་གནང་ཞུ་རྒྱུ་ཡིན། གོང་ཞུས་བཞིན་ད་ཕན་གྱི་དོན་ཚན་ཁག་གི་ནང་ནས་ཁྱེད་རང་ཚོས་མ་མཁྱེན་པ་གཅིག་ཀྱང་མེད་ནའང༌། ངས་བསྐྱར་ལྡབ་ཡང་ལྡབ་བྱེད་དགོས་པ་འདི་དེང་སང་སྤྱི་ཚོགས་ནང་སྐད་ཆ་འདྲ་མིན་སྣ་ཚོགས་ཡོད་པ་དང༌། ལྷག་པར་དུ་སྐད་ཆ་དེ་ཚོ་སྐབས་རེ་ཆབ་སྲིད་ཀྱི་གཅུས་དྲིལ་བརྒྱབས་ཏེ་གནས་ཚུལ་འདྲ་མིན་ཡོང་གི་འདུག དེ་འདྲའི་ཐོག་ནས་ཁ་ཤས་ལ་ཐུགས་དོགས་མ་ཆོད་པ་དེ་འདྲ་ཡོང་སྲིད་པ་རེད། དེར་བརྟེན་དེའི་ཐོག་ལ་བཀའ་ཤག་གི་བསམ་ཚུལ་ཇི་ཙམ་གྱི་གསལ་པོ་དང༌། བརྟན་པོ་ཡིན་པ་དེ་ང་རང་ཚོ་འབྲེལ་བ་ཡོད་པ་ཚང་མས་མཁྱེན་པ་ཡིན་ན། ཡག་པོ་རེད་བསམ་གྱི་འདུག
ང་ཚོས་དབུ་མའི་ལམ་གྱི་སྲིད་བྱུས་ལག་ལེན་དུ་བསྟར་ནས་གྲུབ་འབྲས་ག་རེ་ཐོན་ཡོད་ཅེ་ན། གྲུབ་འབྲས་ཆེན་པོ་ཐོན་ཡོད་གསུང་མཁན་མང་པོ་ཡོད་ལ། གྲུབ་འབྲས་གང་ཡང་ཐོན་མེད། བརྒྱ་ཆ་བརྒྱ་ཐམ་པ་དོན་མེད་ལ་ཕྱིན་པ་རེད་གསུང་མཁན་ཡང་ཡོད། གསུང་མཁན་སོ་སོར་རྒྱུ་མཚན་རེ་རེ་གསུང་རྒྱུ་ཡོད་པས་དེའི་རྒྱབ་ལྗོངས་ཀྱི་གནས་ཚུལ་ནང་ང་ཚོ་འགྲོ་དགོས་པའི་རྒྱུ་མཚན་གང་ཡང་མི་འདུག བསྐྱར་ལྡབ་བྱེད་ཀྱི་མིན། འོན་ཀྱང་ད་ལྟ་ངས་གནས་ཚུལ་མདོར་བསྡུས་ཤིག་ཞུ་རྒྱུའི་འདོད་པ་ག་རེ་བྱུང་ཞེ་ན། ང་རང་ཚོའི་བསམ་བློའི་ནང་ངེས་པར་དུ་གསལ་པོ་ཤེས་དགོས་པའི་གནས་ཚུལ་གཅིག་ནི། ཏེང་ཞའོ་ཕིང་གིས་ྋསྐུའི་གཅེན་པོ་བརྒྱུད་ཐོག་མར་ལན་བཏང་བའི་སྐབས་ལ་བོད་དོན་འགྲིག་འཇགས་བཟོ་རྒྱུའི་བསམ་བློ་ཡོད་པ་མ་རེད་ཅེས་ངས་ནམ་ཡང་ཤོད་ཀྱི་མེད། གང་ལྟར་མགོ་སྐོར་གཏོང་རྒྱུ་དང༌། དུས་ཚོད་སྐྱེལ་རྒྱུའི་གནས་ཚུལ་ཞིག་ཡིན་གྱི་མ་རེད་བསམ་གྱི་ཡོད། གལ་སྲིད་སྐབས་དེར་ཐག་གཅོད་ཐུབ་པ་ཞིག་བྱུང་བ་ཡིན་ན། ངེས་པར་དུ་ཐག་གཅོད་བྱ་རྒྱུའི་འདོད་པ་ཞིག་གི་ཐོག་ནས་སྐད་ཆ་དེ་བཤད་པ་མ་གཏོགས། ང་ཚོ་མགོ་སྐོར་སླུ་བྲིད་བྱ་རྒྱུའི་ཆེད་དུ་བཤད་པར་མཐོང་གི་མེད། དེ་དུས་ང་ཚོར་མགོ་སྐོར་གཏོང་དགོས་པའི་རྒྱུ་མཚན་གང་ཡང་ཡོད་པ་མ་རེད། ང་ཚོ་སྣང་མེད་དུ་གཡུག་བཞག་ནའང་འགྲིགས་ངེས་ཀྱི་གནས་སྟངས་ཤིག་ཡོད་ཀྱང་དེ་དུས་དོ་སྣང་ཆེན་པོ་བྱས་པ་རེད། འོན་ཀྱང་བོད་སྤྱི་མཐུན་གྱི་བསོད་ནམས་ཀྱིས་མ་ལྕོགས་པའམ། ཇི་ལྟར་ཡང་གནས་ཚུལ་མང་པོ་ཞིག་ལ་ལྟོས་ཏེ་ང་ཚོས་གཅིག་གིས་གཅིག་ལ་སྐྱོན་བརྗོད་བྱེད་རྒྱུ་མེད་ཅིང༌། དངོས་ཡོད་གནས་ཚུལ་ནས་ང་རང་ཚོ་ཚང་མ་དེའི་བྱུང་རིམ་ནང་ཡོད་པ་ཤ་སྟག་མ་གཏོགས་མེད་ནའང༌། གང་ལྟར་མཐའ་མ་ཏེང་ཞའོ་ཕིང་འཆི་ཁར་བཙན་བྱོལ་དུ་ཡོད་པའི་བོད་མི་དང་འབྲེལ་བ་མ་བྱེད་ཅེས་ཁ་ཆེམས་འཇོག་དགོས་པའི་གནས་སྟངས་ཤིག་གི་བར་འགྱུར་བ་ཕྱིན་ཡོད། གནས་ཚུལ་འགྱུར་བ་དེ་འདྲ་ཕྱིན་པ་དེ་རྒྱ་དམར་གཞུང་གི་སྲིད་བྱུས་ཀྱི་ཐོག་ནས་ཤུགས་རྐྱེན་ཐེབས་ཡོད་ཀྱི་རེད་ལ། རྒྱ་ནག་མི་མང་གི་བསམ་བློ་གཏོང་ཕྱོགས་དང༌། སྐད་ཆ་ཤོད་སྟངས་ཀྱི་ཐོག་ནས་ཀྱང་ཤུགས་རྐྱེན་ཡང་ཐེབས་ཡོད་ཀྱི་རེད་དེ། ང་རང་ཚོའི་བྱེད་སྟངས་ཀྱི་ཐོག་ནས་ཤུགས་རྐྱེན་རྩ་བ་ནས་ཐེབས་ཡོད་པ་མ་རེད་ཅེས་ཤོད་ཐུབ་ཐབས་མེད་པ་ཞིག་རེད། དེར་བརྟེན་སྐབས་དེ་དུས་ཀྱི་བྱུང་རབས་ལ་ང་ཚོས་ཕྱི་མིག་བལྟས་ཏེ་ཉམས་མྱོང་ལེན་དགོས་རྒྱུ་ནི་གལ་ཆེན་པོ་རེད་བསམ་གྱི་འདུག དབྱིན་ཇིའི་གཏམ་དཔེར་ཐག་གཅོད་བཟང་པོ་བྱེད་ཐུབ་པ་ལ་ཉམས་མྱོང་བཟང་པོ་དགོས། ཉམས་མྱོང་བཟང་པོ་ཐག་གཅོད་ངན་པ་ཁག་ནས་ཡོང་གི་རེད་ཅེས་ཟེར་བ་ལྟར། ཐག་གཅོད་བྱེད་སྟངས་ནོར་བ་དེ་ཚོ་ནས་ཉམས་མྱོང་གསོག་དགོས། ད་ལྟ་ང་ཚོའི་ཉམས་མྱོང་རྣམས་གཞི་ལ་བཞག་ནས་མ་འོངས་པར་ཐག་གཅོད་ཡག་པོ་བྱེད་ཐུབ་པའི་ནུས་པ་བསྐྲུན་དགོས་རྒྱུ་དེ་གལ་ཆེན་པོ་ཡིན།
བཀའ་ཤག་སྐབས་བཅུ་གཉིས་པས་ཆབ་སྲིད་དང༌། འཛིན་སྐྱོང་གི་ལས་དོན་གང་འདྲ་ཞིག་ཡིན་ནའང་བདེན་པ་དང༌། འཚེ་བ་མེད་པ། ཡང་དག་པའི་མང་གཙོའི་རིང་ལུགས་བཅས་གཞི་རྩའི་ལྟ་གྲུབ་ཀྱི་རྩ་དོན་གསུམ་པོ་དང་མ་འགལ་བ་བྱ་རྒྱུ་གལ་ཆེན་པོར་འཛིན་གྱི་ཡོད། བདེན་པ་ཞེས་པའི་སྐབས་མི་ཁག་ཅིག་ལ་གཡོ་སྒྱུ་ཁྲམ་གསུམ་ཤོད་ས་ཡོད་པ་ཞིག་དང༌། གཞན་པ་ཚོར་བདེན་པ་ཤོད་དགོས་པ་དེ་འདྲ་རྩ་བ་ནས་མ་རེད། དེར་བརྟེན་སྐབས་བཅུ་གཉིས་པའི་བཀའ་ཤག་གིས་ཆབ་སྲིད་ཀྱི་ལས་ཀ་བྱེད་སྟངས་ཤེས་ཀྱི་མི་འདུག་ཅེས་ནང་ཚགས་ཀྱིས་གསུང་མཁན་བྱུང་ལ། ཡང་འགལ་ཟླ་བྱས་ཏེ་སྐྱོན་བརྗོད་གནང་མཁན་ཡང་ཡོང་གི་འདུག ཆབ་སྲིད་ལས་དོན་དབྱིན་སྐད་དུ་ Diplomacy ཟེར་བ་དེ་ཐབས་བྱུས་སྣ་ཚོགས་ཤིག་བྱེད་དགོས་པ་རེད་མ་གཏོགས། ཡོངས་རྫོགས་སྣང་བ་གདོང་འདེད་གྲྭ་པ་གྲྭ་རྐྱང་གི་ལས་ཀ་བྱེད་སྟངས་ནང་བཞིན་ཁ་ཐུག་ལ་བཤད་པའམ་བྱས་པ་ཡིན་ན། དེས་ལས་དོན་ཆེན་པོ་སྒྲུབ་ཐུབ་ཀྱི་མ་རེད་ཅེས་གསུང་མཁན་མང་པོ་ཡོང་གི་འདུག སྐྱོན་བརྗོད་བྱས་ཏེ་གསུང་མཁན་ཚོར་ཞུ་རྒྱུ་གང་ཡང་མེད། གང་ཡིན་ཞེ་ན། སྐྱོན་བརྗོད་གནང་རྒྱུའི་ཐོབ་ཐང་ཡོད་པ་རེད། ཐུགས་བརྩེ་ཞེན་ཁོག་དང༌། ལྷག་བསམ་གྱིས་ཀུན་ནས་བསླངས་ཏེ་གསུང་མཁན་ཚོར་ཐུགས་རྗེ་ཆེ་ཞུ་རྒྱུ་ཡིན། འོན་ཀྱང་ང་ཚོ་ལ་ཡོད་པའི་མ་རྩ་གཙོ་བོ་ནི་བདེན་པ་རེད། དེ་གཡུགས་བཞག་ནས་དེང་རབས་ཀྱི་གཡོ་སྒྱུ་ཁྲམ་གསུམ་གྱི་ལས་ཀ་བྱས་ཏེ་ནུས་པ་ཐོན་རྒྱུ་ཞིག་ག་ནས་ཡོང༌། གལ་སྲིད་འཕྲལ་སེལ་གྱི་ནུས་པ་ཞིག་ཐོན་པའི་དབང་དུ་བཏང་ནའང༌། ཕུགས་རྒྱང་རིང་པོར་ཕན་ཐོགས་ཡོང་རྒྱུ་ཡིན་པར་ང་ཚོས་ཡིད་ཆེས་བྱེད་ཀྱི་མེད་གཤིས། ད་ལྟ་ང་ཚོའི་ལས་ཀ་བྱེད་སྟངས་འདི་ལ་འགྱུར་བ་གཏོང་རྩིས་ཀྱང་མེད་ལ། གཏོང་དགོས་པ་ཞིག་མཐོང་གི་མི་འདུག དེ་ལ་ཁ་ཤས་ཀྱིས་ལྐུགས་པ་རེད་དགོངས་ཀྱི་ཡོད་པ་འདྲ། གལ་སྲིད་དེ་འདྲ་དགོངས་ཀྱི་ཡོད་ན་ལྐུགས་པ་ཡིན་ཞུ་རྒྱུ་མ་གཏོགས། ང་ཚོས་ལྐུགས་པ་མིན་ཞེས་གསལ་བཤད་བྱེད་དགོས་གང་ཡང་མི་འདུག གང་ལྟར་མ་འོངས་པར་ཡང་བོད་རྒྱ་ཞི་མོལ་གྱིས་གཙོས་པའི་ལས་དོན་གང་གི་ཐོག་ཏུའང་དེང་རབས་ཀྱི་ཆབ་སྲིད་འཁྲབ་སྟངས་ནང་བཞིན་འཁྲབ་རྒྱུའི་བསམ་ཚུལ་སྐབས་བཅུ་གཉིས་པའི་བཀའ་ཤག་ལ་རྩ་བ་ནས་མེད། དེ་ཚང་མའི་ཐུགས་ལ་འཇོག་དགོས་པའི་གནས་ཚུལ་གཅིག་ཡིན།
ང་ཚོའི་ལས་དོན་རླབས་ཆེན་པོ་འདི་ྋརྒྱལ་བ་རིན་པོ་ཆེའི་དབུ་ཁྲིད་དང༌། གཞིས་བྱེས་བོད་མིའི་རྒྱབ་སྐྱོར་གཉིས་ཀའི་ཐོག་ནས་དངོས་འབྲེལ་བྱས་ན་ནུས་པ་ཆེན་པོ་ཞིག་དང༌། ཤར་བསྐྱོད་བྱེད་ཐུབ་པ་ཞིག་ཡོང་དགོས་པའི་གནས་སྟངས་ཡོངས་སུ་ལྡན་ཡོད་ནའང༌། བར་ཆད་མང་པོ་ཞིག་ཡོང་གི་ཡོད་པའི་ནང་ནས་བར་ཆད་ཆེ་ཤོས་གཅིག་ནི། གཞིས་བྱེས་བོད་མི་ཡོངས་རྫོགས་ཀྱི་བསམ་བློའི་ནུས་པ་གཅིག་བསྒྲིལ་ཡོང་མ་ཐུབ་པར་རིང་ཐུང་ཕྲན་བུ་ཤོར་གྱི་ཡོད་པ་དང༌། གལ་ཏེ་བསམ་བློའི་ནུས་པར་རིང་ཐུང་མ་ཤོར་ནའང༌། ཡིད་ཆེས་ཀྱི་ནུས་པ་ཆ་ཚང་དོ་མཉམ་མ་ཐུབ་པའི་གནས་ཚུལ་ཞིག་ཡོང་གི་ཡོད་པ་དེ་ཡིན། བསམ་བློ་རིང་ཐུང་དོ་མཉམ་མེད་པ་དེ་གང་འདྲ་ཡོང་གི་ཡོད་ཅེ་ན། མཁྱེན་ཡོན་ཅན་མང་པོས་རང་སྲིད་རང་སྐྱོང་གི་གནས་བབས་རྩོད་གླེང་བྱེད་པ་འདིས་བོད་རྒྱ་ཆེའི་མང་ཚོགས་ལ་ཕུགས་ཀྱི་ཕན་ཐོགས་གང་ཡང་ཡོང་རྒྱུ་མེད། རྒྱ་བོད་གཉིས་ཁ་བྲལ་དུ་མ་ཕྱིན་གྱི་བར་རྒྱ་ནག་དང་མཉམ་དུ་བསྡད་དེ་བོད་མིའི་མངོན་འདོད་སྒྲུབ་ཐུབ་པ་ཞིག་ཡོང་གི་མ་རེད་དགོངས་ཀྱི་ཡོད་པ་རེད། ཐུགས་ཁག་རྩ་བ་ནས་མི་འདུག འདས་པའི་བྱུང་རབས་ལ་གཞིགས་ནས་དེ་འདྲའི་དགོངས་ཚུལ་ཤུགས་ཆེན་པོ་ཡོད་མཁན་རྣམས་ཀྱིས་གསལ་པོའི་ཐོག་ནས་དབུ་མའི་ལམ་ལ་དགག་བྱ་གནང་གི་ཡོད་པ་རེད། དེ་ལྟར་མངོན་གསལ་དོད་པོས་དགག་བྱ་གནང་མཁན་ཚོས་ང་ཚོར་དེ་ཙམ་གྱི་གནོད་སྐྱོན་དང༌། བར་ཆད་གཏོང་གི་ཡོད་པར་རྩ་བ་ནས་མཐོང་གི་མེད། མང་གཙོའི་སྤྱི་ཚོགས་ནང་ཆབ་སྲིད་ཀྱི་ལྟ་གྲུབ་འདྲ་མིན་ཡོང་གི་ཡོད་པ་དང༌། ཡོང་ཆོག་གི་ཡོད་པ། ཡོང་དགོས་ཀྱི་ཡོད་པར་ང་ཚོས་ཁས་ལེན་བྱས་ཟིན་པར་བརྟེན། ང་ཚོའི་ལྟ་བ་དང་མི་མཐུན་པ་བྱས་ན་ང་ཚོའི་ནུས་པ་ཉམས་ཀྱི་འདུག་ཅེས་ཞུ་ས་རྩ་བ་ནས་མེད། ང་ཚོས་ང་རང་ཚོའི་ལྟ་བ་གཅིག་ཁྱེར་ནས་འགྲོ་བ་དང༌། མི་གཞན་པ་ཚོས་ཁོ་རང་ཚོའི་ལྟ་བ་གཅིག་ཁྱེར་ནས་འགྲོ་བ་དེ་ཕྱོགས་གཉིས་ཀའི་རང་དབང་རེད། རང་རང་སོ་སོའི་དམིགས་ཡུལ་དེ་བསྒྲུབ་རྒྱུའི་ཆེད་དུ་ལས་འགུལ་དང༌། འབད་བརྩོན་གང་འདྲ་ཞིག་བྱེད་ཀྱི་ཡོད་ནའང༌། སོ་སོའི་རང་དབང་དེའི་ཐོག་ནས་འགྲོ་ཐུབ་པ་ཡིན་ཞིང༌། དེའི་ཐོག་ནས་ང་ཚོར་བར་ཆད་གང་ཡང་ཡོང་གི་མེད། འོན་ཀྱང་མངོན་གསལ་དོད་པོས་བོད་རང་བཙན་བསྐྱར་གསོ་བྱ་རྒྱུའི་ལྟ་གྲུབ་ཁྱེར་ནས་དབུ་མའི་ལམ་ལ་དགག་བྱ་མ་བྱས་ནའང༌། ཕྱོགས་གཅིག་ནས་དབུ་མའི་ལམ་གྱི་རྒྱབ་སྐྱོར་བྱེད་ཀྱི་ཡོད་པའི་བཟོ་འདྲ་ཞིག་ལ་སེམས་ཀྱི་གཏིང་ནས་དབུ་མའི་ལམ་གྱི་གོ་དོན་མ་རྟོགས་པའམ། ཡང་ན་དབུ་མའི་ལམ་གྱིས་ཕན་ཐོགས་ཡོང་གི་མ་རེད་སྙམ་པའི་བསམ་བློ་བློས་མ་ཐོངས་པ་ལྟ་བུས་ཁ་ཞེ་མི་མཚུངས་པ་བྱེད་མཁན་མང་པོ་ཞིག་ཡོང་གི་ཡོད། གཞུང་གི་ལས་བྱེད་ཀྱི་ནང་ལ་ཡོང་གི་ཡོད་པ་དང༌། གྲོས་ཚོགས་ཀྱི་འཐུས་མིའི་ནང་ལའང་ཡོང་གི་ཡོད། དེ་བཞིན་མི་མང་གི་ཁྲོད་དུ་ཡོང་གི་ཡོད་པ་སྨོས་ཅི་དགོས། དེར་བརྟེན་ང་རང་ཚོ་སྔོན་མའི་བསམ་བློའི་བག་ཆགས་དེའི་དབང་གིས་བོད་རྒྱ་ཞི་མོལ་གནང་དགོས་པ་དང༌། དབུ་མའི་ལམ་ཡག་པོ་རེད་ཅེས་ཤོད་ཀྱིན་ཤོད་ཀྱིན་ལ། ཡང་ལུས་ངག་གི་རྣམ་འགྱུར་དེ་དང་མ་མཐུན་པ་ཞིག་ཐོན་རྒྱུ་དང༌། ག་དུས་ཡིན་ནའང་སེམས་ནང་ཨའོ་ད་ང་ཚོར་མགོ་སྐོར་གཏོང་གི་ཡོད་ས་རེད། གཅིག་བྱེད་ཀྱི་ཡོད་ས་རེད་སྙམ་པའི་བློ་མ་བདེ་བ་ཞིག་ཡོང་གི་ཡོད་པ་དང༌། དེ་ལུས་ངག་གི་རྣམ་རིག་ལ་འཐོན་གྱི་ཡོད་པ་འདིས་ང་ཚོའི་ནུས་ཤུགས་ལ་གནོད་སྐྱོན་གཏོང་གི་འདུག གནས་ཚུལ་དེ་ལ་བརྟེན་ནས་རྒྱ་མིའི་ངོས་ནས་ག་རེ་ཤོད་ཀྱི་ཡོད་ཅེ་ན། ཁྱེད་རང་ཚོ་ལྷག་བསམ་རྣམ་དག་དང༌། དྲང་པོ་དྲང་གཞག་མི་འདུག ཁ་ཞེ་ངོ་ལྐོག་ཡོད་པ་ཞིག་རེད་འདུག ཁ་ནས་དབུ་མའི་ལམ་བཤད་པ་མ་གཏོགས་དོན་ལ་ཁ་བྲལ་རིང་ལུགས་ཀྱི་ཕྱོགས་སུ་བསྐྱོད་ཀྱི་འདུག་ཅེས་ཤོད་རྒྱུའི་གཞི་རྩ་ཞིག་སྐྲུན་གྱི་ཡོད་པ་མ་ཟད། ང་རང་ཚོའི་བསམ་བློ་དང༌། ལྟ་སྤྱོད་ཀྱི་ནུས་པ་ཡོངས་རྫོགས་ཕྱོགས་གཅིག་ཏུ་བསྒྲིལ་ནས་ནུས་ཤུགས་འདོན་མི་ཐུབ་པའི་དཀའ་ངལ་ཡང་ཡོང་གི་ཡོད། དཀའ་ངལ་དེ་བསལ་དགོས་རྒྱུ་ནི་གལ་ཆེན་པོ་རེད་བསམ་གྱི་འདུག སོ་སོའི་བསམ་བློའི་ནང་དམྀགས་ཡུལ་དང༌། ཐབས་ལམ་གཉིས་ཀར་ཡིད་ཆེས་མེད་པ་ཡིན་ན། ལས་དོན་ནུས་པ་ཐོན་པ་ཞིག་ཡོང་རྒྱུ་མིན་པ་གསལ་པོ་རེད། དེ་སྔ་ང་རང་སྤྱི་འཐུས་ཚོགས་གཙོ་ཡིན་སྐབས་ཚོགས་ཆུང་འདིའི་ནང་བཅར་སྐབས་ངས། ཁྱེད་རང་ཚོ་ཕྱག་ལས་གནང་མཁན་ཡོངས་རྫོགས་ཀྱིས་རང་སྲིད་རང་སྐྱོང་གི་གནས་བབས་དང༌། དབུ་མའི་ལམ་གྱི་ཐབས་བྱུས་གཉིས་ཀར་ཡིད་ཆེས་གཙང་མ་ཡོད་དམ་ཞེས་བཀའ་འདྲི་ཞུས་མྱོང༌། དེར་བརྟེན་ཉུང་མཐར་ང་རང་ཚོ་ལས་ཀྱི་སྣེ་མོར་གཏོགས་པ་སྤྱི་དང༌། ལྷག་པར་དུ་གཞུང་གི་སྲི་ཞུ་བ་དང༌། གྲོས་ཚོགས་ཀྱི་འཐུས་མི་དབུ་མའི་ལམ་ལ་རྒྱབ་སྐྱོར་གནང་མཁན་ཚོའི་བསམ་བློའི་ནང་རང་སྲིད་རང་སྐྱོང་གི་གནས་བབས་དང༌། ཞི་མོལ་གྱི་ཐབས་ལམ་གཉིས་ལ་ངེས་པར་དུ་ཡིད་ཆེས་ཡོད་པ་ཞིག་དགོས་ཀྱི་རེད། ཡིད་ཆེས་དེ་ང་ཚོས་བསྐྲུན་དགོས་ཀྱི་ཡོད་དང༌། ཡིད་ཆེས་ཡོང་རྒྱུའི་ཐབས་ཤེས་གང་ཞིག་བྱེད་དགོས་ང་ཚོས་བསམ་བློ་གཏོང་དགོས་པའི་གནད་དོན་གཅིག་ཡིན། འདི་ང་ཚོའི་དཀའ་ངལ་དང་པོ་དེ་རེད།
དཀའ་ངལ་གཉིས་པ་ནི། དབུ་མའི་ལམ་དང༌། རང་སྲིད་རང་སྐྱོང་གི་གནས་བབས། ཞི་མོལ་གྱི་ཐབས་ལམ་བཅས་ཡོངས་རྫོགས་ལ་ཕྲན་བུའི་ཡིད་ཆེས་ཡོད་ནའང༌། ཆབ་སྲིད་ཀྱི་གནས་སྟངས་གསལ་པོ་མ་མཁྱེན་པའི་དབང་གིས་འདོད་ཐག་ཉེ་པོ་བྱས་ཏེ་ད་ཉིན་སྐུ་ཚབ་གཅིག་ཕར་ཕེབས་པ་ཡིན་ན། སང་ཉིན་ལམ་སེང་འགྲིགས་འཇགས་ཤིག་ཡོང་དགོས་པ་ལྟ་བུའི་གནས་སྟངས་འོག་སྐུ་ཚབ་ཚོ་ཚུར་ལོག་སྐབས་ང་ཚོའི་རྩ་དོན་ཐོག་ག་རེ་བྱུང་བ་རེད། གནས་སྟངས་ག་རེ་ཆགས་སོང༌། གང་ཡང་བྱུང་མེད་ན། ཁོང་ཚོ་ཞལ་ལག་མཆོད་ཁར་ཕེབས་པ་རེད་དམ་ཟེར་བ་སོགས་ཡོང་གི་འདུག དེ་རིགས་ལ་ང་ཚོས་ཨིའ་ཛི་རཱལ་དང༌། པེ་ལིསི་ཊ་ནིན། ཤྲིལངྐ༌། རྒྱ་གར་དང་ནཱ་ག་ལ་སོགས་པའི་ཞི་མོལ་ཁག་དཔེར་བཀོད་ནས་ཉི་མ་གཅིག་ལ་ཡོང་རྒྱུ་ཞིག་མེད་པ་དང༌། དུས་ཚོད་རྒྱུན་བསྲིངས་ནས་འབད་བརྩོན་བྱེད་དགོས་པའི་གནས་ཚུལ་ཡོད་པ་རྣམས་གོ་བསྐོན་གསལ་བཤད་བྱ་རྒྱུ་འདི་གལ་ཆེན་པོ་ཡིན་པར་བསམ་གྱི་འདུག བློ་ཐག་ཉེ་པོའི་རིགས་དེ་ཚོས་སྐུ་ཚབ་ཚོགས་པ་ཚར་གཅིག་ཕེབས། ཚར་གཉིས་ཕེབས་པའི་སྐབས་སུ་ཐག་གཅོད་གཅིག་མ་བྱུང་བ་ཡིན་ན། ད་གང་ཡང་ཡོང་རྒྱུ་མེད་པའི་བསམ་ཚུལ་ཡོང་གི་འདུག བསམ་བློ་འཁྱེར་སྟངས་འདི་ལ་འགྱུར་བ་གཏོང་ཐབས་ཤིག་མ་བྱས་ཚེ། ང་ཚོའི་ནུས་པ་ཡོངས་རྫོགས་གཅིག་ཏུ་སྤུང་ཐུབ་རྒྱུ་དང༌། ནུས་པ་ཐོན་ཐུབ་པ་ཡོང་རྒྱུར་བར་ཆད་གཏོང་གི་འདུག
དཀའ་ངལ་གསུམ་པ་ཞིག་ལ། ཞི་མོལ་གྱི་ལམ་ནས་གང་ཡང་ཡོང་རྒྱུ་མེད་པ་ཐག་བཅད་ནས་དེའི་གནས་ཚུལ་ཤུགས་ཆེན་པོས་དྲིལ་བསྒྲགས་བྱེད་མཁན་རིགས་གཅིག་ཡོད་པར་བརྟེན་སྐབས་རེ་ང་ཚོའི་ལས་ཀྱི་སྣེ་མོ་བ་ཚོ་ཡིན་ནའང༌། ཨའོ་ད་གང་འདྲ་ཡིན་ན་སྙམ་པའི་བསམ་བློའི་ཆོད་སེམས་དང༌། གདེང་སྤོབས་ལ་གཡོ་འགུལ་ཐེབས་རྒྱུའི་གནས་སྟངས་བཟོས་ཡོང་གི་འདུག ཁོང་ཚོ་ལ་རྒྱུ་མཚན་འགོད་རྒྱུ་མང་པོ་ཡོད། དཔེར་ན། རྒྱ་ནག་ཇི་ཙམ་གྱི་སྟོབས་ཤུགས་ཆེན་པོ་ཡིན་པ་དང༌། འཛམ་བུ་གླིང་སུས་ཀྱང་ཁ་གཏད་གཅོག་ཐུབ་ཀྱི་མེད་པ། བོད་ཇི་ཙམ་གྱི་སྟོབས་ཤུགས་དང་མི་འབོར་ཆུང་ཆུང་ཡིན་པ། རྒྱ་མི་ལ་བོད་རྒྱ་ཞི་འགྲིགས་བྱེད་དགོས་པའི་རྒྱུ་མཚན་གང་ཡང་མེད་པ། རྒྱ་མིས་ྋགོང་ས་མཆོག་གི་སྐུ་ཚེར་ཚད་བཟུང་ནས་དུས་ཚོད་འཕུལ་ཐབས་བྱེད་ཀྱི་ཡོད་པ། ཁོང་ཚོར་མགོ་སྐོར་གཏོང་རྒྱུའི་འཆར་གཞི་ངེས་ཅན་ཡོད་པ། རྒྱལ་སྤྱིའི་ནང་གནོན་ཤུགས་ཉུང་དུ་གཏོང་རྒྱུའི་ཆེད་དུ་འབྲེལ་མཐུད་བྱེད་ཀྱི་ཡོད་པ། ཡོ་རོབ་གྲོས་ཚོགས་ཀྱི་གྲོས་ཆོད་འཕྲོ་བརླག་གཏོང་རྒྱུའི་ཆེད་དུ་སྐུ་ཚབ་ངོས་ལེན་བྱེད་ཀྱི་ཡོད་པ་སོགས་གང་ལྟར་ང་ཚོ་ཚང་མ་རྒྱ་མིའི་མགོ་སྐོར་འོག་འགྲོ་ཡོད་པ་དང༌། བོད་རྒྱ་ཞི་མོལ་གྱི་ལམ་ནས་རང་སྲིད་རང་སྐྱོང་གི་གནས་བབས་ཟེར་བ་རྩ་བ་ཉིད་ནས་ཐོབ་རྒྱུ་མེད་པའི་རྒྱུ་མཚན་དང༌། རིགས་པ་ག་ཚོད་ཡོད་ཡོད་བཀོད་ནས་རང་རེའི་སྤྱི་ཚོགས་ཀྱི་ནང་དང༌། ལས་བྱེད་པའི་ཁྲོད་དུ་དྲིལ་བསྒྲགས་བྱེད་ཀྱི་ཡོད་པ་ཙམ་དུ་མ་ཟད། སྐབས་རེ་ྋགོང་ས་མཆོག་ལའང་དེ་འདྲ་ཞུ་མཁན་ཡོང་གི་མེད་དམ་སྙམ་པ་ཡོང་གི་འདུག གནས་སྟངས་འདི་རིགས་ནི་ང་ཚོའི་ནང་གི་བར་ཆད་ཆེ་ཤོས་གཅིག་རེད། གཞན་པ་མ་བྱུང་ནའང་ང་རང་ཚོ་ལས་ཀྱི་སྣེ་ལ་སྡོད་མཁན་རྣམས་བོད་ཀྱི་གཏམ་དཔེར་ཕིག་ཕིག་སྡེར་མའི་ནང་བཞག་པ་བཞིན་དུ་འདར་སིག་མ་བརྒྱབ་པར་ཆོད་སེམས་རི་བོ་བཞིན་བརྟན་པོ་བྱས་ཏེ་སྡོད་ཐུབ་པ་དགོས་རྒྱུ་གལ་ཆེན་པོ་རེད། བདག་ཉིད་ཆེན་པོ་གཱན་དིས་དུས་རྒྱུན་དུ་རང་གི་ཁ་གཏད་དང༌། འགལ་ཟླ་ལ་ཡིད་ཆེས་བྱེད་དགོས། ཕ་རོལ་པོས་ཡིད་ཆེས་བྱེད་མི་རུང་བ་གསལ་པོར་ར་མ་སྤྲོད་ཀྱི་བར་དུ་ཡིད་ཆེས་བྱེད་དགོས་ཞེས་གསུངས་ཡོད། དེར་བརྟེན་རྒྱ་ནག་གི་འགོ་ཁྲིད་གསར་པ་ཚོར་ཡིད་ཆེས་བྱེད་མི་འོས་པ་དེ་ཁོ་རང་ཚོའི་ངོས་ནས་རྒྱལ་སྤྱིའི་ནང་གསལ་པོ་མ་བཟོས་ཀྱི་བར་དུ་ང་ཚོས་ཡིད་ཆེས་བྱེད་དགོས་པ་མ་གཏོགས། ཉིན་མ་དང་པོ་ནས་ཁོང་ཚོར་ཡིད་ཆེས་བྱེད་མི་ཐུབ་པའི་འདུ་ཤེས་བཟུང་བ་ཡིན་ན་དྲང་པོ་ཡང་མ་རེད་ལ། དེས་ང་ཚོའི་དགོས་མཁོ་ཡང་སྒྲུབ་ཐུབ་ཀྱི་མ་རེད། དོན་དམ་གྱི་ཡིད་ཆེས་བྱེད་མི་འོས་པ་ཞིག་ཡིན་ན་ཉི་མ་གཅིག་རྟགས་མཚན་གསལ་པོ་ཐོན་ཡོང་གི་རེད། ག་དུས་ཡིན་ནའང་ཡིད་ཆེས་བྱེད་མི་འོས་པ་ཞིག་ལ་ང་ཚོས་ཡིད་ཆེས་བྱས་ཏེ་དོན་དག་བསྒྲུབ་རྒྱུ་ཞིག་ནམ་ཡང་མེད་ལ། དེ་ལྟར་སྡོད་ཐུབ་ཐབས་ཀྱང་མེད། དེར་བརྟེན་ཕ་རོལ་པོའི་ཕྱོགས་ནས་ཡིད་ཆེས་བྱེད་མི་འོས་པའི་རྟགས་མཚན་གསལ་པོ་མ་བསྟན་གྱི་བར་རང་ཕྱོགས་ནས་ཡིད་ཆེས་བྱས་ཏེ་གོམ་པ་མདུན་སྤོས་བྱེད་དགོས་རྒྱུ་གལ་ཆེན་པོ་ཡིན་པར་བསམ་གྱི་ཡོད།


c: text/html

text:
རྩིས་ལོ་༢༠༡༧ ནས་༢༠༡༨ བར་བོད་མིའི་སྒྲིག་འཛུགས་ཀྱི་ལས་ཁུངས་མ་ལག་དང་བཅས་པའི་འགྲོ་གྲོན་ཚོད་དཔག་ཕྱོགས་བསྡོམས་རྒྱབ་གཉེར་བྱེད་ཀྱི་ཡོད་པ་དེ། རྩིས་ལོ་སྔོན་མར་ཐོག་མའི་སྔོན་རྩིས་གཏན་འབེབས་བྱས་པ་ལས་ཧིན་སྒོར་ས་ཡ་༡༩༩.༣༢ ཡིས་མང་བ་ཡོད་འདུག་པ་དང་། དེ་ལས་དགོས་དངུལ་ཧིན་སྒོར་ས་ཡ་༦༠༢.༩༢ སྔོན་རྩིས་མ་དངུལ་ནས་རྒྱབ་གཉེར་ཞུ་འཆར་ཡོད་འདུག
སྤྱི་འཐུས་ཚོགས་གཙོ་སྦྲེལ་པོས་མ་འོངས་ལོ་ལྔའི་རིང་མུ་མཐུད་འདི་ལྟར་བཏང་ཚེ་སྔོན་རྩིས་མ་དངུལ་གྱི་གནས་སྟངས་ལ་དཀའ་ངལ་འཕྲད་རྒྱུ་ཡིན་མིན་སྐོར་བཀའ་ཤག་ལ་བཀའ་འདྲི་གནང་འདུག་ཀྱང་། བཀའ་ཤག་གིས་ཡོང་རྒྱུའི་ལོ་ལྔའི་རིང་དཀའ་ངལ་འཕྲད་མི་སྲིད་པའི་གདེང་ཚོད་ཡོད་སྐོར་གསུངས་ཡོད་འདུག དེ་བཞིན་རྩིས་ལོ་འདིའི་ནང་སྐུ་རྟེན་ཁག་གི་ཕོགས་དོད་བརྒྱ་ཆ་བརྒྱ་ལྷག་སྤར་ཆ་གནང་ཡོད་འདུག
ཟླ་འདིའི་ཚེས་༡༤ ཉིན་བོད་མི་མང་སྤྱི་འཐུས་སྐབས་༡༦ པའི་གྲོས་ཚོགས་ཚོགས་དུས་གསུམ་པའི་ཉིན་རྒྱབ་ལས་རིམ་ནང་། བོད་མིའི་སྒྲིག་འཛུགས་ཀྱི་དཔལ་འབྱོར་བཀའ་བློན་ཀརྨ་ཡེ་ཤེས་ཀྱིས། བོད་མིའི་སྒྲིག་འཛུགས་ཀྱི་རྩིས་ལོ་༢༠༡༧ ནས་༢༠༡༨ བར་གྱི་སྔོན་རྩིས་འགོད་འབུལ་གསུང་བཤད་གནང་ཡོད་པ་དང་། དེ་རྗེས་རྩིས་ལོ་༢༠༡༧ ནས་༢༠༡༨ བར་གྱི་སྔོན་རྩིས་ཚོད་དཔག་འཆར་རྩིས་ཚོགས་ཆུང་གི་སྙན་ཐོ་སྙན་སྒྲོན་ཞུས་ཡོད་པ་རེད།
དཔལ་འབྱོར་བཀའ་བློན་གྱིས་གསུང་དོན། བོད་མིའི་སྒྲིག་འཛུགས་མ་ལགས་ཡོངས་ཀྱི་ཕྱི་ལོ་༢༠༡༦ ལོའི་ཟླ་༣ པའི་ཚེས་༣༡ ཉིན་གྱི་ཕྱོགས་བསྡོམས་མ་དངུལ་བསྡོམས་སྒོར་ས་ཡ་༢,༨༠༣.༠༢ བྱས་པ་ཕྱི་ལོ་༢༠༡༥ ལོའི་ཟླ་༣ པའི་ཚེས་༣༡ ཉིན་གྱི་གནས་བབ་ལས་སྒོར་ས་ཡ་༣༦༦.༦༩ ཡིས་མང་བ་ཡོད་འདུག དེ་བཞིན་བོད་མིའི་སྒྲིག་འཛུགས་དང་ལྷན་ཁང་གི་གཏན་འཇག་མ་དངུལ་བསྡོམས་སྒོར་ས་ཡ་༥༦༨.༨༤ ཡོད་པ་དང་། སྔོན་རྩིས་མ་དངུལ་བསྡོམས་སྒོར་ས་ཡ་༦༩༡.༨༠ ། དེ་བཞིན་ཕྱི་ལོ་༢༠༡༦ ལོའི་ཟླ་༣ པའི་ཚེས་༣༡ ཉིན་གྱི་ཟུར་བཀོལ་མ་དངུལ་ཕྱོགས་བསྡོམས་ས་ཡ་༡༨༥༨.༣༢ ཡོད་པ་རེད་འདུག
སྔོན་རྩིས་ཚོད་དཔག་འཆར་རྩིས་ཚོགས་ཚུང་གི་ཚོགས་གཙོ་སྤྱི་འཐུས་དགེ་བཤེས་སྨོན་ལམ་མཐར་ཕྱིན་གྱིས་ཚོགས་ཆུང་སྙན་ཐོ་སྒྲོགས་སྦྱང་གནང་བའི་ནང་འཁོད་དོན། རྩིས་ལོ་༢༠༡༥ ནས་༢༠༡༦ བར་གྱི་སྔོན་རྩིས་མ་དངུལ་བྱུང་སོང་གི་གནས་སྟངས་ལ་འགྲོ་འཆར་གཏན་འབེབས་སྒོར་ས་ཡ ༤༢༢.༧༤ དང་དངོས་བྱུང་སྒོར་ས་ཡ་༥༤༧.༦༠ ནས་དངོས་སོང་སྒོར་ས་ཡ་༣༠༣.༦༨ བྱུང་སོང་ཁ་འཐབ་ཀྱི་ལྷག་འཕྲོས་སྒོར་ས་ཡ་༢༤༣.༩༢ ཡིན་འདུག
དེ་བཞིན་དེ་སྔོན་ཨ་རིའི་གཞུང་USAID གི་རོགས་དངུལ་འཕར་མ་ཨ་སྒོར་ས་ཡ་༢༣ གནང་རྒྱུ་གཏན་འཁེལ་བྱུང་བ་ལྟར། ཕྱི་ལོ་༢༠༡༦ ལོའི་ཟླ་༡༠ པ་ནས་ཕྱི་ལོ་༢༠༡༧ ལོའི་ཟླ་༩ པ་བར་ལོ་འཁོར་གཅིག་ཆེད་ཨ་སྒོར་༤༨༨༤༩༣༩ སྔོན་རྩིས་བཀའ་ཁྲོལ་གནང་ཟིན་པ་ལྟར་ལས་གཞི་ཁག་ཅིག་ལག་བསྟར་གནང་བཞིན་པ་དང་། གཞན་རྣམས་རྩིས་ལོ་འདིའི་ནང་ལྷན་ཁང་ཁག་སོ་སོ་དང་འབྲེལ་བའི་ལས་འཆར་ནང་བཀའ་ཁྲོལ་ཞུས་ཡོད་འདུག་ཅིང་། ཕྱི་ལོ་༢༠༡༧ ལོའི་ཟླ་༡ པོ་བར་ལྷན་ཁང་ཁག་ནས་ཧིན་སྒོར་༡༩,༣༢༨,༢༩༠།༥༠ འགྲོ་གྲོན་བཏང་ཟིན་ཡོད་འདུག
དེ་བཞིན་སྔོན་རྩིས་ཚོད་དཔག་འཆར་རྩིས་ཚོགས་ཆུང་གི་རྒྱབ་གཉེར་དང་སྤྱི་ཡོངས་མཐོང་ཚུང་ནང་གནད་དོན་༡༣ འཁོད་ཡོད་པ་ལས། གནད་དོན་ཨང་༥ པའི་ནང་ཕྱི་དྲིལ་ལས་ཁུངས་ཀྱི་དམིགས་བསལ་ནང་རྒྱ་རིགས་འབྲེལ་ལམ་སྐོར་ལོ་འཁོར་ཚོགས་འདུ་དང་ཟབ་སྦྱོང་ཞེས་པའི་ལས་འཆར་དེའི་དགོས་དངུལ་སྔོན་རྩིས་མ་དངུལ་ནས་གཏོང་རྒྱུ་འཆར་འབུལ་ཞུས་འདུག་པས། ཚོགས་འདུ་དང་ཟབ་སྦྱོང་གི་འགྲོ་གྲོན་དེ་སྔོན་རོགས་དངུལ་ནས་བཏང་བ་ལྟར་འཆར་རྩིས་ཀྱི་དངུལ་འབོར་ཆེན་པོ་ཆགས་ཀྱི་འདུག་ན། དེ་རིགས་ལ་དགོངས་བཞེས་ཀྱིས་ཚོགས་འདུ་ཚོགས་ཡུལ་དབུས་སྣེ་ལེན་ཁང་ངམ། དེ་མིན་འགྲོ་གྲོན་ཆེན་པོ་དེ་ཙམ་མིན་པའི་ས་གནས་སུ་གོ་སྒྲིག་དགོས་རྒྱུར་གལ་ཆེན་མཐོང་སྐོར་འཁོད་འདུག
དེ་བཞིན་ཨང་༧ པའི་ནང་དཔལ་འབྱོར་བོད་མིའི་བདེ་དོན་ལྷན་ཚོགས་ཀྱི་ཟུར་བཀོལ་ནང་གསེས་འབབ་གྲོན་གཞན་གྱི་ཁོངས་སུ། སྒང་ཏོག་བོད་ཀྱི་གསོལ་མགྲོན་ཁང་གི་ལས་ཤག་དང་ས་གནས་འགོ་འཛིན་ལས་ཁུངས་དང་ལས་ཤག་ཡོད་པའི་ཁང་ཁོངས་ཀྱི་གློག་རིན་ཕྱི་ལོ་༡༩༩༤ ཡི་གོང་དང་། ཕྱི་ལོ་༡༩༩༤ ཟླ་༩ པ་ནང་མ་གནང་བས་ཉེས་ཆད་དང་དངུལ་སྐྱེད་འབབ་བསྡོམས་སྒོར་༢༢༣༡༦༢ འགྲོ་འཆར་ཡོད་པར། འགན་འཛིན་ལྷན་ཚོགས་སྐབས་༢༩ སྐབས་བོད་མིའི་བདེ་དོན་ལྷན་ཚོགས་ནས་སྤྲད་རྒྱུའི་ཐག་གཅོད་བྱུང་བ་བཞིན་སྔོན་རྩིས་ཁོངས་འཆར་འབུལ་གནང་འདུག་ཀྱང་། ད་བར་གློག་རིན་ཉེས་ཆད་དང་དངུལ་སྐྱེད་ཁུངས་སུ་ཕོལ་བའི་སྦིལ་འཛིན་འབྱོར་སོན་བྱུང་ཡོད་མི་འདུག་པས། ཁུངས་སྐྱེལ་ཡིག་ཆ་ཐོབ་སོན་མ་བྱུང་བར་དངུལ་འབབ་སྤྲོད་ཐལ་མེད་པ་དགོས་རྒྱུ་ཅེས་འཁོད་འདུག
གནད་དོན་ཨང་༩ པའི་ནང་གསལ། རྩིས་ལོ་སྔོན་མ་རྣམས་སུ་དབུ་འཁྲིད་བླ་ཆེན་དང་། མཁན་ལས་ཟུར་བཅས་ཀྱི་མཚན་དོད། སྐུ་རྟེན་ཁག་གི་གསོལ་ཕོགས་དོད་སོགས་ཆོས་རིགས་ཟུར་བཀོལ་རྒྱུན་གྲོན་ཕོགས་དང་ཁེ་ཕན་གཞན་ཁོངས་ཞུས་བསྩལ་གནང་འདུག་ཀྱང་། འདི་ལོ་འབབ་གྲོན་གཞན་ཁོངས་བླ་ཆེན་དང་སྐུ་རྟེན་རྣམ་པའི་མཚན་དོད། དགོན་སྡེ་ཁག་གི་དགེ་ལས་ཕོགས་མཐུན་འགྱུར་ཞེས་རྩིས་འགོ་གསར་གཏོད་ཀྱིས་འཆར་འབུལ་གནང་འདུག་པ་མ་ཟད། སྐུ་རྟེན་རྣམས་ཀྱི་ཕོགས་དོད་བརྒྱ་ཆ་བརྒྱ་ལྷག་སྤར་ཆ་གནང་འདུག་པ་ནི་སྤར་ཚད་མཐོ་དྲགས་པ་ལྟ་བུ་མངོན་ཡང་། དགོས་པ་རྒྱུ་མཚན་མང་པོ་ཞིག་ཡོད་འདུག་པས་ཚོགས་ཆུང་གིས་གཅོག་ཆ་ཞུ་མི་ཤེས་བཅས་འཁོད་འདུག
ཨང་༡༡ པའི་ནང་གངས་སྐྱིད་ཁུལ་དུ་ལས་ཤག་གསར་རྒྱག་དང་། ད་ལྟ་འགྲོ་བཞིན་པའི་ལས་ཁུངས་གསར་རྒྱག་གྲུབ་རྗེས་ཀྱི་གནས་བབ་དང་འབྲེལ། ལྷན་ཁང་འགའ་ཞིག་གི་ཁང་ཁུངས་བཟོ་བཅོས་དང་ཉམས་གསོ། གཞན་པའི་འཛུགས་སྐྲུན་རིགས། འཛིན་ཆས་དང་འཕྲུལ་ཆས་གསར་ཉོ་སོགས་ཀྱི་སྐོར་ལ་རིན་ཚད་འགྲན་ཤོག་དང་འཆར་གཞི་ཞིབ་ཕྲ་མེད་པ་སྔ་ལོ་ལས་མང་དུ་ཕྱིན་འདུག་པས། བཀའ་ཤག་གིས་བཙན་བྱོལ་བོད་མིའི་གཞུང་དངུལ་འདུ་འགོད་དང་ལོ་འཁོར་སྔོན་རྩིས། དངུལ་རྩིས་སྟངས་འཛིན་བཅས་ཀྱི་སྒྲིག་གཞི་དོན་ཚན་བདུན་པའི་ནང་གསེས་༣ པའི་དགོངས་དོན་རྒྱབ་གཉེར་གནང་འདུག་པ་ལྟར། ལག་བསྟར་གནང་ཕྱོགས་མ་འཕྱུག་བ་དགོས་རྒྱུ་མ་ཟད། རྩིས་ལོ་རྗེས་མ་རྣམས་སུ་འདི་རིགས་ལ་འཆར་རྩིས་དང་ལྡན་པའི་ལས་གཞི་ཚད་ལྡན་འབུལ་ཐུབ་པ་གནང་དགོས་འདུག་ཅེས་འཁོད་འདུག
དེ་བཞིན་གནད་དོན་ཨང་༡༣ པའི་ནང་ཚོད་དཔག་འཆར་རྩིས་ཚོགས་ཆུང་གི་ལས་དོན་བྱེད་རིང་རྩིས་པ་དང་འབྲེལ་ཡོད་ལས་བྱེད་བཅས། ཚོགས་ཆུང་ནས་བསྐོང་འབོད་ནམ་བྱས་སྐབས་བཅར་དགོས་སྐོར་ཚོགས་དྲུང་ལས་ཁུངས་ནས་བཀའ་དྲུང་ཡིག་ཚང་དང་། བཀའ་དྲུང་ཡིག་ཚང་ནས་ལྷན་ཁང་ཁག་ཏུ་བཀོད་ཁྱབ་ཁ་གསལ་བཏང་འདུག་ཀྱང་། ད་དུང་ལས་ཁུངས་རེ་ཟུང་གི་རྩིས་པ་དང་འབྲེལ་ཡོད་ལས་བྱེད་རེ་གཉིས་ཤིག་དགོངས་ཞུ་བྱས་པ་སོགས་བྱུང་སོང་བས། མ་འོངས་འདི་རིགས་མི་འབྱུང་ཆེད་འགོ་ལས་ཡོངས་ནས་དམ་དོན་གནང་དགོས་གལ་ཞེས་འཁོད་འདུག
བོད་མིའི་སྒྲིག་འཛུགས་ཀྱི་རྩིས་ལོ་༢༠༡༧ ནས་༢༠༡༨ བར་ལས་ཁུངས་མ་ལག་དང་བཅས་པའི་འགྲོ་གྲོན་ཚོད་དཔག་ཕྱོགས་བསྡོམས་རྒྱབ་གཉེར་སྒོར་ས་ཡ་༢༤༣༩.༨༠ བྱེད་ཀྱི་ཡོད་པ་དེ། རྩིས་ལོ་༢༠༡༦ ནས་༢༠༡༧ བར་གྱི་ཐོག་མའི་སྔོན་རྩིས་གཏན་འབེབས་ལས་སྒོར་ས་ཡ་༡༩༩.༣༢ ལས་མང་བ་ཡིན་འདུག །
གསར་འགོད་པ་སྐལ་བཟང་དོན་གྲུབ།

robotstxt: allowed

filter: keep


text:
—— རྒྱལ་ཡོངས་མི་དམངས་འཐུས་ཚོགས་སྐབས་བཅུ་གཉིས་པའི་ཚོགས་འདུ་ཐེངས་ལྔ་པ་རྒྱལ་ཁའི་ངང་གྲོལ་བར་སྤྲོ་སེམས་འཁོལ་བའི་རྟེན་འབྲེལ་ཞུ།
དམངས་གཙོ་དར་སྤེལ་དང་། རྒྱལ་དོན་མཉམ་གླེང་། སེམས་ནུས་གཅིག་སྒྲིལ། འབྱུང་འགྱུར་འཆར་འགོད་བཅས་བྱས་ཏེ་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གཉིས་པའི་ཚོགས་འདུ་ཐེངས་ལྔ་པའི་གྲོས་རིམ་ཁག་ཐུགས་གྲ་ལེགས་འགྲིག་བྱུང་ནས་པེ་ཅིང་དུ་རྒྱལ་ཁའི་ངང་གྲོལ་བ་རེད། དེ་ནི་དམངས་ཀྱི་བློ་གྲོས་གཅིག་སྡུད་དང་མི་སེམས་གཅིག་སྒྲིལ་བྱེད་པའི་ཚོགས་ཆེན་ཞིག་དང་སྤྱོད་གཙང་གཞུང་དྲང་དང་དངོས་སྒྲུབ་ནུས་ཆེའི་ཚོགས་ཆེན་ཞིག་རེད། ཚོགས་ཞུགས་འཐུས་མིས་ཚད་མཐོའི་འགན་འཁྲི་ཁུར་སེམས་དང་ལས་འགན་སྒྲུབ་སེམས་མཐའ་འཁྱོངས་གནང་སྟེ་དམངས་ཀྱི་མགྲིན་ཚབ་པ་དང་སེམས་ནུས་གང་ཡོད་ཀྱིས་འགན་འཁྲི་བསྒྲུབས་ནས་དམངས་གཙོ་དང་། མཐུན་སྒྲིལ། བདེན་འཚོལ། འབད་འབུངས་བཅས་ཀྱི་ལེའུ་གསར་པ་བརྩམས་གནང་ཡོད། ང་ཚོས་ཚོགས་ཆེན་ཐུགས་གྲ་ལེགས་འགྲིག་བྱུང་བར་སྤྲོ་སེམས་འཁོལ་བའི་ངང་རྟེན་འབྲེལ་ཞུ་རྒྱུ་ཡིན།
“ལོ་ལྔ་ཚན་བཅུ་གསུམ་པའི”འགོ་འཛུགས་ལོར་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་རྒྱལ་ཁབ་ཀྱི་བྱ་གཞག་ཁག་ལ་དགའ་འོས་པའི་གྲུབ་འབྲས་ཐོབ་ཡོད། ཚོགས་འདུའི་ཐོག་རྒྱལ་ཁབ་ལས་ཁུངས་ཁག་གི་འདས་ཟིན་པའི་ལོ་གཅིག་གི་ལས་དོན་ལ་ཁས་ལེན་གང་ལེགས་གནང་བ་དང་འཐུས་མི་ཚོས་སྲིད་གཞུང་གི་ལས་དོན་སྙན་སྒྲོན་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་བླང་བྱ་གང་ལེགས་མཚོན་པ་དང་། སྲིད་འཛིན་པའི་ཀྲུང་གོ་གུང་ཁྲན་ཏང་གི་རྒྱལ་སྲིད་སྐྱོང་ལུགས་ཀྱི་ཐབས་ཇུས་མཚོན་པ། མི་དམངས་ལྟེ་བར་བྱེད་པའི་འཕེལ་རྒྱས་བསམ་ཕྱོགས་མཚོན་པ། ལས་དོན་ཕྱོགས་སྡོམ་དངོས་ཐོག་བདེན་འཚོལ། དུས་བབ་དབྱེ་ཞིབ་ཕྱི་རོལ་ཡུལ་དང་མཐུན་ལ་ཡང་དག་པ། བཏོན་པའི་ལས་འགན་ཁ་གསལ་ལ་ཞིབ་ཚགས་པ་བཅས་ཡོད་པས་དེ་ནི་དངོས་བརྩོན་དངོས་སྒྲུབ་དང་། གསར་འབྱེད་གསར་གཏོད། མི་སེམས་ལ་སྐུལ་མ་ཐེབས་པ་བཅས་ཀྱི་སྙན་སྒྲོན་ཡག་པོ་ཞིག་ཡིན་པའི་ངོས་འཛིན་མགྲིན་གཅིག་ཏུ་གནང་བ་རེད། འཐུས་མི་ཚོས་རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་ལས་དོན་སྙན་སྒྲོན་དང“ཆེས་མཐོའི་ཁང་གཉིས”ཀྱི་ལས་དོན་སྙན་སྒྲོན་ནན་ཏན་གསན་ནས་གྲོས་ཞིབ་གནང་བ་དང་། འབྲེལ་ཡོད་གྲོས་གཞི་ཁག་གྲོས་ཞིབ་བྱས་ཏེ་གྲོས་འཆམ་བྱུང་བ། རྒྱལ་ཡོངས་མི་རིགས་ཁག་གི་མི་དམངས་ཀྱི་ཐུན་མོང་གི་འདུན་པ་གང་ལེགས་མཚོན་པ། ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ལ་སྐུལ་འདེད་གཏོང་བའི་དྲང་ནུས་སྟོབས་ཆེན་རྒྱ་ཁྱབ་ངང་གཅིག་ཏུ་བསྡུས་ཡོད།
བཅའ་ཁྲིམས་ནི་རྒྱལ་ཁབ་སྐྱོང་བའི་ལག་ཆ་གལ་ཆེན་དང་ཁྲིམས་བཟང་ནི་ལེགས་སྐྱོང་གི་སྔོན་འགྲོའི་ཆ་རྐྱེན་རེད། རང་རྒྱལ་གྱི་དོན་དངོས་དང་དགོས་མཁོ་དང་འཚམ་པའི་དམངས་དོན་སྐོར་གྱི་ཁྲིམས་གཞུང་ཞིག་རྩོམ་སྒྲིག་བྱ་རྒྱུ་ནི་ཀྲུང་གོ་གསར་པའི་མི་རབས་ཁ་ཤས་ཀྱི་ཕུགས་འདུན་རེད། ད་ཐེངས་ཀྱི་ཚོགས་འདུའི་གྲུབ་འབྲས་གལ་ཆེན་ཞིག་ནི་དམངས་ཁྲིམས་ཀྱི་སྤྱིའི་རྩ་དོན་ལ་གྲོས་ཞིབ་དང་གྲོས་འཆམ་བྱུང་བ་དེ་རེད། འཐུས་མི་ཚོས་དམངས་ཁྲིམས་ཀྱི་སྤྱིའི་རྩ་དོན་གྱིས་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱས་པ་མ་ཟད་ཁྲིམས་འཛུགས་པའི་ཆོས་ཉིད་ལའང་བརྩི་འཇོག་བྱས་པ་དང་། དམངས་དོན་ཁྲིམས་འཛུགས་ཀྱི་ལོ་རྒྱུས་ཀྱི་རྒྱུན་མཐུད་རང་བཞིན་ལ་བརྩི་འཇོག་བྱས་པ་མ་ཟད་དེང་སྐབས་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་ཕྱི་རོལ་ཡུལ་གྱི་བླང་བྱ་དང་ཡང་མཐུན་པ། རང་རྒྱལ་གྱི་ཕུལ་བྱུང་བཅའ་ཁྲིམས་རིག་གནས་ཀྱི་སྲོལ་རྒྱུན་རྒྱུན་འཛིན་བྱས་པ་མ་ཟད་ཕྱི་རྒྱལ་གྱི་ཁྲིམས་འཛུགས་པའི་ཕན་ཡོད་ཉམས་མྱོང་ཡང་དཔྱད་གཞིར་བཟུང་ཡོད་པས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བཅའ་ཁྲིམས་མ་ལག་འཐུས་སྒོ་ཚང་དུ་གཏོང་བར་གལ་འགངས་ཆེ་ལ་གཏིང་ཟབ་པའི་དོན་སྙིང་ལྡན་ཡོད། ང་ཚོས་དམངས་ཁྲིམས་ཀྱི་སྤྱིའི་རྩ་དོན་དངོས་སུ་བཏོན་པ་ལས། ཀྲུང་གོའི་དོན་དངོས་ལ་གཞི་ཚུགས་པ་དང་། ཀྲུང་གོའི་གནད་དོན་ལ་ཁ་གཏད་པ། ཀྲུང་གོའི་ཁྱད་ཆོས་མངོན་པ། ཀྲུང་གོའི་ཉམས་འགྱུར་ལྡན་པ་བཅས་དམངས་དོན་སྐོར་གྱི་ཁྲིམས་གཞུང་ཡག་པོ་རྩོམ་སྒྲིག་བྱེད་པར་རྨང་གཞི་བརྟན་པོ་འདིང་རྒྱུའི་ཡིད་ཆེས་ཡོད།
འབྱུང་འགྱུར་གྱི་དུས་བབ་དང་ལས་འགན་ལ་རྒྱང་ལྟ་བྱས་ཚེ་ང་ཚོ་དཀའ་ཚེགས་ཆེ་བའི་འགག་རྩའི་དུས་མཚམས་སུ་སླེབས་ཡོད་པས་དཔལ་འབྱོར་འཕེལ་རྒྱས་ཀྱི་རྒྱུན་རྣམ་གསར་པར་འཚམ་ཞིང་ཁོང་དུ་ཆུད་ནས་ཁྲིད་སྟོན་བྱས་ཏེ་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་གཏོང་བར། ཉེན་ཁ་དང་འགྲན་སློང་མང་པོ་དང་འགལ་ཟླ་གཏིང་ཟབ་པའི་གནད་དོན་ལ་ཁ་གཏད་གཅོག་དགོས་ཀྱི་ཡོད། དཀའ་ཚེགས་ལ་མི་སྐྲག་པར་དཔའ་ངར་ཆེན་པོས་མདུན་སྐྱོད་བྱེད་དགོས། ངེས་པར་དུ་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་མཐའ་གཅིག་ཏུ་སྲུང་སྐྱོང་བྱས་ཏེ་རང་རྟོགས་ངང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་ལས་དོན་ཁག་གི་ཚན་རིག་དང་མཐུན་པའི་རིགས་པའི་གཞུང་ལུགས་ཀྱི་མཛུབ་ཁྲིད་དང་བྱ་སྤྱོད་ཀྱི་ཕྱོགས་སྟོན་དུ་བརྩི་དགོས་པ་དང་། ངེས་པར་དུ་ཏང་གི་འགོ་ཁྲིད་དང་། མི་དམངས་རང་ཐག་རང་གཅོད། ཁྲིམས་ལྟར་རྒྱལ་ཁབ་སྐྱོང་བ་བཅས་གཅིག་གྱུར་དམ་ཟབ་མཐའ་འཁྱོངས་ཀྱིས་མི་དམངས་འཐུས་མི་ཚོགས་ཆེན་ལམ་ལུགས་ཀྱི་ཆབ་སྲིད་ཀྱི་ལེགས་ཆ་འདོན་སྤེལ་གང་ལེགས་བྱས་ནས་རྒྱལ་ཁབ་ལས་ཁུངས་ཀྱི་མཐུན་སྦྱོར་དང་ནུས་ཆེའི་འཁོར་རྒྱུག་འགན་ལེན་དང་རྒྱལ་ཡོངས་མི་རིགས་ཁག་གི་མི་དམངས་ཀྱི་སྟོབས་ཤུགས་གཅིག་སྒྲིལ་བྱས་ཏེ་དཔལ་འབྱོར་བརྟན་ལ་སྐྱོན་བྲལ་ངང་འཕེལ་རྒྱས་དང་སྤྱི་ཚོགས་ཞི་མཐུན་བརྟན་ལྷིང་ལ་སྐུལ་འདེད་གཏོང་ཆེད་འགྱུར་མེད་སྟོབས་ལྡན་གྱི་ལམ་ལུགས་ཀྱི་འགན་ལེན་མཁོ་འདོན་བྱེད་དགོས།
ཁྲིམས་ཀྱིས་བསྐྱངས་པས་གནམ་འོག་བདེ་ལ་འཁོད། དམངས་གཙོར་བརྟེན་ནས་གསོན་ཤུགས་འཕེལ་བར་བྱེད། སྤྱི་ཚོགས་རིང་ལུགས་ཀྱི་དམངས་གཙོ་ཁྲིམས་སྐྱོང་འཛུགས་སྐྱོང་གི་འཐབ་ས་དང་པོར་ལངས་ཚེ་གཙོ་གནད་ཁྱབ་ཁོངས་ཀྱི་ཁྲིམས་འཛུགས་ལ་ཤུགས་སྣོན་རྒྱག་པ་དང་། ཚན་རིག་དང་མཐུན་པའི་ཁྲིམས་འཛུགས་པ་དང་དམངས་གཙོའི་ཁྲིམས་འཛུགས་ལ་སྐུལ་འདེད་གཏིང་ཟབ་གཏོང་བ། ཁྲིམས་བཟང་ལ་བརྟེན་ནས་འཕེལ་རྒྱས་ལ་སྐུལ་འདེད་གཏོང་བར་འགན་ལེན་དང་ལེགས་སྐྱོང་འགན་ལེན་བྱེད་པ་ཡིན་ནའང་འདྲ། ཡང་ན་ཁྲིམས་འཛུགས་པའི་སྤུས་ཚད་གོང་མཐོར་ཧུར་ཐག་གཏོང་བ་ཡིན་ཡང་རུང་ཁྲིམས་སྐྱོང་དང་སྒྱུར་བཅོས་མཉམ་དུ་སྐུལ་འདེད་གཏོང་རྒྱུ་མཐའ་འཁྱོངས་ཀྱིས་སྒྱུར་འཕེལ་བརྟན་གསུམ་ལ་ཁྲིམས་སྐྱོང་འགན་ལེན་བྱེད་དགོས་པ་དང་། རྒྱལ་ཡོངས་མིག་མངས་སྒྲིག་སྐོར་གཅིག་མཐའ་འཁྱོངས་བྱས་ཏེ་ཁྲིམས་གཏན་འཁེལ་བའི་འགན་དབང་དང་ཁྲིམས་གཏན་འཁེལ་བའི་གོ་རིམ་ལྟར་ལྟ་སྐུལ་ཡང་དག་དང་ནུས་ལྡན་བྱས་ཏེ“སྲིད་གཞུང་གཅིག་དང་ཁང་གཉིས”ཀྱིས་ཁྲིམས་ལྟར་སྲིད་འཛིན་དང་གཞུང་དྲང་ཁྲིམས་འཛིན་ལ་སྐུལ་འདེད་གཏོང་བ་ཡིན་ཀྱང་རུང་། ཡང་ན་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་ཀྱིས་ལས་དོན་ལ་ལྟ་སྐུལ་བྱེད་པའི་ཤུགས་རྒྱག་ས་འཕྱུགས་མེད་བཙལ་ཏེ་མི་དམངས་མང་ཚོགས་ཀྱིས་དོ་ཁུར་རྒྱ་ཁྱབ་བྱེད་པའི་གླེང་མང་བའི་གནད་དོན་ཐག་གཅོད་བྱ་རྒྱུར་སྐུལ་འདེད་གཏོང་བ་ཡིན་ཀྱང་རུང་། དམངས་ཀྱི་འབོད་སྒྲར་ཨ་ལན་ཧུར་ཐག་བསློགས་ནས་རྒྱལ་ཡོངས་མི་དམངས་འཐུས་ཚོགས་དང་ས་གནས་ཀྱི་རིམ་ཁག་མི་དམངས་འཐུས་ཚོགས་ཚང་མར་བྱེད་རིན་ཆེན་པོ་ཡོད་པ་བྱེད་དགོས། སྤྱི་ཚོགས་རིང་ལུགས་ཀྱི་དམངས་གཙོ་ཁྲིམས་སྐྱོང་གི་ཆེས་རྩ་བའི་འགན་ལེན་ཡིན་པའི་ཏང་གི་འགོ་ཁྲིད་མཐའ་འཁྱོངས་དང་། རྩ་བའི་ཆབ་སྲིད་ཀྱི་ལངས་ཕྱོགས་ཡིན་པའི་མི་དམངས་ཀྱི་ལངས་ཕྱོགས་མཐའ་འཁྱོངས་བྱས་ཏེ་དུས་བབ་རྙོག་འཛིང་ཆེན་པོ་ཇི་འདྲ་ཡོད་པ་དང་ལས་འགན་དཀའ་ཚེགས་ཆེན་པོ་ཇི་འདྲ་ཡོད་རུང་། ང་ཚོས་རྒྱལ་ཁབ་དང་མི་རིགས་ཀྱི་ལས་དབང་མི་དམངས་རང་ཉིད་ཀྱིས་ཁོང་དུ་བརྟན་པོར་ཆུད་པ་བྱས་ཏེ་དམངས་གཙོ་ཁྲིམས་སྐྱོང་གི་ཡར་ཐོན་གསར་པར་བརྟེན་ནས་སྒྱུར་བཅོས་དང་འཕེལ་རྒྱས་ལ་གྲུབ་འབྲས་གསར་པ་ཐོབ་པའི་ཡིད་ཆེས་ཡོད།
འདི་ལོ་ནི“ལོ་ལྔ་ཚན་བཅུ་གསུམ་པའི”འཆར་འགོད་ལག་བསྟར་བྱེད་པའི་ལོ་གལ་ཆེན་ཞིག་ཡིན་ལ། སྐབས་འདིའི་རྒྱལ་ཡོངས་མི་དམངས་འཐུས་ཚོགས་དང་དེའི་རྒྱུན་ལས་ཨུ་ཡོན་ལྷན་ཁང་གི་ལས་འགན་འཁུར་བའི་ལོ་མཇུག་ཤོས་དེ་ཡིན་པས། གནད་དོན་མི་ཉུང་བ་ཞིག་ཞིབ་འཇུག་གཏིང་ཟབ་བྱེད་དགོས་པ་དང་། འོས་འཚམ་གྱིས་ཁ་གཏད་གཅོག་དགོས་པ། ནུས་ཤུགས་མཉམ་འདོན་གྱིས་འགག་སྒྲོལ་བྱེད་དགོས། འགན་འཁྲི་སྒྲུབ་པར་འགན་འཁུར་རྒྱུ་གལ་ཆེ་ཞིང་། དངོས་སྒྲུབ་ལ་བརྟེན་ནས་འོད་སྟོང་གཏོད་དགོས། ང་ཚོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་དེ་བས་མཐུན་སྒྲིལ་དམ་ཟབ་བྱས་ནས་ཕྱར་བ་གྲུ་འདེགས་དང་། འབད་འབུངས་ཆེར་བསྐྱེད། གསར་འབྱེད་ཡར་བརྩོན། འགག་སྒྲོལ་དཀའ་སེལ་བཅས་བྱས་ཏེ་ཕུལ་བྱུང་གི་གྲུབ་འབྲས་ལ་བརྟེན་ནས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་བ་དང“ལོ་བརྒྱ་གཉིས”ཀྱི་འབད་འཐབ་དམིགས་ཚད་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་ཆེད་ལེགས་སྐྱེས་གསར་པ་དེ་བས་ཆེ་བ་འབུལ་དགོས།


text:
འཛམ་གླིང་གི་ཡང་རྩེར་གནས་པའི་གནའ་བོའི་མི་རིགས་འདི་ནི་ཤེས་རིག་གི་དཔལ་དང་ལྡན་པའི་མི་རིགས་ཤིག་ཡིན། གཉའ་ཁྲི་བཙན་པོའི་གོང་གི་གདོད་མའི་དུས་སུ་ས་མཐོའི་མི་རིགས་འདིར། ལྷ་སྒྲུང་གིས་གཙོ་བོར་གྱུར་པའི་དམངས་ཁྲོད་སྒྲུང་གཏམ་སྣ་ཚོགས་བྱུང་བ་དང་། གླུ་ཚིག་གིས་གཙོ་བོར་གྱུར་པའི་དམངས་ཁྲོད་སྙན་རྩོམ་སྣ་ཚོགས་ཤིག་ཀྱང་བྱུང་ཡོད།
བོད་ཀྱི་སྦྱི་ཚོགས་དེ་གྲལ་རིམ་ཡོད་པའི་སྤྱི་ཚོགས་སུ་སླེབས་རྗེས་གདོད་མའི་དམངས་རྩོམ་གྱི་རྣམ་པ་རྒྱུན་འཛིན་གང་ལེགས་ཐོག་དམངས་ཁྲོད་རྩོམ་རིག་ལ་རྩོམ་སྣ་གསར་པ་མང་དུ་ཐོན་ཏེ་གནའ་རབས་རྩོམ་རིག་ཧྲིལ་པོར་རྣམ་པ་གཙོ་བོའི་གོ་གནས་བཟུང་ཡོད།
ཉེ་རབས་ཀྱི་དུས་སུ་སླེབས་སྐབས། སྤྱི་ཚོགས་ཀྱི་འཕོ་འགྱུར་དང་། མིའི་རིགས་ཀྱི་འཚོ་བའི་དགོས་མཁོ་སྣ་མང་རྙོག་འཛིང་ཅན་དུ་གྱུར་པའི་དབང་གིས་དམངས་ཁྲོད་རྩོམ་རིག་གི་རྩོམ་སྣ་གསར་པ་ཡང་ཆར་ཤུལ་གྱི་ཤ་མོ་རྡོལ་བ་བཞིན་བྱུང་སྟེ་གྲུབ་འབྲས་ཧ་ཅང་ཆེན་པོ་ཐོབ་པས། བོད་ཀྱི་དམངས་ཁྲོད་རྩོམ་རིག་དེ་ལོ་ཟླ་མང་པོའི་དམངས་ཁྲོད་འཚོ་བའི་ཞུན་བརྡར་བརྒྱུད་དེ་ད་ཆ་ནམ་མཁའི་སྐར་ཚོགས་ལའང་འགྲན་ནུས་པ་ལྟ་བུའི་ཕུན་སུམ་ཚོགས་པ་ཞིག་ཏུ་གྱུར་ཡོད།
འོ་ན་དམངས་ཁྲོད་རྩོམ་རིག་དང་༼ མི་ལའི་རྣམ་ཐར ༽ བར་འབྲེལ་བ་ཅི་ཞིག་ཡོད་དམ་ཞེ་ན། དམངས་ཁྲོད་རྩོམ་རིག་ཅེས་པ་ནི། ཡོངས་གྲགས་སུ་ངལ་རྩོལ་མི་དམངས་ཀྱི་འཚོ་བ་དང་བསམ་བློའི་འདུ་ཤེས། མཛེས་སྤྱོད། སྒྱུ་རྩལ་གྱི་དང་བ་བཅས་མཚོན་པའི་ངག་ཐོག་རང་བཞིན་གྱི་རྩོམ་རིག་རྣམ་པ་ཞིག་ལ་ངོས་འཛིན་པ་ཡིན།
༼ མི་ལའི་རྣམ་ཐར ༽ ནི་དུས་རབས་བཅོ་ལྔ་པའི་དུས་མཇུག་ཏུ་གཙང་སྨྱོན་ཧེ་རུ་ཀས་ལྗགས་རྩོམ་མཛད་པའི་རྩོམ་པ་པོ་སྒེར་གྱི་ཕུལ་བྱུང་བརྩམ་ཆོས་ཤིག་ཡིན་ཞིང་། རྣམ་ཐར་དེའི་ནང་སྐྱེས་མཆོག་མི་ལ་རས་པའི་ཚེ་གང་གི་བདེ་སྡུག་འཚོ་བ་རྣམས་བརྙན་འཕྲིན་ལ་བལྟས་པ་ཇི་བཞིན་ཀློག་པ་པོའི་འདྲེན་བྱེད་ལམ་དུ་བཤམས་ནས་ལ་ལར་དགོད་བྲོ་བ་དང་ལ་ལར་ངུ་བྲོ་བ་ལྟ་བུའི་དགའ་སྐྱོ་ཟུང་ལྡན་གྱི་མི་ལ་རས་པའི་ཚེ་གང་གི་མཛད་འཕྲིན་དང་ཕུགས་འདུན་མངོན་འགྱུར་ཆེད། ཨུ་ཚུགས་ཐར་སྐྱེལ་བྱེད་པའི་སྙིང་སྟོབས་དང་། སྐབས་དེའི་སྤྱི་ཚོགས་ཀྱི་སྣང་ཚུལ་མི་ཉུང་བ་ཞིག་མཚོན་པས། རྣམ་ཐར་དེའི་གྲགས་པ་བོད་ཡོངས་སུ་ས་ཁྱབ་རྡོ་ཁྱབ་དང་། ཆོས་ལུགས་གྲུབ་མཐའ་རིས་མེད་ཀྱིས་དགའ་པོ་བྱེད་ཅིང་། བོད་ཀྱི་རྩོམ་རིག་ལྡུམ་རྭའི་ནང་ཆེས་མཚར་དུ་བཞད་པའི་དྲི་ལྡན་མེ་ཏོག་ཅིག་དང་མཚུངས།
ཕུལ་བྱུང་གི་རྩོམ་པ་པོའི་བརྩམ་ཆོས་གང་འདྲ་ཞིག་ཡིན་ཡང་། དམངས་ཁྲོད་རྩོམ་རིག་གི་ཤུགས་རྐྱེན་མ་ཐེབས་པའི་རྩོམ་ཡིག་ཅིག་གཏན་ནས་ཡོང་དཀའ་བའི་ཕྱིར། ༼ མི་ལའི་རྣམ་ཐར ༽ ཡང་དམངས་ཁྲོད་རྩོམ་རིག་གི་ཞིང་ས་གཤིན་པོ་ནས་འཁྲུངས་པས། ཤིག་གིས་མལ་ཆས་མ་ཐེགས་ཀྱང་། མལ་སའི་ཕྱོགས་ཀུན་ལ་ཅུང་ཟད་ཉུལ་བར་སྤྲོ་སྟེ།
དང་པོ། དམངས་ཁྲོད་རྩོམ་རིག་གིས༼ མི་ལའི་རྣམ་ཐར ༽ གསར་རྩོམ་ལ་ཤུགས་རྐྱེན་ཐེབས་པ།
རྩོམ་རིག་གི་རྣམ་པ་གང་འདྲ་ཞིག་ཡིན་རུང་དེས་སྤྱི་ཚོགས་ཀྱི་འཚོ་བ་དངོས་གསལ་མཚོན་བྱ་རྒྱུ་དེ་ནི་དོར་དུ་མེད་པའི་འོས་འགན་ཞིག་ཡིན།
སྤྱིར༼ མི་ལའི་རྣམ་ཐར ༽ ནང་བ དེན་བཞིའི་གནས་ལུགས་དང་ “ཐར་པ་དང་ཐམས་ཅད་མཁྱེན་པའི་ལམ་སྟོན” བསྟན་པ་ཞིག་ཡིན་ནའང་། ཀྲུའུ་ཞི་མའོ་ཙེ་ཏུང་གིས་ “རྩོམ་ཡིག་གི་ནང་དོན་ནི། ཕྱི་རོལ་བྱ་དངོས་ཀྱི་མཚོན་ཚུལ་རེད་” ཅེས་གསུང་པ་ལྟར། རྣམ་ཐར་དེས་བོད་སིལ་བུར་ཐོར་རྗེས་སྐབས་དེའི་སྤྱི་ཚོགས་ཀྱི་འཚོ་བའི་སྣང་ཚུལ་མཚོན་ཡོད་པ་ནི་སྨོས་ཅི་དགོས།
ལྷག་པར་དུ་སྐབས་དེའི་དམངས་ཁྲོད་དུ་དར་བཞིན་པའི་དམངས་ཁྲོད་རྩོམ་རིག་གིས་རྩོམ་པ་པོ་གཙང་སྨྱོན་ལ་རྣམ་ཐར་གསར་རྩོམ་ལ་མཁོ་བའི་རྗོད་བྱེད་ཀྱི་སྐད་ཆ་དང་རྩོམ་ལུས། སྒྱུ་རྩལ་གྱི་མཚོན་ཐབས་སོགས་ཕུན་སུམ་ཚོགས་པ་ཞིག་མཁོ་འདོན་བྱས་ཡོད་པ་ནི། རྣམ་ཐར་དེ་ཐོས་པ་དང་མཐོང་བ་ཀུན་གྱི་ཟུར་བལྟས་ལེབ་མཐོང་ཡིན།
༡ དམངས་ཁྲོད་རྩོམ་རིག་གིས༼ མི་ལའི་རྣམ་ཐར ༽ ག སར་རྩོམ་ལ་ནང་དོན་གྱི་རྒྱུ་ཆ་ཕུན་སུམ་ཚོགས་པ་མཁོ་འདོན་བྱས་ཡོད།
རྩོམ་པ་པོ་གཙང་སྨྱོན་གྱིས་མི་ལའི་རྣམ་ཐར་རྩོམ་པའི་དམིགས་ཡུལ་ནི་སྐྱེས་བུ་ཁྱད་པར་ཅན་མི་ལ་རས་པའི་ཚེ་གཅིག་གི་མཛད་པ་བརྗོད་གཞིར་བྱས་ཏེ་བདེན་བཞིའི་གནས་ལུགས་དང་། ཐར་པ་ཐམས་ཅད་མཁྱེན་པའི་ལམ་སྟོན་མཛད་ནས། བཀའ་བརྒྱུད་ཆོས་ལུགས་གྲུབ་མཐའི་ཆེ་བ་གཞན་ལ་སྒྲོག་སྤེལ་བྱེད་པ་ཞིག་ཡིན་ཡང་དེ་ལས་རིན་ཐང་ཆེ་བ་ཞིག་ནི་མི་ལའི་ཐུན་མོང་སྲིད་པ་འཇིག་རྟེན་པའི་མཛད་པ་ལས། ཁྱིམ་ཚང་གཅིག་གི་གཉེན་ཚན་བར་གྱི་འགལ་ཟླ་བརྗོད་བྱར་བྱས་ཏེ། བོད་སིལ་བུར་ཐོར་རྗེས། རྒྱུ་ཡོད་རྒྱལ་པོའི་ཚུལ་དང་། རྒྱུ་མེད་སྤྲང་པོའི་ཚུལ་གྱིས་མི་དམངས་ཀྱི་ཚེ་སྲོག་ལ་ཁྲིམས་ཀྱི་འགན་སྲུང་མེད་པར། སྐབས་དེའི་སྤྱི་ཚོགས་ཀྱི་དཔོན་ངན་ཚོས་ཁྲིམས་མེད་ལུགས་མེད་ཀྱི་འཚོ་ཐབས་བྱེད་པའི་གདུག་རྩུབ། མུན་ནག་གི་སྤྱི་ཚོགས་དེར་འཁང་ར་དང་ཐེར་འདོན་བྱེད་པའི་དམངས་ཁྲོད་བསམ་བློའི་འདུ་ཤེས་འཛིན་སྟངས་དེ་འགོག་ཐབས་མེད་པར་མཚོན་པར་བྱས་ཡོད་པས། གལ་ཏེ་རྩོམ་པ་པོས་སྐབས་དེའི་དམངས་ཁྲོད་རྩོམ་རིག་དང་དམངས་ཁྲོད་དུ་གནས་བཞིན་པའི་ལུགས་མཐུན་མ་ཡིན་པའི་སྤྱི་ཚོགས་ཀྱི་སྣང་ཚུལ་ངན་པར་ཐེར་འདོན་བྱེད་པའི་བསམ་བློའི་འདུ་ཤེས་འཛིན་སྟངས་དེར་བློས་བསླངས་གསར་པ་དང་། སྒྱུ་རྩལ་གྱི་མཚོན་ཐབས་གསར་པ་སྤྱད་དེ་གསར་རྩོམ་བྱས་པ་ཞིག་མིན་ན ། ༼ མི་ལའི་རྣམ་ཐར་ ༽ དེ་བདེན་བཞིའི་གནས་ལུགས་ཀྱི་བརྗོད་དོན་ཙམ་དུ་ཟད་པས་དེ་ལྟ་བུའི་ལོ་རྒྱུས་ཀྱི་རིན་ཐང་དང་མི་དམངས་ཀྱི་བསམ་བློའི་རྨང་གཞི་བརྟན་པོ་ལྡན་པའི་ཕུལ་བྱུང་གི་བརྩམ་ཆོས་ཤིག་གཏན་ནས་ཡོང་ཐབས་བྲལ། དེ་ཕྱིར་དམངས་ཁྲོད་རྩོམ་རིག་གིས་ནང་དོན་གྱི་རྒྱུ་ཆར་རིན་ཐང་བྲལ་བའི་བླ་སྲོག་སྦྱིན་ཡོད།
༢ དམངས་ཁྲོད་རྩོམ་རིག་གི ས༼ མི་ལའི་རྣམ་ཐར་ ༽ གསར་རྩོམ་ལ་རྩོམ་ལུས་མཁོ་འདོན་བྱས་ཡོད།
༼ མི་ལའི་རྣམ་ཐར ༽ ནི་བོད་ཀྱི་ཕག་གྲུའི་དུས་སུ་བྱུང་བའི་བོད་དུ་གྲགས་ཆེ་བའི་རྟོགས་བརྗོད་རྩོམ་རིག་ཅིག་ཡིན། རྟོགས་བརྗོད་རྩོམ་རིག་ལ་བྱེ་བྲག་ཏུ་རྣམ་ཐར་དང་རྟོགས་བརྗོད་ཅེས་དབྱེ་བ་གཉིས་སུ་ཕྱེ་ཆོག རྟོགས་བརྗོད་རྩོམ་སྲོལ་དེ་བོད་དུ་དར་ཁྱབ་ཆེ་ཞིང་། གནའ་རབས་ཀྱི་རྩོམ་རིག་ཁྲོད་བཙན་པོ་རིམ་བྱོན་དང་མི་ཆེན་རྣམས་ཀྱི་རྟོགས་པ་བརྗོད་པའི་བརྩམ་ཆོས་བྱུང་ཡོད། ཡིན་ནའང་སྐབས་དེའི་རྟོགས་བརྗོད་ཀྱི་བརྗོད་བྱ་གཙོ་བོ་ནི་ལོ་རྒྱུས་དོན་ཆེན་ཁག་ཡིན་པས། མི་སྣའི་རྟོགས་བརྗོད་ཅེས་བརྗོད་དཀའ་འོ།
བོད་སིལ་བུའི་དུས་སུ་༼ མཁའ་འགྲོ་ཡེ་ཤེས་མཚོ་རྒྱལ་གྱི་རྣམ་ཐར ༽ གཏེར་ལས་བཏོན་པས་དུས་དེ་ནས་བཟུང་བོད་ཀྱི་རྟོགས་བརྗོད་རྩོམ་རིག་དེ་མི་སྣའི་རྟོགས་བརྗོད་དུ་འཕོ་འགྱུར་བྱུང་། ཁྱད་པར་ཉེ་རབས་རྩོམ་རིག་ནང་རྟོགས་བརྗོད་རྩོམ་རིག་དེ་གྲུབ་འབྲས་ཆེ་ཤོས་ཀྱི་རྩོམ་ལུས་ཤིག་ཡིན་ལ། རྩོམ་པ་པོའི་རྩོམ་རིག་གནས་བབས་ཧ་ཅང་མཐོན་པོར་འཛིན་བཞིན་ཡོད།
༼མི་ལའི་རྣམ་ཐར༽ལ ་སོགས་པའི་བོད་ཀྱི་གྲགས་ཅན་གྱི་རྟོགས་བརྗོད་རྩོམ་རིག་གི་རྣམ་པ་དེ་ཡང་ཐོག་མར་དམངས་ཁྲོད་མི་སྣའི་སྐོར་གྱི་བཤད་སྲོལ་ལམ་མི་སྣའི་སྐོར་གྱི་གཏམ་རྒྱུད་ཀྱི་རྩོམ་ལུས་རྣམ་པ་དེ་རྨང་གཞི་བྱས་ནས་འཕེལ་རྒྱས་བྱུང་བ་ཞིག་ཡིན་ལ། རྣལ་འབྱོར་པ་དབང་ཕྱུག་ཆེན་པོ་མི་ལ་རས་པས་དབྱངས་སུ་གྱེར་བའི་མགུར་གླུ་དེ་དག་ཀྱང་། གནའ་རབས་དམངས་ཁྲོད་གླུ་ཚིག་གི་རྩོམ་ཐབས་སྤྱད་དེ་ནང་དོན་ཐད་ནང་པ་སངས་རྒྱས་པའི་ཆོས་ལུགས་ཀྱི་ལྟ་བ་དྲིལ་བསྒྲགས་བྱས་པ་ཞིག་ཡིན་ཕྱིར། མགུར་རྩོམ་གྱི་རྣམ་པ་དག་བོད་རང་གི་དམངས་གཞས་ཀྱི་རྩོམ་ལུས་ཀྱི་རྣམ་པ་ཁུངས་དང་གཞིར་བཟུང་ནས་བྱུང་བ་ཞིག་ཡིན་པས། དེ་ཕྱིར་དམངས་ཁྲོད་རྩོམ་རིག་གིས་༼ མི་ལའི་རྣམ་ཐར ༽ གསར་རྩོམ་ལ་སྤྱད་ན་ཉམས་པ་མེད་པའི་རྩོམ་ལུགས་ཕུན་སུམ་ཚོགས་པ་མཁོ་འདོན་བྱས་ཡོད།
༣ དམངས་ཁྲོད་རྩོམ་རིག་གི་བརྗོད་པའམ་སྒྱུ་རྩལ་གྱི་སྐད་ཆས་ ༼མི་ལའི་རྣམ་ཐར༽ནང་གི་མི་སྣའི་གཟུགས་བརྙན་བསྒྲུབས་བཞེངས་དང་། རང་གཤིས། བསྟན་དོན་སྙིང་བསྡུས་ཀྱིས་མཚོན་པར་ཕན་ནུས་ཐོན་པ།
རྩོམ་རིག་ནི་སྐད་ཆའི་སྒྱུ་རྩལ་ཞིག་ཡིན་པས། དམངས་རྩོམ་དང་སྒེར་རྩོམ་གང་ཞིག་ཡིན་རུང་སྐད་ཆར་བརྟེན་ནས་གསོན་ཉམས་ལྡན་པའི་གཟུགས་བརྙན་བསྒྲུབས་བཞེངས་བྱེད་དགོས་པ་ནི་གལ་འགངས་ཤིན་ཏུ་ཆེ་བས་རྩོམ་རིག་གི་སྒྱུ་རྩལ་རིན་ཐང་ཞེས་པའང་དེ་ལ་ཐུག་ཡོད།
གཙང་སྨྱོན་གྱིས་༼ མི་ལའི་རྣམ་ཐར ༽ ནང་དམངས་ཁྲོད་ཀྱི་སྐད་ཆའི་སྒྱུ་རྩལ་ལ་བརྟེན་ནས་དྲང་ལྡོག་མི་སྣའི་གཟུགས་བརྙན་དེ་རྣམ་ཤེས་ཤ་ཁྲག་ལྡན་པ་ཞིག་ཏུ་བསྒྲུབས་བཞེངས་བྱས་ཡོད་པ་སྟེ། དཔེར་ན་མི་ལ་ཀློག་སློབ་དུས་སློབ་དཔོན་སྐྱིད་སྟོན་གྱི་ཆང་ས་ཆེན་པོ་ཞིག་ཏུ་སྤྱན་དྲངས་པའི་ཞབས་ཕྱིར་སོང་བས། བཟི་བིར་ནས། སྔོན་ལ་གླུ་ལེན་ཞིང་ལོག་འོངས་པས། “ཨ་མ་ནང་ན་ཡོས་རྔོད་ཀྱིན་ཡོད་པས་ཐོས་ནས་ཅི་ཟེར་སྐད། འདི་ངའི་བུའི་སྐད་འདྲ།ངེད་མ་སྨད་བས་སྡུག་པ་ནི་ས་ཐོག་ན་མེད་པས། ཁོ་ནི་གླུ་ལེན་མི་ཐད་སྙམ་ནས་ཡིད་མ་ཆེས་པར་བལྟས་པས། ཡིན་པར་ཤེས་ནས་ཧ་ལས་ཏེ། སྐམ་པ་གཡས་སུ་བོར། ཡོས་དཀྲུགས་གཡོན་དུ་བོར། ཡོས་རྔོས་འཕྲོ་ཚིག་ཏུ་བཅུག ལག་པ་གཡས་སུ་ཡོག་པ་ཞིག་ཁྱེར། གཡོན་དུ་ཐལ་བ་སྦར་གང་ཁྱེར། སྐས་རིང་བ་ལ་བབས། ཐུང་བ་ལས་མཆོངས་ནས་ཕྱིར་ཐོན་བྱུང་སྟེ……” ཞེས་པའི་དམངས་ཁྲོད་ཁ་སྐད་ཀྱི་བརྗོད་པ་འདི་དག་ལ། ཡུམ་མྱང་ཚ་དཀར་རྒྱན་ལ་དགྲ་གཉེན་ཆགས་སྡང་གི་དབྱེ་བ་གསལ་ཞིང་། སྤྱིར་བཏང་མ་ཡིན་པའི་བོད་རིགས་འཚོ་བའི་ཁྲོད་ཀྱི་ཨ་མ་ཞིག་གི་བྱ་འགུལ་དང་གཏམ་བརྗོད་མངོན་སུམ་དབང་པོའི་ཡུལ་དུ་གྱུར་བ་ལྟ་བུར་དམངས་ཁྲོད་ཁ་སྐད་ཀྱི་སྐད་ཆའི་སྒྱུ་རྩལ་ལ་བརྟེན་ནས་གཟུགས་བརྙན་ཞིབ་འབྲི་བྱས་ཡོད།
ཡང་དཔེར་ན་ལྟོ་གོས་ངན་པའི་རྐྱེན་གྱིས “ཁ་མདོག་སྐྱ་ལ་ཤོ་རིད་པ། སྐྲ་དང་པོ་གསེར་གཡུའི་རལ་པ་ཉིལ་ལེ་བ་ལ། ཕྱིས་སྐྱ་བོ་སེང་སེང་ཤིག་སྲོའི་རལ་པ་ཉིལ་ལེ་བ་བྱུང་” ཞེས་པའི་སྙན་ངག་དང་མངོན་བརྗོད་སོགས་རྒྱན་གྱིས་མ་བཅིངས་པའི་དམངས་ཁྲོད་ཁ་སྐད་ཀྱི་བརྗོད་པ་འདི་ལས། མྱང་ཚ་དཀར་རྒྱན་མ་བུ་གསུམ་གྱི་ཡ་ང་ཞིང་ཉམ་ཐག་པའི་འཚོ་བ་དེ་མཚོན་པ་མ་ཟད། ལྷག་དོན་དུ་མྱང་ཚ་དཀར་རྒྱན་གྱི་ཉམས་ཐག་གི་ཕྱིའི་གཟུགས་བརྙན་དེ་འབུར་དུ་ཐོན་པ་ཞིག་ཏུ་ཞིབ་འབྲི་བྱས་ཡོད།
གཞན་ཡང་ལྡོག་ཕྱོགས་མི་སྣའི་གཟུགས་བརྙན་བསྒྲུབས་བཞེངས་ཐད། རྣམ་ཐར་ལས་ “ཁྱེད་ཀྱི་ནོར་རམ་དེ་གང་ན་ཡོད་པ་ཡིན། ཁོ་རང་འཆི་ཁར་ནོར་བདག་པོ་ལ་སྤྲད་པ་ཡིན། ཁྱོད་ཀྱིས་ཁ་ཆེམས་ཡི་གེ་སུམ་བྲིས། སྣ་བུས་སྟན་ལས་ཧར་ལངས་བྱས་ཏེ། སེལ་གོལ་གཏོགས་ཐུབ་བ་སྤྲུགས། རྐང་པ་བརྡབས། ཨ་མ་ཐལ་ལྕག་གིས་བརྡུངས། ངེད་མིང་སྲིང་གཉིས་ཕུ་དུང་གི་ལྕག་གིས་བརྡུངས་” ཞེས་པའི་བརྗོད་པ་འདི་ལྟ་བུ། རྩོམ་པ་པོས་དམངས་ཁྲོད་ཁ་སྐད་ཞུན་བརྡར་གྱིས་སྙིང་བཅུད་བླངས་ནས། ཁ་སྐད་རང་བཞིན་ལྡན་པའི་སྒོ་ན་ཨ་ཁུ་དང་ཨ་ནེའི་ཁྲེལ་དང་ངོ་ཚ་བྲལ་ཞིང་ཡ་ང་སྙིང་རྗེ་མེད་པའི་རྩུབ་སྤྱོད་གཟུགས་བརྙན་བཞིན་མཚོན་པས། གལ་ཏེ་རྩོམ་པ་པོས་དམངས་ཁྲོད་ཁ་སྐད་རང་བཞིན་ལྡན་པའི་རིན་བྲལ་གྱི་སྐད་ཆའི་སྒྱུ་རྩལ་དེ་དག་ལོངས་སྤྱོད་བྱས་མེད་ཚེ། མི་སྣའི་གཟུགས་བརྙན་ཞིབ་འབྲི་རྩེར་སོན་པའི་ཕུལ་བྱུང་གི་བརྩམས་ཆོས་འདི་ལྟ་བུ་ཞིག་བྱུང་བ་ཤིན་ཏུ་དཀའ། དེ་ཕྱིར་དམངས་ཁྲོད་རྩོམ་རིག་སྒྱུ་རྩལ་སྐད་ཆས་རྣམ་ཐར་གསར་རྩོམ་གྱི་མི་སྣའི་གཟུགས་བརྙན་གསར་སྐྲུན་ལ་ཕན་ནུས་ཆེན་པོ་ཐོན་ཡོད།
དམངས་ཁྲོད་གཏམ་དཔེའི་སྐད་ཆའི་སྒྱུ་རྩལ་གྱིས་མི་སྣའི་རང་གཤིས་དང་བསྟན་དོན་སྙིང་བསྡུས་ཀྱིས་མཚོན་པར་ནུས་པ་ཐོན་པ་སྟེ། དཔེར་ན་རྣམ་ཐར་དུ་ཨ་མ་གྲལ་གྱི་དབུས་སུ་ལངས་ཏེ། “ འོ་ལགས་སོ། བུ་སྐྱེས་པ་ལ་མིང་།ཆང་དྲངས་པ་ལ་གཏམ་ བྱ་བར་གདའ་བ། ཡང་གཏམ་ཚིག་གསུམ་ཞིག་གཏོང་བ་ལགས་པས…… ” ཞེས་པའི་དམངས་ཁྲོད་གཏམ་དཔེའི་སྐད་ཆའི་སྒྱུ་རྩལ་འདིས། མྱང་ཚ་དཀར་རྒྱན་ནི་འཚོ་བ་ཉམས་ཐག་གི་གནས་སུ་ལྷུང་ཡང་བཤད་ཕོད་པ་དང་སྒྲུབ་ཕོད་པའི་རང་གཤིས་ཅན་གྱི་བུད་མེད་ཅིག་ཡིན་པ་གསལ་པོར་མཚོན་ཡོད། “མི་བདག་བདག་ཏུ་རེ། བདག་པོ་སྒོ་ཁྱིར་འདོན་” གཞན་ནོར་བདག་བཟུང་བྱེད་པའི་རང་གཤིས་མཚོན་པ། “སྔ་གདང་རྒྱུག་དང་། དུད་པ་ལངས་རྒྱུག” ཅེས་པའི་གཏམ་དཔེ་ལས། མ་སྨད་གཉིས་པོས་སྡུག་བསྲན་ཆེན་པོས་མི་གཡོག་རྒྱུགས་ཏེ་ནོར་ཅི་རྙེད་བྱས་པའི་བསྟན་དོན་དེ་སྙིང་བསྡུས་ཀྱིས་མཚོན་པས། དམངས་ཁྲོད་རྩོམ་རིག་གི་སྐད་ཆའི་སྒྱུ་རྩལ་གྱིས་མི་སྣའི་གཟུགས་བརྙན་བསྒྲུབས་བཞེངས་དང་། མི་སྣའི་རང་གཤིས། བསྟན་དོན་སོགས་སྙིང་བསྡུས་ཀྱིས་མཚོན་པར་རིན་ཐང་བྲལ་བའི་སྒྱུ་རྩལ་གྱི་ནུས་པ་ཐོན་ཡོད།
༤ དམངས་ཁྲོད་རྩོམ་རིག་གི་སྒྱུ་རྩལ་མཚོན་ཐབས་ཀྱིས་ ?མི་ལའི་རྣམ་ཐར? གསར་རྩོམ་ལ་ཕན་ནུས་ཐོན་པ།
༼ མི་ལའི་རྣམ་ཐར ༽ ལ་ཞིབ་ཏུ་བལྟས་ནས་སྒྱུ་རྩལ་གྱི་མཚོན་ཐབས་མི་ཉུང་བ་ཞིག་རྩོམ་པ་པོ་གཙང་སྨྱོན་གྱིས་སྔོན་མེད་གསར་གཏོད་བྱས་པ་ཞིག་མ་ཡིན་པརདམངས་ཁྲོད་རྩོམ་རིག་གི་སྒྱུ་རྩལ་མཚོན་ཐབས་དཔེ་གཞིར་བཟུང་བ་ནི་མངོན་སུམ་དུ་རྟོགས་ཐུབ།
དཔེར་ན་མི་ལའི་རྣམ་ཐར་དུ་མི་ལ་རས་པ་བླ་མ་ཁུ་ལུང་པ་ཡོན་ཏན་རྒྱ་མཚོས་མཐུའི་གདམས་ངག་གནང་བ་དང་མཐུ་བསྒྲུབས་ནས་ཉིན་ཞག་བཅུ་བཞི་འགྲོ་བའི་ནུབ་མོར་བླ་མ་བྱོན་ཏེ། དོ་ནུབ་དཀྱིལ་འཁོར་གྱི་མཐར་མཐུའི་རྟགས་འོང་བ་ཡོད་དོ་གསུངས། དེའི་ནུབ་མོར་བཀའ་སྲུང་དམ་ཅན་རྣམས་ཀྱིས་མི་མགོ་གསུམ་ཅུ་སོ་ལྔ་དོན་སྙིང་དང་བཅས་དམར་ཙར་རེ་ཁྱེར་བྱུང་ཞེས་པ་ལྟ་བུ་རྩོམ་པ་པོས་དམངས་ཁྲོད་འཆར་ཡན་རིང་ལུགས་ཀྱི་སྒྱུ་རྩལ་མཚོན་ཐབས་སྤྱད་དེ་ཉམས་ཆུང་ནུས་མེད་ཀྱིས་མཐུ་ནུས་ཁྱད་པར་ཅན་ལ་བརྟེན་ནས། སྐབས་དེའི་སྤྱི་ཚོགས་ཀྱི་དཔོན་ངན་དབང་གཤེད་ཅན་ལས་རྣམ་པར་རྒྱལ་བར་བྱེད་པའི་དམངས་ཁྲོད་ཀྱི་བསམ་དོན་དེ་མཚོན་པར་བྱས་ཡོད།
མི་ལའི་མཐུ་རྟགས་དང་པོ་ཐོན་རྗེས། མྱང་ཚ་དཀར་རྒྱན་གྱིས་མཐུ་གཉིས་པ་སེར་བ་གྱང་རིམ་དགུ་ཡོད་ཟེར་བ་ཞིག་ཕོབས་ཞེས་བསྐུལ་བ་དང་། རྒྱགས་བསྐུར་བའི་འཕྲིན་དུ “རྒྱགས་ཆད་ན་ལུང་པ་ཁ་བྱང་དུ་ལྟ་བ་སྤྲིན་ནག་པོ་ལྡིང་ཞིང་། སྐར་མ་སྨིན་དྲུག་འཆར་བའི་འོག་ན། རང་རེའི་ཉེ་ཚན་གྲོང་པ་བདུན་ཡོད་པས་དེ་ནས་རྒྱགས་ཅི་འདོད་
འོང་བ་ཡོད་པས་ལོངས་ཙད་མ་ཆོད་ན། ལུང་པ་དེའི་ནང་ན། རྣལ་འབྱོར་པ་འདི་རང་བཞུགས་པ་ཡིན་པས། གཞན་དུ་མ་དྲིས་” ཞེས་པ་ལྟ་བུ་རྩོམ་པ་པོས་དམངས་ཁྲོད་གབ་ཚིག་གི་སྒྱུ་རྩལ་མཚོན་ཐབས་སྤྱད་དེ་མྱང་ཚ་དཀར་རྒྱན་གྱི་བློ་གྲོས་དང་སྤྱང་གྲུང་མཚོན་པར་བྱས་ཡོད།
གོང་དུ་བརྗོད་པའི་དཔེ་བཞིན། དམངས་ཁྲོད་ཀྱི་བསྡུས་བརྗོད་དང་གབ་ཚིག་འཆར་ཡན་རིང་ལུགས་ཀྱི་རྩོམ་ཐབས་སོགས་དམངས་ཁྲོད་ཀྱི་སྒྱུ་རྩལ་མཚོན་ཐབས་ཀྱིས་ ༼མི་ལའི་རྣམ་ཐར༽གས ར་རྩོམ་ལ་ཕན་ནུས་ཆེན་པོ་ཐོན་པ་ནི་བཟློག་ཏུ་མེད་པའི་བདེན་དཔང་བྱས་ཡོད།
གཉིས་པ། ༼ མི་ལའི་རྣམ་ཐར ༽ གྱིས་དམངས་ཁྲོད་རྩོམ་རིག་ལ་ཤུགས་རྐྱེན་ཐེབས་པ།
དམངས་ཁྲོད་རྩོམ་རིག་རང་ངོས་ལ་འཚོ་གནས་ཀྱི་ནུས་པ་ཡོད་པ་ལ་བརྟེན་པ་ཙམ་མ་ཟད། དམངས་ཁྲོད་རྩོམ་རིག་ནི་རྩོམ་པ་པོའི་རྩོམ་རིག་གསར་རྩོམ་ལ་བླངས་ན་རྫོགས་མཐའ་མེད་པའི་རྒྱུ་ཆ་ཞིག་དང་སྤྱད་ན་ཉམས་པ་མེད་པའི་མིག་དཔེ་ཞིག་ཡིན་པས་རྩོམ་པ་པོའི་རྩོམ་རིག་གིས་ཕན་ནུས་ངེས་ཅན་ཐོན་ཡོད།
༡༼ མི་ལའི་རྣམ་ཐར ༽ གྱི ས་དམངས་ཁྲོད་རྩོམ་རིག་བསྡུ་སྒྲིག་དང་ཉར་ཚགས། རྒྱུད་འཛིན་ཐུབ་པར་ཕན་ནུས་ཐོན་པ།
༼ མི་ལའི་རྣམ་ཐར ༽ ནང་རྩོམ་པ་པོས་སྐབས་དེའི་དམངས་ཁྲོད་དུ་དར་བཞིན་པའི་གཏམ་དཔེ་མི་ཉུང་བ་ཞིག་བརྗོད་དོན་མཚོན་པར་རྒྱབ་རྟེན་དུ་བཅོལ་ཡོད་པ་སྟེ། དཔེར་ན་“ཁྱོད་ཕྱུག་ཆུང་མ་གྲུང་། བལ་འཇམ་སྣམ་བུ་ལེགས”ཞེས་པ་དང་“མང་ན་དམག་དྲོངས། ཉུ ང་ན་མཐུ་ཐོ ངས” ཞེས་པ་ལ་སོགས་དམངས་ཁྲོད་ཀྱི་གཏམ་དཔེ་མི་ཉུང་བ་ཞིག་ཆེད་མངགས་དང་ཆེད་མངགས་མ་ཡིན་པའི་ཐོག་ནས་སྐབས་དེའི་དམངས་ཁྲོད་གཏམ་དཔེ་བསྡུ་སྒྲིག་དང་ཉར་ཚགས་ཀྱི་ཕན་ནུས་ཐོན་ཡོད་པ་མ་ཟད། རྩོམ་པ་པོ་གཙང་སྨྱོན་གྱིས་དམངས་ཁྲོད་མི་སྣའི་སྐོར་གྱི་བཤད་སྲོལ་ལམ་གཏམ་རྒྱུད་ཀྱི་རྩོམ་ལུས་རྣམ་པ་དེ་རྒྱུད་འཛིན་བྱས་ཏེ་རྣམ་ཐར་གསར་རྩོམ་མཛད་པས། དམངས་ཁྲོད་རྩོམ་རིག་གི་རྩོམ་ལུས་རྒྱུད་འཛིན་གྱི་ཕན་ནུས་ཐོན་ཡོད། མདོར་ན་ ?མི་ལའི་རྣམ་ཐར? གྱིས་དམངས་ཁྲོད་རྩོམ་རིག་བསྡུ་སྒྲིག་དང་ཉར་ཚགས། རྒྱུད་འཛིན་སོགས་ལ་ཕན་ནུས་ངེས་ཅན་ཐོན་ཡོད།
༢ ༼ མི་ལའི་རྣམ་ཐར ༽ གྱིས་དམངས་ཁྲོད་རྩོམ་རིག་གི་བསམ་བློའི་ནང་དོན་དང་སྒྱུ་རྩལ་ཐད་མཐོར་འདེགས་ཀྱི་ནུས་པ་ཐོན་པ།
༼ མི་ལའི་རྣམ་ཐར ༽ ནང་གི་མགུར་གླུ་དེ་དག་ལ་མཚོན་ན། སྤྱིར་གནའ་རབས་གླུ་ཚིག་གི་སྒྱུ་རྩལ་མཚོན་ཐབས་རྨང་གཞིར་བྱས་པ་ཞིག་ཡིན་ནའང་། བསམ་བློའི་ནང་དོན་དང་སྒྱུ་རྩལ་ཐད་གང་སྤྱིར་གནའ་རབས་གླུ་ཚིག་གི་ཚད་ལས་བརྒལ་ཏེ་དམངས་རྩོམ་ལ་ནང་པ་སངས་རྒྱས་ཆོས་ལུགས་ཀྱི་ལྟ་བ་དྲིལ་བསྒྲགས་བྱེད་པའི་བསམ་བློའི་སྒྱུ་རྩལ་
གྱི་སྙིང་བཅུད་གསར་པ་ཞིག་སྦྱིན་ཏེ་ད་ཆ་རང་རྐྱ་འཕེར་བའི་སྙན་རྩོམ་གྱི་རྣམ་པ་ཞིག་ཏུ་གྱུར་ཡོད་པས། རྩོམ་པ་པོའི་ཤེས་རབ་རྩལ་གྱིས་དམངས་ཁྲོད་རྩོམ་རིག་གི་བསམ་བློའི་ནང་དོན་དང་སྒྱུ་རྩལ་ཐད་རིན་ཐང་གི་ཚད་གཞི་མཐོན་པོ་ཞིག་ཏུ་སླེབས་པའི་ཕན་ནུས་ཐོན་ཡོད།
མདོར་ན་རྩོམ་པ་པོ་གཙང་སྨྱོན་ཧེ་རུ་ཀས་ ?མི་ལའི་རྣམ་ཐར?ག སར་རྩོམ་གནང་བ་དེས་དམངས་ཁྲོད་རྩོམ་རིག་བསྡུ་སྒྲིག་དང་། ཉར་ཚགས། རྒྱུད་འཛིན་སོགས་ལ་ཕན་པ་ཙམ་མ་ཟད་དམངས་ཁྲོད་རྩོམ་རིག་གི་བསམ་བློའི་ནང་དོན་དང་སྒྱུ་རྩལ་མཐོར་འདེགས། ལྷག་པར་དུ་དམངས་ཁྲོད་རྩོམ་རིག་ཁྱབ་སྤེལ་ཐད་རིན་ཐང ; གཞལ་དུ་མེད་
པ་ཞིག་བསྐྲུན་ཡོད།
མཇུག་གི་གཏམ།
“བརྒྱ་བཤད་ཚིག་གི་རྩ་བ། སྟོང་དཀྲུགས་འོ་མའི་མར་ལོ” ནི་དམངས་ཁྲོད་རྩོམ་རིག་སྟེ་དེ་ནི་རྩོམ་རིག་བང་མཛོད་ནང་གི་ཆེས་ཁྱད་དུ་འཕགས་པའི་བུམ་པ་ཞིག་ཡིན་ལ། རྩོམ་རིག་སྤྱིའི་མ་མའམ་འབྱུང་ཁུངས་ཀྱི་བདུད་རྩི་ལྟ་བུ་ཞིག་ཀྱང་ཡིན།
རྩོམ་པ་པོས་སྒེར་གྱི་གསར་རྩོམ་ལ་བླངས་ན་རྫོགས་མཐའ་མེད་པའི་རྒྱུ་ཆ་ཞིག་ཡིན་ལ། སྤྱད་ན་ཉམས་པ་མེད་པའི་མིག་དཔེ་ཞིག་ཀྱང་ཡིན།
འདས་ཟིན་པའི་གྲགས་ཅན་གྱི་རྩོམ་པ་པོའི་ཕུལ་བྱུང་གི་བརྩམ་ཆོས་གང་འདྲ་ཞིག་ཡིན་ཡང་དམངས་རྩོམ་གྱི་ཞིང་ས་གཤིན་པོ་ནས་འཁྲུངས་པའི་འབྲས་བཟང་ཞིག་ཡིན་ལ་འབྱུང་འགྱུར་གྱི་བརྩམ་ཆོས་གང་འདྲ་ཞིག་བྱུང་ཡང་དམངས་རྩོམ་གྱི་ཆུ་མགོ་དང་བྲལ་བའི་ཆུ་གཞུག་ཅིག་གཏན་ནས་ཡོང་མི་སྲིད།
དམངས་རྩོམ་ལ་འདས་ཟིན་པའི་མིའི་རིགས་ཀྱི་སྤྱི་ཚོགས་ཀྱི་འཚོ་བ་དང་བསམ་བློའི་འདུ་ཤེས་འཛིན་སྟངས་སོགས་འདས་དོན་ཤེས་རྟོགས་ཐུབ་པའི་ལོ་རྒྱུས་ཀྱི་རིན་ཐང་ལྡན་ཡོད་ལ། ད་ལྟའི་སྤྱི་ཚོགས་འདི་ཉིད་ཡར་ཐོན་གྱི་ཕྱོགས་སུ་སྐུལ་བ་དང་བསམ་པའི་དཔལ་ཡོན་དར་བར་བྱེད་པར་སློབ་གསོའི་རིན་ཐང་གཞལ་དུ་མེད་ཕྱིར། སྤྱི་ཚོགས་ལས་རིགས་ཁག་གི་ཤེས་ལྡན་པ་རྣམས་དང་ལྷག་དོན་དུ་སློབ་གསོའི་ལས་དོན་ཐོག་དུ་ཕྱག་ལས་གནང་མཁན་དགེ་བའི་བཤེས་གཉེན་རྣམས་པས། དམངས་ཁྲོད་རྩོམ་རིག་བསྡུ་སྒྲིག་དང་མྱུར་སྐྱོབ་ཀྱི་ལས་ཀར་རང་ནུས་ཡོད་རྒུས་ལེགས་སྐྱེས་འབུལ་ཐུབ་པའི་རེ་བ་སྙིང་ནས་ཞུའོ།


text:
༢༠༡༤ ཟླ་ ༦ ཚེས་ ༦ རེས་གཟའ་པ་སངས།
༄༅། །ཕྱི་ལོ་ ༢༠༡༤ ཟླ་ ༦ ཚེས་ ༤ ཉིན་གྱི་ཕྱེད་ཡོལ་ཆུ་ཚོད་ ༣ ཐོག་བོད་མི་མང་སྤྱི་འཐུས་ཚོགས་གཙོ་མཆོག་གིས་རྡ་སྟེང་བོད་ཁྱིམ་ཚོགས་ཁང་ནང་༸གོང་ས་མཆོག་གི་ནང་ཆོས་ངོ་སྤྲོད་དུ་ཆེད་བཅར་ཞུས་པའི་རྒྱ་གར་རྒྱལ་ཡོངས་ཀྱི་བོད་རིགས་མཐོ་རིམ་སློབ་གཉེར་བ་དང་ཕྱི་རྒྱལ་གྱི་མཐོ་སློབ་བཅས་མཐོ་སློབ་ཁག་ ༡༠༠ ལྷག་ཙམ་ནས་སློབ་ཕྲུག་དེབ་སྐྱེལ་བྱས་པ་ ༨༤༠ དང་། བོད་ཁྱིམ་སློབ་གྲྭ་ཁག་གི་སློབ་ཕྲུག་ ༡༣༠༠། ཤེས་རབ་དགའ་ཚལ་སློབ་གླིང་གི་སློབ་ཕྲུག་ ༢༧༠། ཤེས་རིག་སམ་བྷོ་ཊའི་ཁྱབ་ཁོངས་ཀྱི་སློབ་ཁག་ལྔ་ནས་སློབ་ཕྲུག་ ༩༢ བཅས་ཁྱོན་དགེ་ལས་སློབ་ཕྲུག་མི་གྲངས་ ༢༥༠༠ བརྒལ་བར་དོལ་རྒྱལ་དང་འབྲེལ་བའི་སྐོར་གསུང་བཤད་གནང་འདུག
དེ་ཡང་ཐོག་མར་བོད་མི་མང་སྤྱི་འཐུས་ཚོགས་གཙོ་མཆོག་གིས་ཧི་མ་ཅལ་ཁུལ་གྱི་བོད་ཁྱིམ་སློབ་གྲྭ་ལྔ་ནས་བོད་དབྱིན་འབྲི་རྩོམ་དང་རི་མོ་འགྲན་བསྡུར་ཐོག་ཨང་ཀི་ཐོབ་མཁན་རྣམས་ལ་གསོལ་རས་གནང་གྲུབ་མཚམས། ནང་ཆོས་གོ་སྒྲིག་ཚོགས་ཆུང་གི་ཚོགས་གཙོ་བོད་མི་མང་སྤྱི་འཐུས་ཟླ་བ་ཚེ་རིང་ལགས་ཀྱིས་ངོ་སྤྲོད་གསུང་བཤད་གནང་། དེ་རྗེས་སྤྱི་འཐུས་ཚོགས་གཙོ་མཆོག་གིས་གསུང་བཤད་གནང་དོན། ལོ་ལྟར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བོད་ཁྱིམ་དུ་ཆིབས་སྒྱུར་བསྐྱངས་ཏེ་ཁྱེད་རང་ཚོར་ནང་ཆོས་ངོ་སྤྲོད་དང་འབྲེལ་བཀའ་སློབ་སྩལ་གྱི་ཡོད། ཁྱེད་རང་ཚོར་༸གོང་ས་མཆོག་གི་བཀའ་སློབ་གསན་རྒྱུའི་གོ་སྐབས་ཐོབ་པ་དེ་ཧ་ཅང་བསོད་ནམས་ཆེན་པོ་རེད། གོ་སྐབས་འདི་མ་འཕྱུག་པའི་ཐོག་༸གོང་ས་མཆོག་གི་བཀའ་སྒྲུབ་ཐུབ་པ་བྱེད་རྒྱུ་ཧ་ཅང་གལ་ཆེན་པོ་རེད། གཏམ་བཤད་ཀྱི་ལས་རིམ་འདི་ལྟ་བུའི་བརྗོད་གཞི་རྣམས་གོ་སྒྲིག་ཚོགས་ཆུང་གི་ངོས་ནས་དུས་ཚོད་ལ་འཚམ་པའི་བརྗོད་གཞི་བཞག་པ་ལྟར། ང་ཚོས་དེའི་ཐོག་གཏམ་བཤད་བྱེད་ཀྱི་ཡོད། དུས་རྒྱུན་ངས་སྐད་ཆ་ཤོད་སྐབས་འཚམ་རེ་རྩེད་མོ་རྩེ་གི་ཡོད། འོན་ཀྱང་དེ་རིང་གི་བརྗོད་གཞི་འདི་རྩེད་མོ་རྩེ་རྒྱུ་དེ་འདྲ་མིན། དེར་བརྟེན་ཁྱེད་རང་ཚོས་ཕྲན་བུ་བློ་སྒྲིམ་དགོས་པའི་གནས་སྟངས་ཤིག་ཆགས་སྲིད་པ་ རེད།
དེ་རིང་འདིར་ཕེབས་པའི་སྐྱབས་གནས་དགེ་འདུན་གྱི་སྡེ། ལྷག་པར་དགེ་བཤེས་རྣམ་པ་ཚོ་ཆོས་འབྲེལ་དང་འབྲེལ། ཁྱེད་རང་ཚོར་བགྲོ་གླེང་དང་གོ་རྟོགས་སྤེལ་རྒྱུའི་ཆེད་མཉམ་ཞུགས་གནང་གི་ཡོད། དེ་བཞིན་གོ་སྒྲིག་གནང་མཁན་སྤྱི་འཐུས་ཟླ་བ་ཚེ་རིང་ལགས་རེད། བོད་ཕྲུག་ཁྱིམ་སྡེའི་དབུས་སྤྱི་ཁྱབ་དང་ཁྱབ་ཁོངས་སུ་གཏོགས་པའི་སློབ་གྲྭ་ཁག་གི་འགན་འཛིན་རྣམ་པ་དང་། འབྲེལ་ཡོད་དགེ་རྒན་རྣམ་པ་ཚང་མ་ཕེབས་ཡོད། ཁྱེད་ཚོ་རྡ་སའི་ཉེ་འཁོར་དུ་ཡོད་པའི་སློབ་གྲྭ་ཁག་ལ་དམིགས་བསལ་གོ་སྐབས་བཟང་པོ་ཞིག་ཐོབ་ཀྱི་ཡོད། སློབ་གྲྭ་གཞན་ཁག་ལ་གོ་སྐབས་འདི་ཐོབ་རྒྱུ་མེད། འོན་ཀྱང་སྡིངས་ཆ་འདི་བེད་སྤྱོད་བཏང་པའི་ཐོག་ནས་སློབ་གྲྭ་གཞན་ཁག་ལ་༸རྒྱལ་བ་རིན་པོ་ཆེ་མཆོག་གིས་བཀའ་སློབ་སྩལ་བ་དེ་དག་དེང་སྐབས་འོད་སྡེར་ནང་བཟོ་བདེ་པོ་ཡོད་སྟབས། དྲ་རྒྱ་བརྒྱུད་ནས་ཡིན་རུང་གློག་བརྙན་བཟོས་ཏེ་སློབ་གྲྭ་ཁག་སོ་སོའི་ནང་དམིགས་སུ་བཀར་ནས་བསྟན་ཐུབ་ན་ཡག་པོ་ཡོད། འདི་གར་དངོས་སུ་ཕེབས་པའི་བོད་ཕྲུག་ཁྱིམ་བདེའི་སློབ་གྲྭ་ཁག་དང་། དེ་བཞིན་ཤེས་རབ་དགའ་ཚལ་སློབ་གླིང་གི་སློབ་ཕྲུག་རྣམ་པ། གཞན་ཡང་གཙུག་ལག་སློབ་གཉེར་ཁང་གི་ནང་སློབ་སྦྱོང་བྱེད་བཞིན་པའི་སློབ་ཕྲུག་མང་པོ་ཞིག་འདིར་ཕེབས་འདུག་པར། ངས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་འཚམས་འདྲིའི་བཀྲིས་བདེ་ལེགས་ཞུ་རྒྱུ་ཡིན། ང་ཚོ་བཙན་བྱོལ་ལ་གྱར་ཏེ་ལོ་ངོ་ ༥༥ ལྷག་ཙམ་འགྲོ་བཞིན་ཡོད། རྒྱ་ནག་གི་བཙན་འོག་ཏུ་ཚུད་ནས་ལོ་དྲུག་ཅུ་རེ་གསུམ་རེ་བཞི་འགྲོ་གི་ཡོད། ང་ཚོའི་འཐབ་རྩོད་ཀྱི་བརྒྱུད་རིམ་ལ་དཀའ་ངལ་སྣ་ཚོགས་ཤིག་འཕྲད་ཡོད། དེ་སྔ་འཕྲད་ཡོད་ལ་མ་འོངས་པར་ཡང་འཕྲད་ཀྱི་རེད། འདི་ནི་འགྲོ་སྟངས་ཤིག་ཀྱང་རེད། འོན་ཀྱང་ཕྱིས་སུ་ལོ་ངོ་བཅུ་བཅོ་ལྔའི་ནང་ང་ཚོས་བོད་དོན་འཐབ་རྩོད་དང་འབྲེལ་བའི་གནས་ཚུལ་གླེང་སྐབས།
ལྷག་པར་རྒྱལ་སྤྱིའི་ནང་རང་བཞིན་གྱི་རྒྱ་ནག་གི་གནོན་ཤུགས་ཧ་ཅང་ཤུགས་ཆེན་པོ་ཡོང་གི་ཡོད་པ་ཚང་མས་ཤེས་གསལ་རེད། འོན་ཀྱང་གནད་དོན་འདི་ཧ་ཅང་གལ་ཆེན་པོ་ཡིན། དཔེར་ན། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕྱི་ཕྱོགས་ཀྱི་ས་གནས་གང་དུ་ཆིབས་སྒྱུར་བསྐྱངས་ཀྱང་རྒྱ་ནག་གཞུང་ནས་ངོ་རྒོལ་བྱེད་རྒྱུས་མཚོན་བསྒྲགས་གཏམ་སྤེལ་རྒྱུ་ལྟ་བུ་འདི་རིགས་མང་པོ་ཞིག་ཡོང་གི་ཡོད། དེས་རྐྱེན་པས་ཁག་གཅིག་ལ་ཁོང་ཚོའི་བྱེད་སྟངས་དེས་དོན་དག་བསྒྲུབས་ཀྱི་ཡོད་པ་ལྟ་བུ་ཆགས་ཀྱི་ཡོད། ཕྱིའི་རྒྱལ་ཁབ་མང་པོ་ཞིག་གིས་༸གོང་ས་མཆོག་ཆིབས་སྒྱུར་བསྐྱངས་སྐབས་སྣེ་ལེན་ཞུ་རྒྱུས་མཚོན་གནད་ཡོད་མི་སྣ་ཚོས་མཇལ་ཁ་ཞུ་རྒྱུར་དོགས་ཟོན་བྱེད་མཁན་ཡང་རེ་ཟུང་ཡོང་གི་ཡོད།
འདི་ཚོ་ཁྱེད་རང་ཚོས་ནམ་རྒྱུན་ནས་གོ་བཞིན་ཡོད། ཕྱོགས་གཞན་ཞིག་ནས་བལྟས་ན་༸རྒྱལ་བ་རིན་པོ་ཆེ་མཆོག་གིས་བཀའ་སློབ་སྩལ་གྱི་ཡོད་ པ་ལྟར། ང་ཚོས་ཀྱང་རྩེད་མོ་དང་སྦྲགས་ཤོད་ཀྱི་ཡོད། དེ་རིང་སྔ་དྲོ་༸གོང་ས་མཆོག་གིས་ངོས་རང་སྐད་གྲགས་ཆེན་པོ་ཆགས་རྒྱུ་དེ་རྒྱ་ནག་གི་བཀའ་དྲིན་རེད་ཅེས་བཀའ་སྩལ་བ་བཞིན། ང་རང་ཚོ་བོད་པ་རང་གིས་དངོས་སུ་བོད་དོན་ཁྱབ་བསྒྲགས་བྱེད་སྐབས་དེ་ཙམ་གྱིས་ཁྱབ་བསྒྲགས་ཡོང་གི་ཡོད་དམ་མེད་ཟེར་རྒྱུའི་གནད་དོན་གཅིག་རེད། འོན་ཀྱང་རྒྱ་ནག་གི་ངོ་རྒོལ་རེ་རེ་བྱས་རྗེས་རྒྱལ་སྤྱིའི་ཚགས་པར་ནང་མང་པོ་ཐོན་སྐབས། བོད་དོན་ཁྱབ་བསྒྲགས་ཀྱི་ལས་འགུལ་དེ་ཡང་རྒྱ་ནག་གི་སྤེལ་གྱི་ཡོད་པ་ལྟ་བུ་ཆགས་ཀྱི་ཡོད། གང་ལྟར་བོད་དོན་ལས་འགུལ་ཤུགས་ཆེ་རུ་འགྲོ་རྒྱུར་རྒྱ་ནག་གིས་དེར་ངོ་རྒོལ་བྱས་ཏེ་བོད་ཀྱི་གནད་དོན་འཛམ་གླིང་ནང་རྒྱ་ཆེར་འགྲོ་གི་ཡོད། གང་ལྟར་ལྟ་ཕྱོགས་འདྲ་མིན་ཡོད་པར་བརྟེན་གནད་དོན་འདི་ལྟ་བུ་ཡོང་གི་ཡོད།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཆབ་སྲིད་དང་འཛིན་སྐྱོང་གི་སྐུ་དབང་ཡོངས་རྫོགས་གསོལ་རས་སྩལ་བའི་མི་མང་གིས་འོས་འདེམས་བྱས་པའི་སྲིད་སྐྱོང་དང་བོད་མི་མང་སྤྱི་འཐུས་ལྷན་ཚོགས་ཤིག་ཡོད། ང་ཚོ་ལྟ་བུ་ཡིན་ན་ཕྱི་རྒྱལ་ལ་ཕྱིན་པའི་སྐབས་མི་སྣ་མཇལ་འཕྲད་ལ་དོ་ཕོག་གཏོང་རྒྱུ་དང་གནོད་སྐྱོན་བཟོ་རྒྱུའི་ལས་གཞི་མང་པོ་ཞིག་རྒྱ་གཞུང་ནས་སྤེལ་གྱི་ཡོད། ང་རང་སྒེར་གྱི་ཉམས་མྱོང་ཐོག་ནས་བཤད་ན། ཕྱི་ལོ་ ༢༠༠༥ ལོར་རྒྱལ་སྤྱིའི་གྲོས་ཚོགས་བོད་དོན་རྒྱབ་སྐྱོར་ཚོགས་པའི་ཚོགས་ཆེན་ཐེངས་བཞི་པ་གོ་སྒྲིག་ཞུ་སྐབས་དེ་དུས་ཀྱི་ཚོགས་གཙོ་དང་སྤྱི་འཐུས་ལྷན་ཚོགས་ལ་གོ་སྐབས་བྱུང་བ་རེད། ལོ་དེར་ང་ཚོས་ཚོགས་ཆེན་དེ་སི་ཀོ་ཊི་ལེན་ཌིར་(Scotland) ཚོགས་པ་རེད། ཕྱི་ལོ་ ༢༠༠༩ ལོར་རོམ་(Rome) ལ་རྒྱལ་སྤྱིའི་གྲོས་ཚོགས་བོད་དོན་རྒྱབ་སྐྱོར་ཚོགས་པའི་ཚོགས་ཆེན་ཐེངས་ལྔ་པ་ དང་། ཕྱི་ལོ་ ༢༠༡༢ ལོར་ཁེ་ན་ཌའི་གྲོང་ཁྱེར་ཨོ་ཊ་ཝར་ Ottawa ཚོགས་པ་རེད། ཚོགས་ཆེན་སྐབས་རེ་རེའི་ནང་ང་ཚོས་གདན་ཞུ་བྱེད་སའི་བོད་དོན་ཐོག་རྒྱབ་སྐྱོར་ཡོད་པའི་འཛམ་གླིང་ནང་གི་གྲོས་ཚོགས་འཐུས་མི་དེ་ཚོའི་མིང་དང་ཁ་བྱང་དྲ་རྒྱ་ བརྒྱུད་ནས་རྐུ་མ་རྒྱག་རྒྱུས་མཚོན། ང་ཚོའི་འབྲེལ་བ་བྱེད་ས་གྲོས་ཚོགས་འཐུས་མི་གསར་པ་མི་རེ་ངོ་རེར་ཁ་པར་བཏང་བ་དང་གཞུང་ཚབ་ལ་སྐད་བཏང་བ་སོགས་བྱས་ཏེ་གནོན་ཤུགས་མང་པོ་ཞིག་སྤྲད་འདུག ཁྱེད་རང་ཚོ་བོད་པས་ཚོགས་ཆེན་སྐོང་པ་དེ་ཚོའི་ནང་ཅིའི་ཕྱིར་འགྲོ་གི་ཡོད། ཨུ་རུ་སུ་ཆ་བཞག་ན་བོད་དོན་རྒྱབ་སྐྱོར་བྱེད་མཁན་གྲོས་ཚོགས་འཐུས་མི་རྣམས་ལ་ཁོང་ཚོའི་ཆབ་སྲིད་ཚོགས་པའི་ཚོགས་གཙོས་སྐད་བཏང་བ་དང་། རྒྱ་ནག་གཞུང་ཚབ་ནས་ཡི་གེ་བཏང་སྟེ། ཁོང་ཚོར་ཆེད་མངགས་ཕྱི་སྲིད་ལས་ཁུངས་ལ་སྐད་བཏང་ནས་མི་རེ་ངོ་རེར་རྡ་སར་ཕྱིན་ན་འགྲིག་གི་མ་རེད་ཅེས་སྡིགས་ར་བསྐུལ་བ་སོགས་བྱེད་ཀྱི་འདུག ཅེས་གསུངས་པ་དང་།
ལྷག་པར་ཚོགས་གཙོ་མཆོག་གིས་དོལ་རྒྱལ་དང་འབྲེལ་བའི་ཐོག་གསུང་བཤད་གནང་དོན། བར་ལམ་ནས་བློ་ཕམ་པའི་གནས་ཚུལ་ཞིགལ་རྒྱལ་སྤྱིའི་ནང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་མཚན་སྙན་གྲགས་དང་མཛད་འཕྲིན་རྒྱས་བཞིན་ཡོད་པ་དེ་ཉམས་ཉེས་སུ་གཏོང་རྒྱུ་དང་རྒྱལ་སྤྱིའི་ནང་མཐོང་ཆུང་དུ་གཏོང་རྒྱུར། བོད་པ་ཤུགས་ལྡན་རྗེས་འབྲང་པ་ཁ་ཤས་ཤིག་དང་ཕྱི་རྒྱལ་གྱི་མི་སྣ་ནང་ཆོས་ཐོག་གོ་རྟོགས་མེད་མཁན། དཀོན་མཆོག་གསུམ་ལ་སྐྱབས་སུ་འགྲོ་རྒྱུ་ཕར་བཞག དོལ་རྒྱལ་ལྟ་བུ་དམ་སྲི་དང་གདོན་འདྲེར་སྐྱབས་བཅོལ་མཁན་གྱི་མི་དེ་དག་གིས་སྣེ་ཁྲིད་ནས་ལས་འགུལ་མང་པོ་ཞིག་སྤེལ་ཡོད། ན་ནིང་ང་ཨོ་སི་ཊོ་ལི་ཡར་འགྲོ་སྐབས་སྐུ་མདུན་གྱི་གསུང་ཆོས་གནང་སའི་ཚོགས་ཁང་ཆེན་པོ་དེའི་ཕྱི་ལོག་ཏུ་བོད་རིགས་གཉིས་གསུམ་དང་། རྒྱ་མི་རིགས་ལྟ་བུ་བུ་མོ་གཟུགས་ཆུང་ཆུང་དེ་འདྲ་བདུན་བརྒྱད་ཙམ་འདུག གང་ལྟར་འཕྲེད་དར་སྟེང་༸རྒྱལ་བ་རིན་པོ་ཆེ་མཆོག་ལ་ཞལ་བརྫུན་མ་གནང་། (Dalai lama don’t lie) ཞེས་བྲིས་ཏེ་སྐད་འབོད་བྱས་པ་ང་རང་གིས་མཐོང་བྱུང་། ཁོང་ཚོའི་འཁྲིས་ལའང་ཕྱིན་པ་ཡིན། དེ་བཞིན་ན་ནིང་ལོ་མཇུག་ལ་ནིའུ་ཡོཀ་ལ་འགྲོ་སྐབས་ལའང་སྐད་ཆ་ཤོད་རྒྱུ་དང་སྐད་འབོད་བྱེད་རྒྱུའི་སྒྲ་གདངས་འགྱུར་ཟིན་འདུག དེའི་ནང་བོད་ནང་རང་ལུས་མེར་སྲེག་གཏོང་མཁན་རྣམས་ལ་བརྒྱུད་སྐུལ་བྱེད་མཁན་༸རྒྱལ་བ་རིན་པོ་ཆེ་མཆོག་རེད་ཅེས་ཟེར་བ་ལྟ་བུ་ཆབ་སྲིད་ཀྱི་ངར་ཤུགས་ཆེན་པོ་བཏོན་ཡོད།
ཉེ་ཆར་སན་ཕ་རན་སི་སི་ཁོར་གནས་ཚུལ་བྱུང་བ་དེ་མང་པོ་ཞིག་གིས་སྤྱི་ཚོགས་ཀྱི་དྲ་རྒྱའི་ཐོག་ནས་མཐོང་ཡོད། དེའི་ཐོག་མང་ཚོགས་ནང་སེམས་འཚབ་ཤུགས་ཆེན་པོ་བྱུང་ཡོད། དེ་བཞིན་བོད་མི་མང་སྤྱི་འཐུས་ལྷན་ཚོགས་ཐེངས་བདུན་པའི་ཐོག་དོན་ཚན་ལྔ་ཅན་གྱི་གྲོས་ཆོད་ཀྱང་བཞག་ཡོད། བར་ལམ་ནས་དྲ་རྒྱའི་ཐོག་དོལ་རྒྱལ་དང་འབྲེལ་བའི་གནས་ཚུལ་མང་པོ་ཞིག་གཏོང་ཐབས་བྱེད་བཞིན་ཡོད། ཉེ་ཆར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ནོ་བེལ་ཞི་བདེའི་གཟེངས་རྟགས་ཚོགས་ཆུང་གི་ངོས་ནས་ནོ་བེལ་གཟེངས་རྟགས་བཞེས་མྱོང་མཁན་མང་པོ་ཡོད་ཀྱང་། ད་ལན་༸རྒྱལ་བ་རིན་པོ་ཆེ་མཆོག་ལ་དམིགས་བསལ་ཞུས་ནས་༸གོང་ས་མཆོག་ལ་ནོ་བེལ་གཟེངས་རྟགས་འབུལ་ལམ་ཞུས་ཏེ་ལོ་ངོ་ ༢༥ འཁོར་བའི་དུས་དྲན་གྱི་མཛད་སྒོའི་སྐབས། དོལ་རྒྱལ་རྗེས་འབྲང་པ་ཚོ་ཆེད་མངགས་ནོར་ཝེའི་རྒྱལ་ས་ཨོ་སི་ལོར་འགྲོ་སོང་མང་པོ་བཏང་སྟེ་ནམ་རྒྱུན་ལས་མི་མང་བ་ཁྲིད་ནས་ལས་འགུལ་སྤེལ་ཡོད། ནོར་ཝེ་གཞུང་དང་༸གོང་ས་མཆོག་མཇལ་ཁ་མ་ཞུས་མཁན་གྱི་ཆབ་སྲིད་ཀྱི་མི་སྣ་ཚོར་ ཁོང་ཚོས་དགའ་བསུ་ཞུ་རྒྱུ་སོགས་ལས་འགུལ་སྣ་ཚོགས་སྤེལ་ཡོད། ཅེས་སོགས་ཀྱི་གསུང་བཤད་གནང་ཡོད།


text:
ཕྲེང་བ།
ཕྲེང་བ་ནི་ཆོས་བྱེད་མཁན་གྱི་མིས་ཁ་ནས་མ་ནིའམ་སྨོན་ལམ་བསྟོད་པའི་ཚིག་དད་གུས་ཀྱི་སྐད་ཆ་སོགས་ཡང་ཡང་འདོན་ཞིན་མཛུབ་མོས་སྐོར་བ་སྐོར་བྱེད་ཞིག་ཡིན།
ནང་དོན།
གསལ་བཤད།[རྩོམ་སྒྲིག]
ཕྲེང་བའི་ངོ་སྤྲོད་རགས་བསྡུས་ ཕྲེང་བ་ལ། རྒྱུ། ཞི་བ་ཤེལ་དང་ཉ་ཕྱིས་དང་། །མུ་མེན་དུང་གིས་མཛེས་པ་ཡིན། རྒྱས་པ་གསེར་དངུལ་བ་སོ་སྟེ། །ཚེ་རིང་ནད་མེད་དགེ་བ་ཡིན། བྱེ་རུ་ཟངས་དང་ཙན་དན་དམར། །འགུག་བྱེད་དབང་གི་ལས་རྣམས་མྱུར། །རུ་རཀྵ་དང་ལུང་ཐང་འབྲས། །ཐོད་པ་མངོན་སྤྱོད་དྲག་པོ་ལ། བྷོ་དྔྷི་ཙི་ནི་སྤྱི་ལ་རྒྱུག
ཕྲེང་ཐག་ནི། བལ་ལམ་རས་ཀྱི་སྐུད་པ་ཞི་བ་ལ་སུམ་སྒྲིལ། རྒྱས་པ་ལ་བཞི་སྒྲིལ། དབང་ལ་ཉིས་སྒྲིལ། དྲག་པོ་ལ་དགུ་སྒྲིལ། ཁ་དོག་ཀྱང་ལས་བཞི་རང་མདོག་དང་། རྒྱུན་བུ་ལ་བྱས་ཚེ་ཞི་བ་གླང་། རྒྱས་པ་ར་ཁམ་པ། དབང་ལ་བ་དམར། དྲག་པ་ལ་རས་མར་བཤད་དོ། ཕྲེང་བའི་དག་པ་རིན་ཆེན་གའུར། ཕྲེང་ཐག་ཐུགས་རྗེ་ཉག་ཐག་ལ། ཕྲེང་བའི་རང་བཞིན་རང་གཞུང་ལྷ། བཅུ་འཛབ་ལས་བྱེད་ཕོ་ཉ་སྟེ། མདོ་འཛིན་ཉིས་བརྩེགས་བོན་སྐུ་དང་། ངོ་བོ་ཉིད་སྐུ་རུ་མཚོན། འདྲེན་ལུགས་ནི། ལུང་ལས། ཞི་བ་མཛུབ་མོར་བཞག རྒྱས་པ་གུང་མོ་དབང་སྲིན་ལག དྲག་པོ་མཐེའུ་ཆུང་སྟེང་ན་འདྲེན། ཟློག་བཤད་ཕར་ལ་བགྲང་བར་བཤད། ཕྲེང་བའི་དམ་ཚིག་བཅུ་གཅིག སྙིང་བོ་བཟླ་དུས་ཕྲེང་བ་གཞན་ལ་མི་བསྟན། རང་གི་ཞབས་སུ་མི་བཅུག གཞན་གྱི་ལག་ཏུ་མི་འགྲིམ། ལག་དལ་བས་མི་འདྲེན་པ་ལུས་ལ་བཅང་ས་རྗེན་ལ་མི་འཇོག ཕྲང་བ་རིགས་མི་གཅིག་པ་རྣམས་མི་བསྲེ། མཛེས་ཆོས་ཀྱི་རྒྱན་དང་མི་སྤྲད། མི་སྡིག་ཅན་གྱི་ལག་ནས་བྱུང་བ་མི་བཅང་། གཞན་གྱི་གྲངས་བརྩི་སླད་དུ་བཤར་བ་མི་བྱེད། ཚུལ་འཆོས་ཀྱིས་ལག་ཏུ་མི་འདྲེན། རབ་གནས་མེད་པ་མི་བཅངས་པ་དང་བཅུ་གཅིག་གོ


text:
འོས་བསྡུའི་འགན་འཛིན་ཤོ་ཟུར་བསོད་ནམས་ཆོས་འཕེལ་དང། འགན་འཛིན་ལས་འཕར་དགེ་བཤེས་བསྟན་པ་བཀྲ་ཤིས་གཉིས་ལ་འོས་བསྡུའི་སྐོར་བཅར་འདྲི་ཞུས་པ།
དྲི་བ། འོས་བསྡུའི་ལས་རིམ་འགོ་བཙུགས་ནས་གྲངས་བཤེར་མ་གཏོགས་སྔོན་འགྲོའི་འོས་བསྡུའི་ལས་རིམ་དེ་གྲུབ་ཟིན་པ་རེད། སྤྱི་ཡོངས་ནས་འོས་བསྡུའི་ལས་རིམ་དེ་ཁྲིམས་སྒྲིག་གཞིའི་དགོངས་དོན་བཞིན་ཡག་པོ་ཕེབས་བསྡད་ཡོད་པ་རེད། ད་ལན་བཅར་འདྲི་ཞུ་རྒྱུའི་དོན་དག་དེ་ཚོ་སྤྱི་ཚོགས་ནང་ལབ་གླེང་མང་པོ་ཡོང་བསྡད་པའི་གནས་སྟངས་ཁག་ཅིག་གི་སྐོར་ལ་གསལ་བཤད་ཅིག་གནང་རྒྱུའི་རེ་བའི་ཐོག་ནས་ཞུ་རྒྱུ་ཡིན། དང་པོ་རྒྱལ་སྤྱིའི་ནང་གི་བོད་དོན་རྒྱབ་སྐྱོར་ཚོགས་པ་དང། རྒྱབ་སྐྱོར་བ་མི་མང་པོའི་མིང་འཁོད་པའི་ཡི་གེ་ཞིག་བཏང་ཡོད་པ་རེད། དེའི་ནང་དུ་ང་ཚོའི་སྤྱི་ཚོགས་ནང་གི་མང་གཙོ་སོགས་ལ་དྲི་བ་དང་དོགས་གནས་མང་པོ་ཞིག་ཕེབས་བསྡད་ཡོད་པ་རེད། གནད་དོན་དེའི་ཐོག་ལ་དབུས་འོས་བསྡུ་ལས་ཁང་གི་ངོས་ནས་ལན་འདེབས་གསལ་བཤད་དང། ལག་བསྟར་གནང་རྒྱུ་སོགས་འཆར་གཞི་ག་འདྲ་ཡོད་དམ།
ལན། འོས་བསྡུའི་འགན་འཛིན་ཤོ་ཟུར་བསོད་ནམས་ཆོས་འཕེལ། (གཤམ་དུ་འོས་བསྡུའི་འགན་འཛིན་ཞེས་འབྲི་རྒྱུ་ཡིན) དེའི་སྐོར་ལ་གསལ་བཤད་ཅིག་ཁ་སང་བོད་མིའི་སྒྲིག་འཛུགས་ཀྱི་དྲ་རྒྱ་(tibet.net) ལ་ཕུལ་ཡོད། ཡིག་ཆ་དེའི་ནང་དུ་གསལ་པོ་འཁོད་ཡོད་སྟབས་ཟུར་དུ་འགྲེལ་བཤད་མ་དགོས་པར་ཡིག་ཆ་དེ་འབུལ་ཆོག་པ་ཞུ་རྒྱུ་ཡིན།
དྲི་བ། ཉེ་ཆར་གསལ་བསྒྲགས་གནང་བ་ལྟར་ན་སྲིད་སྐྱོང་གི་དངོས་གཞིའི་འོས་གཞི་གཉིས་གཏོང་རྒྱུ་ཡིན་གསུངས་འདུག བཀའ་བློན་ཁྲི་པ་མི་མང་གིས་ཐད་ཀར་འོས་བསྡུ་བྱས་པའི་སྐབས་གཉིས་སུ་འོས་གཞིའི་ནང་འགྲན་བསྡུར་གནང་མཁན་མེད་པའི་གནས་སྟངས་ཤིག་ཆགས་པ་རེད། སྐབས་གསུམ་པའི་དུས་སུ་འོས་བསྡུ་ལས་ཁང་ནས་གསལ་བསྒྲགས་བྱས་པའི་ནང་སྔོན་འགྲོའི་འོས་གཞི་མི་དྲུག་ཁྱབ་བསྒྲགས་བྱས་པའི་ནང་ནས་དགོངས་པ་ཞུ་མཁན་མེད་ན་ཚང་མ་དངོས་གཞིའི་ནང་གཏོང་གི་ཡིན་གསུངས་ཡོད་པ་རེད། རྗེས་སུ་གསུམ་དགོངས་པ་ཞུས་ནས་གསུམ་ལྷག་པ་དེ་བཏང་བ་རེད། ད་ལན་དངོས་གཞིའི་འོས་འགྲན་ནང་མི་གཉིས་མ་གཏོགས་གཏོང་གི་མིན་གསུངས་དགོས་པའི་རྒྱབ་ལྗོངས་དང་རྒྱུ་མཚན་གཙོ་བོ་དེ་ག་རེ་ཡིན་ནམ།
ལན། འོས་བསྡུའི་འགན་འཛིན། དེ་༧སྐྱབས་མགོན་རིན་པོ་ཆེས་ཆབ་སྲིད་ཀྱི་སྐུ་དབང་ཡོངས་སུ་རྫོགས་པ་མི་མང་གིས་འོས་འདེམས་བྱས་པའི་འགོ་ཁྲིད་ལ་རྩིས་སྤྲོད་གནང་བའི་རྗེས་སུ། མི་མང་གིས་སོ་སོའི་ཆབ་སྲིད་ཀྱི་འགོ་ཁྲིད་འོས་འདེམས་བྱས་པ་ཐེངས་དང་པོ་དེ་ཆགས་ཡོད་སྟབས། སྔོན་མ་༧སྐྱབས་མགོན་རིན་པོ་ཆེས་སྐུ་དབང་རྩིས་སྤྲོད་གནང་རྒྱུའི་དགོངས་གཞི་དང་བཀའ་སློབ་དེ་འདྲ་གནང་ཡོད་ཀྱང། བཅའ་ཁྲིམས་ལ་འགྱུར་བ་སོང་ཡོད་པ་མ་རེད། བཅའ་ཁྲིམས་ལ་འགྱུར་བ་གཏོང་རྒྱུ་དེ་༢༠༡༡ ལོའི་ཕྱི་ཟླ་༥ པའི་ནང་ཡིན་པས། དེའི་གོང་དུ་བཀའ་བློན་ཁྲི་པ་མི་མང་གིས་ཐད་ཀར་འོས་བསྡུ་བྱས་པ་ཐེངས་གསུམ་པ་དེ་ཆགས་བསྡད་ཡོད་པ་རེད། ད་ལྟའི་འོས་བསྡུ་ཆེན་མོ་དེ་༧སྐྱབས་མགོན་རིན་པོ་ཆེས་སྐུ་དབང་རྩིས་སྤྲོད་གནང་བའི་རྗེས་སུ་སོ་སོས་ཐད་ཀར་ཆབ་སྲིད་ཀྱི་དབུ་ཁྲིད་འདེམས་པ་ཐེངས་དང་པོ་དེ་ཆགས་ཡོད་ཙང། ཐེངས་དང་པོ་དེ་ལ་སྒྲིག་གཞིའི་ནང་དུ་གཉིས་ལས་མ་ཉུང་བ་ཞིག་དགོས་ཞེས་གསལ་བ་བཞིན་དབུས་འོས་བསྡུ་ལས་ཁང་ནས་གཉིས་དེ་ངེས་པར་དུ་འདོན་དགོས་ཀྱི་ཡོད་པ་རེད། དེའི་རྒྱབ་ལྗོངས་དེ་ཡང་གོང་དུ་ཞུས་པ་ནང་བཞིན་མི་མང་གི་མང་མོས་ཚད་མཐོན་པོ་ཞིག་ཡོང་བ་བྱེད་རྒྱུ་ལ། འོས་གཞི་གཉིས་ཤིག་བཏོན་པ་ཡིན་ན་མང་མོས་ཚད་མཐོན་པོ་ཞིག་ཏན་ཏན་ཡོང་གི་རེད་བསམ་པའི་རེ་བ་དེ་དང། མི་མང་གི་འགོ་ཁྲིད་དེ་མང་མོས་ཚད་མཐོན་པོ་ཡོང་ཐུབ་པ་ཞིག་བྱུང་ན་འགོ་ཁྲིད་ཚད་དང་ལྡན་པ་ཆགས་ཐུབ་པའི་རེ་བ་དང་དམིགས་ཡུལ་གྱི་ཐོག་ནས་འོས་གཞི་མི་གཉིས་འདོན་རྒྱུ་ཡིན་ཞེས་ཐག་གཅོད་བྱས་པ་ཞིག་ཆགས་བསྡད་ཡོད་པ་རེད།
དྲི་བ། སྤྱིར་སྒྲིག་གཞིའི་ནང་འོས་གཞིའི་ནང་མི་ག་ཚོད་ཡོད་ཀྱང་དེའི་ནང་ནས་མང་མོས་ཐོབ་པ་ཡིན་ན་འགྲིག་གི་ཡོད་པ་རེད། དེ་ལ་བརྒྱ་ཆ་མི་དགོས་པ་རེད། འོན་ཀྱང་འོས་བསྡུ་ལས་ཁང་གི་ངོས་ནས་འོས་གཞིའི་ནང་དུ་མི་གཉིས་གཅིག་པུ་བཏང་ནས་མང་མོས་ཚད་མཐོན་པོ་ཡོང་ཐབས་བྱས་པ་དང། འོས་གཞི་ག་ཚད་ཡོད་མེད་ལ་མ་ལྟོས་པར་མི་མང་རང་གིས་ཚད་མཐོན་པོའི་ཐོག་ནས་རྒྱབ་སྐྱོར་ཐོབ་པ་གཉིས་ལ་ཁྱད་པར་དང་གལ་གནད་ག་འདྲ་ཞིག་ཏུ་གཟིགས་ཀྱི་ཡོད་དམ།
ལན། འོས་བསྡུའི་འགན་འཛིན། དེ་སྔའི་ལམ་ལུགས་ནང་བཀའ་བློན་ཁྲི་པའི་དངོས་གཞིའི་འོས་གཞིའི་ནང་མི་གསུམ་བཏོན་ཡོད་པ་དང། དེ་གཞི་རྩ་ལ་བཞག་ཡོང་དུས་གཉིས་པ་དང་གསུམ་པའི་བར་ལ་འོས་ཐོབ་ཀྱི་བརྒྱ་ཆ་དེ་ཉི་ཤུ་ལས་ཉུང་བ་ཡོད་ན་གསུམ་འདོན་རྒྱུ་ཡིན་ཞེས་ཐག་གཅོད་བྱས་པ་དེ། མི་མང་གི་འདོད་པ་དང། འོས་ཤོག་གི་གྲུབ་འབྲས་གཞི་རྩར་བཞག་ནས་གཏན་འབེབས་བྱས་པ་ཞིག་རེད།
དྲི་བ། གསུམ་པ་དང་གཉིས་པའི་བར་གྱི་འོས་ཐོབ་ཀྱི་བརྒྱ་ཆ་ཞེས་པ་དེ་འོས་གྲངས་མཐོ་ཤོས་གཉིས་པ་དེའི་འོས་ཐོབ་ཀྱི་བརྒྱ་ཆ་རེད་དམ། སྤྱིའི་བརྒྱ་ཆ་རེད།
ལན། འོས་བསྡུའི་འགན་འཛིན། ལགས་རེད། དེ་འོས་གྲངས་མཐོ་ཤོས་གཉིས་པ་དེའི་འོས་ཐོབ་ཀྱི་བརྒྱ་ཆ་རང་ལ་གོ་དགོས་པ་རེད།
དྲི་བ། དེང་སྐབས་སྐད་ཆ་གོ་བསྡད་པ་ཞིག་ལ་འོས་འཕེན་པ་གང་ཞིག་གིས་སོ་སོས་སྲིད་སྐྱོང་གི་འོས་ཤོག་འཕངས་རྗེས་པར་བརྒྱབ་ནས་ངོ་དེབ་སོགས་སུ་བཀྲམ་པར་བརྟེན། འོས་ཤོག་རྩིས་མེད་གཏོང་དགོས་པ་རེད་ཅེས་དྷ་རམ་ས་ལ་རུ་དབུས་འོས་བསྡུ་ལས་ཁང་ནས་བཀའ་ཡིག་ཅིག་གནང་བ་རེད་ཟེར་གྱི་འདུག སྔ་རྗེས་སུ་ས་གནས་འོས་བསྡུའི་འགན་འཛིན་ལ་དྲི་བ་ཞུ་རྒྱུའི་ཐབས་ཤེས་བྱས་ཀྱང་གནས་ཚུལ་དེ་བདེན་པ་རེད། འོན་ཀྱང་ང་ཚོ་ལ་ལན་འདེབས་གང་ཡང་མེད། དབུས་ལ་དྲིས་ཞེས་ལན་འདེབས་བྱས་མ་སོང། དེ་ལྟར་རྩིས་མེད་གཏོང་དགོས་པའི་རྒྱུ་མཚན་ག་རེ་ཡིན་ནམ།
ལན། འོས་བསྡུའི་འགན་འཛིན་ལས་འཕར་དགེ་བཤེས་བསྟན་པ་བཀྲ་ཤིས། (གཤམ་དུ་འགན་འཛིན་ལས་འཕར་ཞེས་འབྲི་རྒྱུ་ཡིན།) དེའི་རྒྱབ་ལྗོངས་དང་རྒྱུ་མཚན་དེ་འོས་གྲངས་བཤེར་བྱེད་པའི་སྐབས་སུ་འོས་ཤོག་རྩིས་མེད་གཏོང་དགོས་པའི་ཆ་རྐྱེན། ཀ་པ་ནས་ཆ་པའི་བར་དུ་ཡོད་པ་རེད། ཀ་པ་དེའི་ནང་དུ་ག་རེ་གསལ་ཡོད་པ་རེད་ཅེ་ན། འོས་ཤོག་ངོས་སུ་འོས་འཕེན་པ་སུ་ཡིན་ངོས་འཛིན་ཐུབ་པའི་རྟགས་སམ། མི་མིང་འཁོད་པ། ཞེས་གསལ་བ་བཞིན། སོ་སོ་ངོ་རྟགས་ཟིན་པའི་ཆེད་དུ་རྟགས་བརྒྱབ་པ་དང། མིང་འཁོད་པ་ཡིན་ན་དེ་རྩིས་མེད་དུ་གཏོང་དགོས་པ་ཞིག་ཆགས་བསྡད་ཡོད་པ་རེད། སོ་སོས་ངས་འོས་འདི་ལ་འཕངས་པ་ཡིན་ཞེས་རྟགས་བརྒྱབ་པ་དང། མིང་འཁོད་པ་དེ་རྩིས་མེད་གཏོང་དགོས་ཀྱི་ཡོད་ན། དྲ་ལམ་ཁག་ཏུ་ངས་འོས་ཁོང་ལ་འཕངས་པ་ཡིན་ཞེས་ཁྱབ་བསྒྲགས་བྱས་པ་ཡིན་ནའང་དོན་ཚན་དེ་དང་གཅིག་མཚུངས་ཆགས་ཡོད་པ་སོང་ཙང་རྩིས་མེད་གཏོང་དགོས་པའི་རྒྱུ་མཚན་དེ་ལ་བརྟེན་ནས་བྱུང་ཡོད་པ་རེད།
དྲི་བ། འགྲེལ་བརྗོད་དེ་རིགས་འགྲེ་ཙམ་མ་གཏོགས་ཁྲིམས་སྒྲིག་གཞིའི་དགོངས་དོན་དང་མཐུན་པ་ཞིག་ཏུ་རྩ་བ་ཉིད་ནས་མཐོང་གི་མི་འདུག གལ་སྲིད་དེ་འདྲ་ཡིན་པ་ཡིན་ན། སྐབས་སྔོན་མ་བཀའ་བློན་ཁྲི་པའི་དངོས་གཞིའི་འོས་བསྡུའི་སྐབས། ༧གོང་ས་༧སྐྱབས་མགོན་ཆེན་པོ་མཆོག་གི་དམིགས་བསལ་སྐུ་ཚབ་ཡིན་བཞིན་པ་བཀའ་ཟུར་རྒྱ་རི་བློ་གྲོས་རྒྱལ་མཚན་གྱིས། འོས་ཤོག་བླུགས་པའི་དེ་མ་ཐག་ཨེ་ཤི་ཡ་རང་དབང་རླུང་འཕྲིན་ཁང་བརྒྱུད་ནས་ཡོངས་ཁྱབ་ཐོག་ངས་འོས་ཤོག་དེ་བཀྲས་མཐོང་བསྟན་འཛིན་རྣམ་རྒྱལ་ལ་བླུགས་ཡོད་ཅེས་གསུངས་པ་རེད། དེ་འདྲ་བཤད་སྟངས་དེ་ང་ཚོའི་གནས་ཡུལ་རྒྱ་གར་སོགས་སུ་འགྲོ་སྟངས་ཤིག་ཆགས་བསྡད་ཡོད་པ་རེད། ད་ལན་འོས་བསྡུའི་ནང་དུའང་དེ་ལྟར་བརྗོད་མཁན་མང་པོ་བྱུང་ཡོད་པ་རེད། ད་ལྟ་ཁྱེད་ཀྱིས་ལུང་དྲངས་པའི་སྒྲིག་གཞི་དེའི་གོ་དོན་འོས་ཤོག་རང་གི་ནང་དུ་རྟགས་དང་མིའི་མིང་སོགས་འཁོད་ཡོད་ན་རྩིས་མེད་གཏོང་དགོས་པ་གསལ་ཡོད་ཀྱང། སྤྱིར་གསང་བ་བྱེད་དང་མི་བྱེད་ཀྱི་གནད་དོན་དེ་སྒེར་ངོས་ཀྱི་གནད་དོན་ཞིག་ཆགས་ཡོད་སྟབས། འོས་བསྡུ་ལས་ཁང་ནས་དེ་རྩིས་མེད་བཏང་བ་དེ་ཏག་ཏག་ཅིག་བསྡད་མི་འདུག་བསམ་གྱི་འདུག་ལ། སྐབས་སྔོན་མ་དེ་འདྲ་རྩིས་མེད་བཏང་བ་བྱུང་མི་འདུག ད་ལྟ་གོ་བ་ལྟར་ན་ས་གནས་གཅིག་ཏུ་མི་གཅིག་རྩིས་མེད་བཏང་བ་ལས་གཞན་མང་པོ་ཡོད་པ་དེ་དག་རྩིས་མེད་བཏང་ཡོད་དམ།
ལན། འོས་བསྡུའི་འགན་འཛིན་ལས་འཕར། ཁྱེད་རང་གིས་གསུངས་པ་བཞིན་སྒྲིག་གཞིའི་ངོ་གདོང་གི་ནང་དུ་པར་བརྒྱབ་པ་ཟེར་བ་དེ་ཏན་ཏན་ཡོད་པ་མ་རེད། སྤྱིར་ང་ཚོས་དགག་བྱ་ག་རེ་རེད། དེ་གཅིག་བལྟ་དགོས་པ་རེད། འདིའི་ནང་སོ་སོའི་མིང་འགོད་མི་ཆོག་པ་དང། རྟགས་རྒྱག་མི་ཆོག་ཅེས་པའི་དགག་བྱ་ག་རེ་རེད། གང་ལྟར་ངས་འོས་འཕངས་པ་ཡིན་ཞེས་ཕ་རོལ་པོ་ལ་ངོ་རྟགས་ཟིན་པ་ཞིག་བྱེད་མི་ཆོག་པ་དེ་སྐབས་འདིའི་སྒྲིག་གཞི་འདིའི་ངོ་གདོང་གི་དགག་བྱ་ཆགས་བསྡད་ཡོད་པ་རེད། དགག་བྱ་དེ་ཡིན་པ་ཡིན་ན་ཐག་གཅོད་དེར་རྒྱུ་མཚན་ཏག་ཏག་བསྡད་ཡོད་པ་ཞིག་རེད། ང་ཚོས་རྒྱུ་མཚན་དེ་ལ་བརྟེན་ནས་རྩིས་མེད་བཏང་བ་ཞིག་རེད། དེ་དང་རྒྱུ་མཚན་གཅིག་མཚུངས་ཡིན་པ་མི་གཅིག་ཙམ་མ་རེད། ས་གནས་ཚང་མ་ནས་རྩིས་མེད་བཏང་བ་ལྔ་དྲུག་ཅིག་ཡིན་པ་ཡོད། མ་འོངས་པར་ཡང་མུ་མཐུད་དེ་འདྲ་འགྲོ་དགོས་པའི་ལམ་སྟོན་བྱས་བཞག་པ་ཞིག་ཆགས་ཡོད།
དྲི་བ། རྒྱུ་མཚན་དེ་རང་གི་ཐོག་ནས་གསུང་གི་ཡོད་པ་ཡིན་ན། ངས་གོང་དུ་ཞུས་པའི་མི་གཅིག་གི་དཔེ་མཚོན་དེ་རེད། སྤྱི་ཡོངས་ནས་མང་གཙོའི་ལམ་ལུགས་དང་མཐུན་གྱི་ཡོད་པ་རེད་དམ་མ་རེད། གནད་འགག་ཆེ་ཤོས་དེ། འོས་འཕེན་མཁན་གང་ཟག་ཁོ་རང་གི་ངོས་ནས་གསང་བ་བྱེད་དགོས་པ་ཞིག་ཡིན་ན་དེའི་གསང་བ་སྲུང་སྐྱོབ་བྱེད་དགོས་པ་དེ་གནད་འགག་ཆེན་པོ་རེད། སྒྲིག་གཞིའི་ནང་འཁོད་པ་དེ་འགེངས་ཤོག་ནང་རྟགས་དང། མིང་སོགས་འགོད་ཆོག་དང་མི་ཆོག་གི་གནད་དོན་ཡིན་པ་ལས། འོས་ཤོག་དེ་ཚད་དང་ལྡན་པ་ཞིག་བཀང་ཡོད་ན་དེ་གང་དུ་བཀྲམ་ཆོག་མིན་སོགས་གསལ་པོ་མེད་པ་ཡིན་དུས། འོས་བསྡུུ་ལས་ཁང་གི་ཐག་གཅོད་དེ་མང་གཙོ་དང་མཐུན་པ་ཞིག་ཆགས་ཡོད་པ་རེད་དམ་མ་རེད།
ལན། འོས་བསྡུའི་འགན་འཛིན་ལས་འཕར། འོས་བསྡུའི་སྒྲིག་གཞིའི་ནང་དུ་གསལ་བ་དེ་མང་གཙོ་དང་མཐུན་པ་ཆགས་ཡོད་ན། ཐག་གཅོད་དེ་ཡང་མང་གཙོ་དང་མཐུན་པ་ཆགས་ཡོད་པ་རེད་ཞུ་རྒྱུ་ཡིན།
དྲི་བ། འོས་བསྡུའི་སྒྲིག་གཞིའི་ནང་གསལ་བ་བཞིན། དངོས་སུ་འོས་བསྡུ་མ་བྱས་པའི་ཉིན་གཉིས་ཀྱི་མཚམས་ནས་ཁྱབ་བསྒྲགས་བྱེད་པ་སོགས་མཚམས་འཇོག་བྱེད་དགོས་པ་རེད། ས་གནས་ཁག་ནས་གྱང་སྦྱར་གྱི་ཁྱབ་བསྒྲགས་ཀྱི་ཤོག་བུ་ཡང་འགོག་གི་ཡོད་པ་རེད། དེ་འགྲོ་སྟངས་རེད། འོན་ཀྱང་ང་ཚོའི་སྤྱི་ཚོགས་ནང་མི་ཧ་ཅང་གནད་ཡོད་དེ་འདྲས་མི་མང་ཕོན་ཆེ་འཛོམས་ས་ལ་འོས་སང་ཉིན་འཕེན་རན་པ་རེད། ༧སྐྱབས་མགོན་རིན་པོ་ཆེ་ལ་མཚན་སྨད་ཞུ་མཁན་ལ་འོས་འཕངས་པ་ཡིན་ན་ཞབས་འདྲེན་རེད་ཅེས་གསུངས་པ་དེ་འདྲའི་གློག་བརྙན་ཡོད་པ་རེད། དེ་ལ་འོས་བསྡུ་ལས་ཁང་གི་ངོས་ནས་ཁྲིམས་དང་མཐུན་པ་ཞིག་ལ་བརྩི་ཡི་ཡོད་དམ། ལུགས་དང་མཐུན་པ་ཞིག་ལ་བརྩི་ཡི་ཡོད་དམ། ཡང་ན་དམིགས་བསལ་ཞིག་ལ་བརྩི་ཡི་ཡོད།
ལན། འོས་བསྡུའི་འགན་འཛིན། དྲི་བའི་ནང་གསལ་བ་བཞིན་ཁྱབ་བསྒྲགས་དེ་དག་འོས་དངོས་སུ་མ་བླུགས་པའི་ཉིན་གཉིས་ཀྱི་སྔོན་ལ་མཚམས་བཞག་དགོས་པ་རེད། དེ་ཡང་འོས་གཞི་ལ་བཞེངས་མཁན་སོ་སོས་མང་ཚོགས་ལ་བསམ་ཚུལ་འགྲེལ་བཤད་རྒྱག་རྒྱུ་དང། ཁྱབ་བསྒྲགས་བྱེད་པ། ལྟ་བ་ལངས་ཕྱོགས་ཀྱི་འགྲེལ་བཤད་རྒྱག་རྒྱུ་སོགས་འོས་དངོས་སུ་འཕེན་པའི་ཉིན་གཉིས་ཀྱི་སྐབས་ནས་མཚམས་འཇོག་དགོས་པ་རེད་ལ། དེ་བཞིན་རྒྱབ་སྐྱོར་གནང་མཁན་ཚོའི་ངོས་ནས་ཀྱང་དེ་ལྟར་མཚམས་འཇོག་དགོས་པ་རེད། དེ་སྒྲིག་གཞིའི་ནང་དུ་གསལ་ཁ་ཡོད་པ་ཡིན་དུས། ད་ལན་དྲི་བ་གནང་བ་དེ་སྒྲིག་གཞི་འདི་དང་ཐད་ཀར་འབྲེལ་བ་ཡོད་པ་ཞིག་ལ་ང་ཚོས་ངོས་འཛིན་བྱེད་ཀྱི་ཡོད་པ་མ་རེད། དེ་སྤྱི་ཡོངས་ཀྱི་ལམ་སྟོན་སློབ་གསོའི་ཚུལ་དུ་གནང་བ་མ་གཏོགས་འོས་བསྡུའི་སྒྲིག་གཞི་དང་འགལ་བ་ཞིག་ཏུ་ང་ཚོས་ངོས་འཛིན་བྱེད་ཀྱི་མེད་ཅེས་ཞུ་རྒྱུ་ཡིན།
དྲི་བ། དེ་འདྲ་ཡིན་ན་ད་ལྟ་གསུང་མཁན་དེ་གནད་ཡོད་མི་སྣ་གཅིག་རེད། མ་འོངས་པར་དཔེ་འདི་ལ་བལྟས་ནས་གནད་ཡོད་མི་སྣ་མང་པོས་སང་ཉིན་འོས་ཤོག་བླུག་རན་པའི་དེ་རིང། མི་ཁོ་དང་ཁོ་ལ་འོས་བླུག་རྒྱུ་ཡོད་པ་མ་རེད་ཅེས་གསུངས་པ་ཡིན་ན། འོས་བསྡུའི་འགན་འཛིན་རྣམ་པས་དེ་འོས་བསྡུའི་སྒྲིག་གཞི་དང་འགལ་མེད་པ། ལམ་ལུགས་སྲོལ་དང་མཐུན་པ་ཞིག་ལ་ངོས་འཛིན་གནང་གི་ཡིན་ནམ།
ལན། འོས་བསྡུའི་འགན་འཛིན། ད་ལྟའི་གནད་དོན་དེ་མིའི་མིང་འབོད་བྱས་ནས་འདི་དང་འདི་ལ་འོས་བླུག་ན་འགྲིག་གི་མེད་པའི་འགྲེལ་བརྗོད་གནང་བ་ཡིན་ན། དེ་ཁོ་རང་གནད་དོན་གཅིག་རེད། སྤྱི་ཡོངས་ནས་༧སྐྱབས་མགོན་རིན་པོ་ཆེ་ལ་མཚན་སྨད་བྱེད་མཁན་ལ་འོས་ཤོག་བླུགས་ན་འགྲིག་གི་མེད་ཚུལ་གསུངས་པ་དེ། སྤྱི་ཡོངས་ཀྱི་དགོངས་འཆར་ཞིག་ལ་ངོས་འཛིན་བྱེད་དགོས་པ་རེད་མ་གཏོགས། མིའི་མིང་སྨྲོས་ནས་དེ་ལ་འོས་ཤོག་བླུག་རྒྱུ་ཡོད་པ་མ་རེད་ཟེར་ན་ཏག་ཏག་བསྡད་མེད་པ་མ་གཏོགས། མ་འོངས་པར་འདི་རིགས་འགྲེ་དང་མིག་དཔེ་ཆགས་རྒྱུའི་ངེས་པ་གང་ཡང་ཡོད་པ་མ་རེད་ཞུ་རྒྱུ་ཡིན།
དྲི་བ། ང་རང་ཚོ་བོད་པས་བསམ་བློ་གཏོང་སྟངས་གཅིག་དང། ཕྱིའི་མིའི་ངོས་ནས་བསམ་བློ་གཏོང་སྟངས་མི་འདྲ་བ་ཡིན་དུས་བཙན་བྱོལ་བོད་མི་དེ་ཚོ་འཛམ་བུའི་གླིང་དུ་འཐོར་ནས་བསྡད་ཡོད་སྟབས། མི་གནད་ཡོད་ཅིག་གིས་༧སྐྱབས་མགོན་རིན་པོ་ཆེ་ལ་མཚན་སྨད་བྱེད་མཁན་ཞིག་ལ་འོས་བླུག་རྒྱུ་ཡོད་པ་མ་རེད་ཅེས་གསུངས་པ་དེ། འོས་བསྡུ་ལས་ཁང་གི་ངོས་ནས་མང་གཙོ་དང་མཐུན་པ་ཞིག་ཏུ་ངོས་འཛིན་གནང་གི་ཡོད་དམ། ཡང་ན་མང་གཙོ་དང་མི་མཐུན་པ་ཞིག་ཏུ་ངོས་འཛིན་གནང་གི་ཡོད།
ལན། འོས་བསྡུའི་འགན་འཛིན། དེ་མང་གཙོ་དང་མཐུན་པ་ཟེར་བ་དེ། དཔེར་ན་སྐད་ཆ་དེ་བཤད་ཆོག་གི་མ་རེད་ཅེས་ལབ་པ་ཡིན་ན་དེ་མང་གཙོའི་ལམ་ལུགས་ཐོག་ནས་གཏམ་བརྗོད་ཀྱི་རང་དབང་འགོག་གི་འདུག་ཅེས་བརྗོད་ཡོང་གི་རེད། བྱས་ཙང་དོ་བདག་སོ་སོས་འགན་ཁུར་བའི་ཐོག་ནས་གཏམ་བཤད་གནང་བ་དེ་ང་ཚོའི་ངོས་ནས་མང་གཙོ་དང་འགལ་ཟླ་ཡིན་པ་ཞིག་ཏུ་ངོས་འཛིན་བྱེད་ཀྱི་མེད།
དྲི་བ། བཀའ་སློབ་གནང་དང་མི་གནང་ཟེར་བ་དེ་ཁ་ཁ་རེད། གལ་སྲིད་༧སྐྱབས་མགོན་རིན་པོ་ཆེ་ལ་མཚན་སྨད་ཞུ་མཁན་ཞིག་འོས་གཞིའི་ནང་ཡོད་པའི་དབང་དུ་བཏང་ན། དེ་ལ་འོས་ཤོག་བླུག་ཆོག་དང་མི་ཆོག། དེ་ལ་འོས་ཤོག་བླུག་པའི་དབང་དུ་བཏང་ན་དེ་མང་གཙོ་དང་མཐུན་གྱི་ཡོད་དམ་མེད།
ལན། འོས་བསྡུའི་འགན་འཛིན། དེ་འོས་ཤོག་བླུག་མཁན་དོ་བདག་ཁོ་རང་གི་རང་དབང་རེད། ཁོ་རང་གི་འདོད་མོས་གཞིར་བཟུང་འོས་འཕངས་པ་ཡིན་ན་དེ་མང་གཙོ་དང་མཐུན་པ་ཞིག་ཏུ་གྱུར་ཡོད་པ་རེད།
དྲི་བ། སྲིད་སྐྱོང་འོས་མི་གཅིག་གིས་༧སྐྱབས་མགོན་རིན་པོ་ཆེ་ལ་མཚན་སྨད་སྐུར་འདེབས་བྱེད་མཁན་ཞིག་དང་མཉམ་དུ་སྡིངས་ཆ་གཅིག་ཏུ་སྐད་ཆ་བཤད་ཀྱི་མིན། རྒྱུད་སྨད་གྲྭ་ཚང་གི་ངོས་ནས་དེ་ལྟར་བྱེད་མཁན་དེ་ཚོ་འགོག་རྒྱུའི་ཐག་གཅོད་བྱས་འདུག དེ་ཧ་ཅང་གི་ཡག་པོ་རེད་ཅེས། སེ་ར་དང། འབྲས་སྤུངས། དགའ་ལྡན་སོགས་སུ་གསུངས་པ་བྱུང་འདུག ངས་བལྟས་ན་གནད་དོན་དེ་དང་འབྲེལ་བ་ཡོད་པ་ཞིག་འོས་བསྡུའི་སྒྲིག་གཞིའི་ནང་གསལ་པོ་ཡོད་པ་རེད་བསམ་གྱི་ཡོད། འོན་ཀྱང་འོས་བསྡུ་ལས་ཁང་གི་ངོས་ནས་དེ་ལ་གཟིགས་ཚུལ་ག་རེ་ཡོད་དམ།
ལན། འོས་བསྡུའི་འགན་འཛིན། གནད་དོན་དེའི་སྐོར་ལ་ང་ཚོས་འགྲེལ་བཤད་ཏན་ཏན་ཞུས་ཡོད་པ་རེད། དེའི་རིགས་དེ་ཆོག་དང་མི་ཆོག་ཅེས་པ་འོས་བསྡུའི་སྒྲིག་གཞིའི་ནང་གསལ་ཁ་དོད་པ་ཞིག་གང་ཡང་ཡོད་པ་མ་རེད། སྒྲིག་གཞིའི་ནང་དབུས་འོས་བསྡུ་ལས་ཁང་ལ་འགན་དབང་གནང་བའི་ནང་དྲིལ་བསྒྲགས་བྱས་པ་དེ་དག་གི་ཐོག་ལ་ལམ་སྟོན་དགོས་པ་རེད་ཅེས། སྒྲིག་གཞི་དོན་ཚན་༢༩ པའི་ནང་གསེས་༩ པའི་ནང་དེ་འདྲ་ཞིག་འཁོད་ཡོད་པ་རེད། དེ་གཞི་རྩར་བཟུང་ནས་དབུས་འོས་བསྡུ་ལས་ཁང་ནས་དྲིལ་བསྒྲགས་བྱེད་ཕྱོགས་ཀྱི་ཐོག་ལ་ལམ་སྟོན་བྱས་པ་དེའི་ནང། དེ་འདྲའི་ཐོག་ལ་ལམ་སྟོན་བྱུང་ཡོད་པ་མ་རེད། དེ་ཡིན་དུས་ང་ཚོས་འོས་བསྡུའི་སྒྲིག་གཞི་དང་འགལ་བ་ཞིག་ལ་ངོས་འཛིན་བྱེད་ཀྱི་ཡོད་པ་མ་རེད། གཉིས་པ་དེ་ལ་སྒྲིག་གཞིའི་ནང་དུ་དེ་འདྲ་ཞིག་མེད་པ་ཡིན་དུས་སློབ་གྲྭ་དང། དགོན་པ་སོགས་ཁོངས་སོ་སོ་ནས་འགན་ལེན་དགོས་པ་ཞིག་དང། རང་དབང་ཡོད་པ་ཞིག་ཡིན་དུས་དེ་འོས་བསྡུའི་སྒྲིག་གཞི་དང་འགལ་བ་ཞིག་ཏུ་ང་ཚོས་ངོས་འཛིན་བྱེད་ཀྱི་ཡོད་པ་མ་རེད།
དྲི་བ། དྲི་བ་ངོ་མ་དེ་ཁོངས་སོ་སོ་ནས་བཀག་དང་མི་འགོག་ཟེར་བ་དེ་ཁོངས་སོ་སོ་ལ་རང་དབང་ཡོད་པ་ཞིག་ཏུ་ངས་ཀྱང་ངོས་འཛིན་བྱེད་བཞིན་ཡོད། སྡེ་ཚན་སོ་སོ་ནས་བཀག་བཞག་པ་དེ་དྲང་བདེན་དང་འདྲ་མཉམ་ཞེས་པའི་སྐད་ཆ་དེ་ཁ་ཁ་རེད་མ་གཏོགས་གཞན་སྡེ་ཚན་སོ་སོའི་འགན་དབང་དང་ཐོབ་ཐང་ཡིན་པ་དེ་གསལ་པོ་རེད། འོན་ཀྱང་འོས་མི་བྱེ་བྲག་པ་གཅིག་གིས་མི་འདི་ལྟ་བུ་ཡོང་མ་བཅུག་པ་དེ་ཡག་པོ་རེད་ཅེས། ག་ས་གང་དུ་བཤད་ནས་སོང་བསྡད་པ་དེ་རང་བཞིན་གྱིས་རྒྱུད་སྐུལ་བྱས་པ་ལྟ་བུ་ཆགས་འགྲོ་གི་འདུག དེའི་ངོས་ནས་སྒྲིག་གཞི་དང་འགལ་ཡོད་དམ་མེད་ཅེས་ཞུ་རྒྱུ་ཡིན།
ལན། འོས་བསྡུའི་འགན་འཛིན། འོས་མི་བྱེ་བྲག་པ་དེས་ཁོ་རང་གི་སྨྲ་བརྗོད་རང་དབང་དེ་བེད་སྤྱོད་བཏང་ཡོང་དུས་མཐའ་གཅིག་ཏུ་འོས་བསྡུའི་སྒྲིག་གཞི་དང་འགལ་འདུག་ཅེས་ངོས་འཛིན་ཞུ་བདེ་པོ་ཞིག་ཡོད་པ་མ་རེད། འགལ་བ་རེད་ཅེས་ང་ཚོས་མཛུབ་མོ་འཛུགས་ཐུབ་པ་ཞིག་ཆགས་ཀྱི་ཡོད་པ་མ་རེད།
དྲི་བ། གོང་དུ་སྐུ་ངོས་ལུང་དྲངས་པ་བཞིན་འོས་བསྡུའི་སྒྲིག་གཞིའི་ནང་དུ་འགྲོ་སོང་གཏོང་ཕྱོགས་སོགས་འོས་བསྡུ་ལས་ཁང་ལ་འགན་ཞིག་བསྐུར་ཡོད་པ་རེད། དེའི་ནང་དུ་འོས་བསྡུ་ལས་ཁང་ནས་འགྲོ་སོང་གཏོང་ཕྱོགས་ཀྱི་ཐད་ནས་སྲིད་སྐྱོང་གི་འོས་མིར་ལངས་མཁན་ཞིག་ནས་ཧིན་སྒོར་འབུམ་བརྒྱད་དང། སྤྱི་འཐུས་ཤིག་ཡིན་ན་ཧིན་སྒོར་འབུམ་གསུམ་གཏོང་ཆོག་པ་གཏན་འབེབས་གནང་ཡོད་པ་རེད། ང་ཚོའི་གནས་ཡུལ་རྒྱ་གར་ལྟ་བུར་མཚོན་ན་འོས་གཞིར་ཞུགས་པའི་སྐབས་སུ་མི་དེའི་རྒྱུ་ནོར་ཁ་དབང་གང་ཡོད་གསལ་སྟོན་དགོས་པ་དེ་གལ་ཆེན་པོར་བརྩི་ཡི་ཡོད་རེད། ང་ཚོར་དེ་འདྲ་གང་ཡང་མེད་ཡོང་དུས་འོས་མི་དེའི་དཔལ་འབྱོར་གྱི་ཡོང་ཁུངས་གང་ནས་ཡོང་མིན་དེ་གསལ་པོ་ཧ་གོ་ཐུབ་པ་ཞིག་མ་རེད། དང་པོ་འོས་མི་དེའི་དཔལ་འབྱོར་གྱི་ཡོང་ཁུངས་དང། དཔལ་འབྱོར་གྱི་གནས་བབས་དེ་ཤེས་ཟིན་པའི་རྗེས་ལ་འགྲོ་སོང་བཏང་བ་དེ་དག་གཙང་མ་ཡང་དག་པ་ཞིག་ཆགས་ཐུབ་ཀྱི་ཡོད་རེད། དེ་འདྲ་མེད་དུས་ད་ལོའི་གཏན་འབེབས་དེས་དོན་དངོས་ལ་ཕན་ཐོགས་ག་ཚོད་ཡོད་དམ།
ལན། འོས་བསྡུའི་འགན་འཛིན། དབུས་འོས་བསྡུ་ལས་ཁང་ལ་སྒྲིག་གཞིའི་ཐོག་ནས་འགན་དབང་ཞིག་བསྐུར་ཡོང་བ་དང། ལས་དོན་དེ་གསར་པ་ཆགས་ཡོད་པ་རེད། དེར་བརྟེན་ད་ལྟ་བཤད་པ་ནང་བཞིན་ཆ་ལག་ཡོངས་སུ་ཚང་བ་ཞིག་ཡོང་ཡོད་པ་རེད་ཅེས་གདེང་ཚོད་དང་ལྡན་པའི་ཐོག་ནས་ཞུ་ཐུབ་ཀྱི་ཡོད་པ་མ་རེད། གནད་དོན་དང་པོ་ཆགས་ཡོང་དུས་སྐྱོན་གནད་ཀྱི་རིགས་དངོས་ཡོད་གནས་ཚུལ་གྱི་ཐོག་ནས་བྱུང་བ་ཡིན་ན་མ་འོངས་པར་ལས་དོན་བྱེད་ཕྱོགས་ཀྱི་ཐོག་ལ་ཐུགས་ཕན་སོས་པ་གཅིག་དང། ད་ལྟའི་གནད་དོན་དེའི་ཐོག་ནས་རྒྱ་ཆེའི་མང་ཚོགས་ཀྱི་ནང་དུ་འོས་བསྡུའི་འགྲོ་སོང་གཏོང་ཕྱོགས་སོགས་ཕྱི་གསལ་ནང་གསལ་བྱེད་དགོས་ཀྱི་ཡོད་པ་ཞིག མང་གཙོའི་འགྲོ་ལུགས་བཞིན་གནས་སྟངས་དེ་མི་མང་ལ་གོ་རྟོགས་སྤེལ་ཐུབ་པ་ཞིག་བྱུང་ན་མ་གཏོགས། གཞན་དེ་ཚད་འཛིན་བྱེད་ཕྱོགས་ཚན་རིག་དང་མཐུན་པ་ཞིག་ཆགས་ཡོད་མེད་དགོངས་པ་བཞེས་ཐུབ་ཡོད་པ་མ་རེད་ལ། མ་འོངས་པར་སྐྱོན་གནད་ཀྱི་རིགས་ངོས་ཟིན་པའི་ཐོག་ནས་རིམ་པས་ཡར་རྒྱས་གཏོང་བར་ཕན་ཐོགས་ཡོད་པ་རེད།
དྲི་བ། སྔོན་མ་ཡིན་ན་སྤྱི་འཐུས་ཀྱི་དངོས་གཞིའི་འོས་གཞི་བཀྲམ་ཕྱོགས་སྐོར་ལ་གཉིས་ལྡབ་ལས་མ་ཉུང་བ་ཞིག་དགོས་ཞེས་གསལ་ཡོད་པ་རེད། སྐབས་སོ་སོར་ཆོལ་ཁའི་འོས་ཁོངས་སུ་མི་༢༡ དང། ༢༣ སོགས་མི་འདྲ་བ་བཏང་བ་དེ་འདྲ་བྱུང་ཡོད་པ་རེད། སྐབས་སོ་སོར་སྤྱི་ཚོགས་ནང་འོས་བསྡུའི་འགན་འཛིན་དང་འབྲེལ་ཡོད་ཡིན་པ་དང། འགན་འཛིན་ལས་འཕར་དང་འབྲེལ་ཡོད་ཡིན་པ་སོགས་ལ་བརྟེན་ནས་གྲངས་ཚད་རྒྱས་བཅད་བྱས་ཚུལ་གྱི་གླེང་ཕྱོགས་ཡོད་པ་རེད། དེར་བརྟེན་འོས་བསྡུའི་སྒྲིག་གཞི་ལ་འགྱུར་བ་བཏང་ནས་ཉིས་ལྡབ་རང་གཏོང་དགོས་པ་ཆགས་ཡོད་པ་རེད། སྲིད་སྐྱོང་གི་འོས་གཞིར་ཡང་གླེང་ཕྱོགས་འདྲ་མིན་ཡོད་པས་དེ་ལྟ་བུའི་རྒྱས་བཅད་ཅིག་སྒྲིག་གཞིའི་ནང་དགོས་པ་ཞིག་ཏུ་གཟིགས་ཀྱི་ཡོད་དམ།
ལན། འོས་བསྡུའི་འགན་འཛིན། དེ་ཏན་ཏན་ཕན་ཐོགས་ཡོད་པ་ཞིག་རེད། དྲི་བའི་ནང་དུ་ལུང་དྲངས་པ་བཞིན་སྤྱི་འཐུས་ཀྱི་དངོས་གཞིའི་འོས་གཞི་གཏོང་ཕྱོགས་ཀྱི་སྒྲིག་གཞིར་འགྱུར་བ་བཏང་ནས་ཉིས་ལྡབ་ཅེས་ཐག་ཆོད་ཡོད་པ་རེད། དེའི་ཐོག་ལ་དང་བླངས་བྱེད་མཁན་ཡོད་ན་དེ་སྣོན་རྒྱུ་དེ་འོས་བསྡུ་ལས་ཁང་ལ་སྟབས་བདེ་པོ་ཆགས་ཡོད་པ་རེད། དེ་བཞིན་སྲིད་སྐྱོང་གི་དངོས་གཞིའི་འོས་གཞིའི་ནང་དུ་དེ་ལྟ་བུ་ཞིག་ཁྲིམས་བཟོ་ལྷན་ཚོགས་ཀྱི་ངོས་ནས་བསྐྱར་བཅོས་གནང་བ་ཡིན་ན། འོས་བསྡུ་ལས་ཁང་གི་ངོས་ནས་ལས་ཀ་བྱེད་སྟབས་བདེ་པོ་དང། མང་ཚོགས་ཀྱི་ནང་དུའང་བསམ་ཚུལ་འདྲ་མིན་མི་ཡོང་བའི་ཆེད་དུ་ཏན་ཏན་དགེ་མཚན་ཆེན་པོ་ཡོད་པ་རེད་བསམ་གྱི་འདུག
འོས་བསྡུའི་འགན་འཛིན་ལས་འཕར། སྤྱི་འཐུས་རྣམ་པ་ཡིན་ན་འོས་གཞི་འདོན་ཕྱོགས་འོས་བསྡུའི་སྒྲིག་གཞིའི་ནང་གསལ་བསྡད་པ་དེ་ག་རང་རེད། སྲིད་སྐྱོང་གི་འོས་གཞི་འདོན་ཕྱོགས་ཀྱི་སྐོར་ལ་གསལ་ཁ་མེད་དུས་ང་ཚོས་དེའི་ཐོག་ལ་ཐག་གཅོད་ཅིག་བྱས་པ་རེད། གསར་ལམ་ཁ་ཤས་ཀྱིས་དེ་སྒྲིག་གཞི་གསར་པ་བཟོས་རེད་ཟེར་བ་ལྟ་བུ་ཤོད་ཡོང་གི་འདུག དེ་སྒྲིག་གཞི་གསར་པ་མ་ཡིན་པར་ཐག་གཅོད་ཅིག་ཡིན་པ་དེ་ཚང་མས་མཁྱེན་དགོས་པ་གལ་ཆེན་པོ་རེད་བསམ་གྱི་འདུག ང་ཚོས་ཐག་གཅོད་ག་འདྲ་བྱས་པ་རེད་ཟེར་ན། སྒྲིག་གཞིའི་ནང་གཉིས་ལས་མི་ཉུང་བ་ཞེས་གསལ་ཡོད་པས་ཚིག་དེ་རང་ལ་བཟུང་ནས་གཉིས་འདོན་རྒྱུ་བྱས་པ་རེད། འོན་ཀྱང་མི་མང་གིས་འོས་བླུགས་ནས་འོས་གཞིི་གཉིས་པ་དང་གསུམ་པའི་དབར་ཁྱད་པར་ཆེན་པོ་མེད་ན་གསུམ་པ་དེ་ཡང་འདོན་དགོས་པ་གལ་ཆེན་པོར་མཐོང་བ་རེད། གལ་སྲིད་ཧེ་བག་ཆེན་པོ་ཡོད་པ་ཡིན་ན། འོས་གཞིའི་ནང་བཏང་ཡང་གསུམ་པ་དེ་གོང་དུ་སླེབས་མི་ཐུབ་པ་དེ་ང་ཚོའི་མི་འབོར་སོགས་གང་ཐད་ནས། དེ་ག་ཙམ་བཞག་པ་ལས་སླེབས་མི་ཐུབ་པ་དངོས་ཡོད་གནས་ཚུལ་ཡིན་དུས་ཧེ་བག་ཆེན་པོ་ཡོད་ན་མི་འཇོག་རྒྱུ་དང། ཧེ་བག་ཆེན་པོ་མེད་ན་འཇོག་རྒྱུ་གཏན་འཁེལ་བ་རེད།
དྲི་བ། ཉེ་ཆར་འདི་ལ་ཕྱི་རྒྱལ་བ་ལྟ་ཞིབ་བྱེད་མཁན་ཁ་ཤས་ཤིག་སླེབས་པ་རེད། དེ་དག་གི་གསར་འགོད་གསལ་བསྒྲགས་ནང་སྤྱིར་ང་ཚོའི་མང་གཙོ་མི་འདྲ་བ་ཡོད་པའི་ཡོད་རབས་དང། སྤྱི་ཡོངས་ནས་ཡག་པོ་འདུག་ཅེས་གསུངས་སོང། དེའི་ནང་དུ་སྲིད་སྐྱོང་དང། ཚོགས་གཙོ་ལྟ་བུ་ལས་ཐོག་ཏུ་ཡོད་པ་རྣམས་ལ་དམིགས་བསལ་ཁེ་ཕན་ཆེན་པོ་ཡོད་པ་དང། འོས་བསྡུ་ལས་ཁང་གི་ཐག་གཅོད་ཁ་ཤས་ཤིག་འོས་བསྡུའི་སྔོན་ནས་བྱས་ཡོད་ན་ཡག་པོ་ཡོད་ས་རེད། དཔེར་ན་སྲིད་སྐྱོང་གི་འོས་མི་གཉིས་འདོན་རྒྱུ་ཡིན་པ་དེ་ཡང་འོས་མ་བླུགས་པའི་སྔོན་ལ་གསལ་བསྒྲགས་བྱས་ཡོད་ན་འོས་བསྡུ་ལས་ཁང་གི་ལས་ཀ་བྱེད་སྟངས་དེ་ཚོ་ཡང་ཡག་པོ་ཡོང་ས་རེད། འོས་བསྡུ་གྲུབ་པའི་རྗེས་སུ་གསལ་བསྒྲགས་བྱས་ཡོང་དུས་དེ་ཏག་ཏག་བསྡད་མི་འདུག་ཟེར་བ་སོགས་མང་པོ་ཞིག་འདུག དེའི་སྐོར་ལ་འགྱུར་བ་གཏོང་རྒྱུ་ལྟ་བུ་ཡོད་དམ། ཡང་ན་ཁོང་ཚོའི་ལྟ་ཚུལ་དེར་ལྟ་ཚུལ་ཙམ་ལ་ངོས་འཛིན་གནང་གི་ཡོད།
ལན། འོས་བསྡུའི་འགན་འཛིན། ཁོ་རང་ཚོ་འོས་བསྡུ་ལ་རྟོག་ཞིབ་བྱེད་མཁན་ཡིན་པ་དེ། འོས་བསྡུ་ལས་ཁང་ལ་སྙན་སེང་ཞུས་ནས་ཁོ་རང་ཚོར་རྟོག་ཞིབ་བྱེད་དུ་བཅུག་པ་རེད། ཁོང་ཚོས་རྟོག་ཞིབ་བྱས་པ་དེས་ང་ཚོ་ལ་ཁེ་ཡོད་པ་ལས་གྱོང་ཡོད་པ་མ་རེད། ཁོང་ཚོའི་སྙན་ཐོ་དེ་ཚོ་གཞི་རྩར་བཟུང་ནས་འོས་བསྡུའི་སྒྲིག་གཞི་དང་ལམ་ལུགས་དེ་ཚོ་ཡར་རྒྱས་གཏོང་བར་ཏན་ཏན་ཐུགས་ཕན་སོས་ཀྱི་ཡོད་པ་རེད། དེ་ཚོ་ལ་ང་ཚོས་གུས་བརྩི་ཞུ་བཞིན་ཡོད། འོན་ཀྱང་དངོས་གཞིའི་འོས་གཞི་འདོན་རྒྱུ་དེ་སྔོན་འགྲོའི་འོས་ཤོག་མ་བླུགས་པའི་སྔོན་ནས་གསལ་བསྒྲགས་བྱས་པ་ཡིན་ན་འོས་འཕེན་མཁན་དེ་དག་ལ་རང་བཞིན་གྱིས་དོ་ཕོག་ཅིག་འགྲོ་ཡི་ཡོད་པ་རེད། དཔེར་ན་གདམ་ཀ་དེ་ཡང་ཉུང་ཉུང་ཞིག་ཆགས་འགྲོ་གི་ཡོད་པ་རེད། གཉིས་མ་གཏོགས་མེད་པ་ཡིན་ན་གདམ་ཀ་གང་ཡང་མི་འདུག་ཅེས་རང་བཞིན་གྱིས་བསམ་ཚུལ་ཡོང་གི་རེད། སྔོན་འགྲོའི་འོས་ཤོག་དེ་བླུགས་ཟིན་པའི་རྗེས་སུ་དངོས་གཞི་དེ་གཏན་འབེབས་གསལ་བསྒྲགས་བྱས་པ་ཡིན་ན། སྔོན་འགྲོ་དེ་ཆ་ཚང་མི་མང་གི་ལག་ཏུ་ཡོད་བསྡད་པ་ཞིག་རེད། རྟོག་ཞིབ་བྱེད་མཁན་དེ་དག་གི་ངོས་ནས་ཅིག་བྱས་ན་དང་བླངས་ཀྱི་ཐོག་ནས་ང་སྲིད་སྐྱོང་གི་འོས་མིར་ལང་གི་ཡིན་ཟེར་མཁན་དེ་ཚོ་འོས་གཞི་རང་ལ་ངོས་འཛིན་བྱས་མེད་འགྲོ། ཁོ་རང་ཚོའི་ངོས་ནས་འོས་གཞི་དེ་མི་འདི་དག་རེད་འདུག་བསམ་པ་ཞིག་དྲན་ཡོད་ན་ཁོ་རང་ཚོས་དགོངས་པ་བཞེས་པ་དེ་ཏན་ཏན་བདེན་པ་ཆགས་ཡོང་གི་ཡོད་པ་རེད། འོན་ཀྱང་ང་ཚོ་བཙན་བྱོལ་བོད་པའི་སྤྱི་ཚོགས་ཀྱི་འོས་བསྡུ་དེ་སྔོན་འགྲོའི་སྐབས་མི་མང་གིས་འོས་ཤོག་བླུགས་རྗེས་གཞི་ནས་དངོས་གཞིའི་འོས་གཞི་འདོན་དགོས་པ་སྒྲིག་གཞིའི་དགོངས་དོན་ཡིན་པ་དང། དེའི་འགན་དེ་འོས་བསྡུ་ལས་ཁང་ལ་ཡོད་པ་ཡིན་དུས་དངོས་གཞིའི་འོས་གཞིར་མི་ག་ཚོད་གཏོང་དགོས་མིན་དེ་མི་སུ་ལ་འོས་ཤོག་ག་ཚོད་ཐོབ་ཡོད་མེད་ཧ་མ་གོ་བའི་ཐོག་ནས་གཏན་འབེབས་བྱས་པ་ཡིན་ན་དེ་ཡག་པ་ལས། གྲངས་བཤེར་ཆ་ཚང་གྲུབ་རྗེས་ཐག་གཅོད་བྱས་ན་དེ་གང་ཟག་ལ་ལྟོས་ནས་ཐག་གཅོད་བྱས་པ་ལྟ་བུ་ཆགས་རྒྱུའི་ཉེན་ཁ་ཡོད་པ་དང། གང་ཟག་གི་དབང་བསྒྱུར་དུ་མི་འགྲོ་བའི་ཆེད་དུ་དོ་བདག་སོ་སོ་ལ་འོས་ག་ཚོད་ཐོབ་ཡོད་མེད་ཧ་མ་གོ་བའི་ཐོག་ནས་ཐག་གཅོད་དགོས་པའི་གནད་འགག་དེ་རེད།
འོས་བསྡུའི་འགན་འཛིན་ལས་འཕར། གསལ་བཤད་བྱེད་དགོས་པ་ཞིག་ལ་རྟོག་ཞིབ་བྱེད་མཁན་ཁོ་རང་ཚོའི་ངོས་ནས་གསལ་བཤད་བྱས་པ་དེ་དོན་ཚན་གཉིས་རེད། ད་ལྟའི་གནད་དོན་དེ་རྟོག་ཞིབ་བྱས་ནས་ཐུན་མོང་གི་ཐོག་ནས་བཏོན་པའི་སྙན་ཐོ་ཞིག་ཆགས་ཡོད་པ་མ་རེད། དེའི་སྐབས་དེར་གསར་འགོད་པ་ཞིག་གིས་སྐད་ཆ་དྲིས་པའི་ལན་རེད། ཅིག་བྱས་ན་གསར་འགོད་པ་དེ་ཁྱེད་རང་ཡིན་འགྲོ། དེ་གང་ཟག་སྒེར་ཞིག་གི་ལྟ་ཚུལ་གྱི་ཐོག་ནས་དེ་ནོར་བ་རེད་ཅེས་བརྗོད་པ་རེད་མ་གཏོགས། ཚོགས་པ་གཉིས་ཀྱིས་ཉམས་ཞིབ་བྱས་པའི་སྙན་ཐོའི་ནང་འཁོད་ཡོད་པ་མ་རེད།
དྲི་བ། དེ་འདྲ་ཡིན་ན་དགོངས་ཚུལ་དེ་གནད་འགག་ཆེ་རུ་འགྲོ་གི་རེད། ལན་གནང་མཁན་དེ་(ANFREL)ཨེ་ཤི་ཡ་རང་དབང་འོས་བསྡུའི་འབྲེལ་མཐུད་ཁང་ནས་རེད། (ADN) ཨེ་ཤི་ཡའི་མང་གཙོ་འབྲེལ་མཐུད་ཁང་དེ་སྤྱིར་བཏང་གི་མང་གཙོའི་སྐོར་ལ་རེད། ལན་གནང་མཁན་དེ་ཐད་ཀར་འོས་བསྡུ་རང་གཙང་མ་འགྲོ་གི་ཡོད་མེད་ཀྱི་ཐོག་ལ་ཞིབ་འཇུག་བྱེད་མཁན་ཡིན་པས། དེ་ལས་ཉེན་ཁ་ཆེ་རུ་འགྲོ་གི་མ་རེད་དམ།
ལན། འོས་བསྡུའི་འགན་འཛིན་ལས་འཕར། ཉམས་ཞིབ་བྱས་པའི་སྙན་ཐོའི་ནང་དུ་ཡོད་པ་མ་རེད། དྲི་བ་ཞིག་དྲིས་པའི་ལན་རེད་ཅེས་ཞུ་རྒྱུ་ཡིན།
འོས་བསྡུའི་འགན་འཛིན། དེ་སྤྱིར་སླེབས་སྟངས་ཀྱི་ཁྱད་པར་རེད། གཙོ་བོ་རྒྱལ་སྤྱིའི་ཐོག་ནས་རང་བཙན་ཡོད་པའི་རྒྱལ་ཁབ་དེ་ཚོའི་གནས་སྟངས་དང། ང་ཚོ་སྐྱབས་བཅོལ་བ་ཞིག་གི་གནས་སྟངས་མི་འདྲ་བ་རེད། ཁོང་ཚོའི་ལམ་ལུགས་ནང་ང་ཚོར་ལེགས་ཆ་ལེན་དགོས་པ་ག་རེ་ཡོད་མེད་དང། དེ་སྔ་ལེགས་ཆ་བླངས་ནས་འོས་བསྡུའི་སྒྲིག་གཞིའི་ནང་བསྐྱར་བཅོས་མང་པོ་སོང་ཡོད་པ་རེད། མ་འོངས་པར་ཡང་དེ་འདྲའི་ཐོག་ནས་ཐུགས་ཕན་སོས་པ་ཞིག་ཡོང་གི་རེད། ཁོང་ཚོས་བཤད་པ་དེ་བདེན་པ་ཡིན་གྱི་རེད་དེ། མཐའ་གཅིག་ཏུ་ཁོང་ཚོས་གང་བཤད་པ་དེ་ང་ཚོས་ལག་བསྟར་བྱེད་ཁག་པོ་རེད། ང་རང་ཚོའི་འོས་བསྡུའི་སྒྲིག་གཞི་ཞིག་ཡོད་པ་དེ་ཡང་བདེན་པར་བརྩི་དགོས་པ་རེད། སྒྲིག་གཞི་དེ་ང་རང་ཚོའི་གནས་བབས་ལ་གཞིགས་ནས་བཟོས་པ་ཡིན་དུས་དེ་དང་འགལ་བ་ཡིན་ན་འགྲིག་གི་ཡོད་པ་མ་རེད།
དྲི་བ། ད་ལོ་འགྲོ་སོང་གཏོང་སྟངས་ཐད་གཞུང་འབྲེལ་མ་ཡིན་པའི་ཚོགས་པ་ངོས་འཛིན་བྱེད་སྟངས་ལ་ཁྱད་པར་ཞིག་ཕྱེས་ཡོད་པ་དེ་དཀའ་ངལ་ཆེ་ཤོས་ཤིག་ཏུ་གྱུར་ཡོད་པ་རེད། དེའི་རྒྱབ་ལྗོངས་གང་ཡིན་གསལ་བཤད་ཅིག་གནང་རོགས་ཞུ་རྒྱུ་ཡིན།
ལན། འོས་བསྡུའི་འགན་འཛིན། བོད་དོན་རྒྱབ་སྐྱོར་ཚོགས་པ་དེ་ཚོས་བཏང་བའི་ཡི་གེ་དང། རྟོག་ཞིབ་བྱེད་མཁན་དེ་ཚོའི་སྙན་ཐོའི་ནང་དུའང་དེ་འདུག དེ་གནད་འགག་ཏན་ཏན་ཆགས་ཡོད་རེད་བསམ་གྱི་འདུག ང་ཚོའི་ངོས་ནས་ཀྱང་དེར་རྒྱུ་མཚན་ཡོད་པ་དང་གུས་བརྩི་ཞུ་སྡོད་ཀྱི་ཡོད། སྐབས་དེ་དུས་ང་ཚོས་བསམ་བློ་གཏོང་ཕྱོགས་དང། ད་ལྟའི་གནས་སྟངས་གཉིས་ཀྱི་དབར་ལའང་ཁྱད་པར་ཞེ་དྲག་ཡོད་པ་རེད། སྐབས་དེ་དུས་ག་རེ་མཐོང་བ་རེད་ཅེ་ན། གཞུང་གིས་ངོས་ལེན་ཡོད་པའི་ཚོགས་པ་ཁག་དེ་དག་གི་གནས་སྟངས་དང། དམིགས་ཡུལ་ལངས་ཕྱོགས་སོགས་ཚང་མ་གཞུང་གི་ངོས་ནས་གསལ་པོ་ཤེས་ཀྱི་ཡོད་པ་རེད། ཤེས་པ་ནང་བཞིན་འཛིན་སྐྱོང་དང་གྲོས་ཚོགས་གཉིས་ཀའི་ངོས་ནས་དེ་དག་སྔོན་མ་ནས་ངོས་འཛིན་གཏན་འབེབས་ཡོད་བསྡད་པ་ཞིག་ཆགས་ཡོད་པ་དང། ཚོགས་པ་དེ་དག་གི་དེ་སྔའི་ལམ་ལུགས་ནང་འོས་གཞི་བཏོན་པ་དེ་འདྲ་བྱུང་བསྡད་ཡོད་པ་རེད། དེའི་ནང་ནས་རིགས་གཅིག་གིས་སྔོན་མ་ནས་འདོན་གྱི་ཡོད་པ་མ་རེད། ཞིབ་འཇུག་བྱས་ཡོང་དུས་ཚོགས་པ་མང་བས་འོས་གཞི་འདོན་གྱི་ཡོད་པ་མ་རེད། དཔེར་ན་ཆུ་བཞི་སྒང་དྲུག་གིས་སྔོན་མ་འོས་གཞི་འདོན་གྱི་ཡོད་པ་རེད། ད་ལོ་བཏོན་ཡོད་པ་མ་རེད། ད་ལོ་འོས་གཞི་འདོན་མཁན་གཉིས་གསུམ་ཙམ་ལས་མེད་པ་རེད། སྐབས་དེ་དུས་བསམ་བློ་བཏང་དུས་དེ་སྔའི་བརྒྱུད་རིམ་བཞིན་ཆོལ་ཁ་སོ་སོའི་མི་མང་དང། མི་མང་སྤྱི་ཡོངས་ལ་གོ་རྟོགས་སྤེལ་རྒྱུའི་ཆེད་དུ་འོས་གཞི་ཞིག་འདོན་གྱི་ཡོད་པ་ཡིན་དུས་དེ་གཞིར་བཞག་བྱས་པ་རེད། དེའི་རང་དབང་དེ་ཁོ་རང་ཚོ་ལ་ཡོད་པ་ཞིག་དང། འགྲོ་སོང་གི་ཚད་གཞི་དེ་གཅིག་གྱུར་བྱེད་རྒྱུ་བྱས་པ་རེད་དེ། ལམ་སྟོན་དེ་སོང་ཟིན་པ་ཡིན་པས་ཕྱིར་ལོག་ཐབས་མེད་པ་དང། ད་ལྟའི་དུས་འདིར་ལུས་བཞག བརྗེད་བཞག་ལབ་ན་དྲང་པོ་གང་ཡང་ཡོད་པ་མ་རེད། དེ་ང་རང་ཚོའི་སྒྲིག་གཞིའི་དགོངས་དོན་བྱས་ནས་ལམ་སྟོན་བྱས་པ་ཞིག་རེད་དེ། སྐྱོན་གནད་ག་རེ་ཆགས་ཀྱི་ཡོད་མེད་དེ་ང་ཚོས་རྟོགས་ཐུབ་ཡོད་པ་མ་རེད། ད་ལྟའི་ཆར་བལྟས་དུས་དེ་ཏག་ཏག་ཅིག་བསྡད་མི་འདུག་བསམ་པའི་ཚོར་སྣང་ཡོང་གི་ཡོད་པ་རེད། མ་འོངས་པར་དགོངས་པ་བཞེས་ཕྱོགས་ལ་ཁྱད་པར་ཏན་ཏན་བྱུང་ཡོད་པ་ཞིག་རེད་ཞུ་རྒྱུ་ཡིན།།


text:
༄༅།།ཕྱི་ལོ་ ༢༠༡༧ ཟླ་ ༡༢ ཚེས་ ༤ ཉིན་ཕྱེད་ཡོལ་ཆུ་ཚོད་ ༤ ཐོག་བཞུགས་སྒར་གངས་ཅན་སྐྱིད་གཤོངས་སུ་རྟེན་གཞི་བྱས་པའི་བདེ་ལེགས་སྨན་ཁང་གི་ཚོགས་ཁང་དུ་སློབ་དཔོན་ཟམ་གདོང་རིན་པོ་ཆེ་མཆོག་གིས་“བརྗོད་པར་དཀའ་བའི་མི་ཚེའི་ལོ་རྒྱུས། གཞིས་བྱེས་གཉིས་སུ་གཞུང་ས་དགའ་ལྡན་ཕོ་བྲང་གི་ཞབས་ཞུའི་ལས་སྐལ་བྱུང་བ་” ཞེས་བཀའ་ཟུར་ས་འདུ་རིན་ཆེན་དོན་གྲུབ་མཆོག་གི་སྐུ་ཚེའི་ལོ་རྒྱུས་ཀྱི་ཕྱག་དེབ་དབུ་འབྱེད་གནང་བ་མ་ཟད། གསུང་བཤད་ཀྱང་གནང་ཞིང་། དེ་ནི་བོད་ཀྱི་དཔེ་མཛོད་ཁང་གིས་དཔར་སྐྲུན་གནང་བ་ཞིག་ཡིན་འདུག
༄༅།། ༢༠༡༧ ཕྱི་ཟླ་ ༡༢ ཚེས་ ༢ ཉིན་སློབ་དཔོན་ཟམ་གདོང་རིན་པོ་ཆེ་མཆོག་གིས་ཉིན་གསུམ་རིང་གི་ “སངས་རྒྱས་དང་གཱཾདྷཱིའི་ལམ་དང་། སྒྱུ་རྩལ་དང་ལེགས་བྱང་འདུས་མདོ་ཞེས་པའི་འཇིག་རྟེན་ཞི་བདེའི་ཚོགས་ཆེན་” གྱི་དབུ་འབྱེད་མཛད་སྒོར་གསུང་བཤད་གནང་བ་དང་། དབུ་འབྱེད་མཛད་སྒོའི་ཚོགས་མགོན་དུ་༧གོང་ས་༧སྐྱབས་མགོན་ཆེན་པོ་མཆོག་ཆིབས་བསྒྱུར་བསྐྱངས་ཏེ་བཀའ་སློབ་བསྩལ་ཡོད།
༄༅།། སློབ་དཔོན་ཟམ་གདོང་རིན་པོ་ཆེ་མཆོག་ ༢༠༡༧ ཕྱི་ཟླ་ ༡༠ ཚེས་ ༡༢ ཉིན་བཞུགས་སྒར་དྷ་ས་ནས་དིལླཱིར་འབྱོར། ༢༠༡༧ ཕྱི་ཟླ་ ༡༠ ཚེས་ ༡༣ ཉིན་ཚོགས་འདུ་འགའ་ཞིག་ཏུ་བཅར་བ་དང་མི་སྣ་མཇལ་མཁན་འགའ་ཞིག་ལ་དུས་ཚོད་གནང་། ༢༠༡༧ ཕྱི་ཟླ་ ༡༠ ཚེས་ ༡༤ ཉིན་སྔ་དྲོ་དིལླཱི་ནས་མེརཋ་ (Meerut) ལ་འབྱོར། དེ་ནས་ཚེས་ ༡༥ བར་ཚེས་ ༡༦ ཉིན་༧གོང་ས་མཆོག་གིས་འཇིག་རྟེན་ཀུན་ཁྱབ་བཟང་སྤྱོད་ (Universal ethics) ཀྱི་སློབ་ཚན་འཆར་གཞི་ (School curriculum) རྒྱ་གར་སློབ་གྲྭ་ཁག་བཅུར་ལག་བསྟར་དབུ་འབྱེད་གནང་རྒྱུའི་ཚོགས་འདུའི་གྲ་སྒྲིག་སྟ་གོན་གནང་།
༄༅།། སློབ་དཔོན་ཟམ་གདོང་རིན་པོ་ཆེ་མཆོག་ཕྱི་ལོ་ ༢༠༡༧ ཟླ་ ༡༡ ཚེས་ ༡ ཉིན་སྔ་དྲོ་དཔལ་ལྡན་སྟོད་རྒྱུད་གྲྭ་ཚང་གིས་གོ་སྒྲིག་ཞུས་པའི་དཔེ་དེབ་ཞུ་སྒྲིག་དང་། གནའ་དེང་དཀར་ཆག་རིག་པའི་སྐོར་ཉིན་ལྔའི་རིང་གི་རྒྱལ་ཡོངས་ཟབ་སྦྱོང་གི་དབུ་འབྱེད་མཛད་སྒོར་སྐུ་མགྲོན་གཙོ་བོ་དང་དེ་བཞིན་ཚོགས་ཐེངས་གཉིས་རིང་གསུང་བཤད་གནང་ཆེད་གདན་ཞུས་ལྟར་ཆེད་ཕེབས་གནང་ཡོད།
༄༅།། ཕྱི་ལོ་ ༢༠༡༧ ཟླ་ ༡༠ ཚེས་ ༥ ཉིན་གྱི་དགོང་དྲོའི་ཆུ་ཚོད་ ༧ པ་ཙམ་ལ་དྷ་རམ་ས་ལའི་པེ་ཝི་ལི་ཡོན་གསོལ་མགྲོན་ཁང་ (Hotel Pavilion) དུ་ལྔ་དང་ལྔ་བཅུའི་འཆར་སྣང་གི་ལྷན་ཚོགས་ཆེད་ཚོགས་བཅར་བ་རྣམས་ལ་བཤམས་པའི་གསོལ་སྟོན་མཛད་སྒོའི་ཐོག་སློབ་དཔོན་ཟམ་གདོང་རིན་པོ་ཆེ་མཆོག་གིས། ད་ལྟའི་བོད་ནང་གི་ཛ་དྲག་གནས་སྟངས་དང་། འབྱུང་འགྱུར་བོད་མིའི་འཐབ་རྩོད་ཀྱི་རྣམ་པར་གཟིགས་སྟངས།
༄༅།། སློབ་དཔོན་ཟམ་གདོང་རིན་པོ་ཆེ་མཆོག་ ༢༠༡༧ ཕྱི་ཟླ་ ༩ ཚེས་ ༢༠ ཉིན་དྷརྨ་ཤཱ་ལཱ་ནས་ཕེབས་ཐོན་གྱིས་དིལླཱི་དང་། དེ་ནས་ ༢༠༡༧ ཕྱི་ཟླ་ ༩ ཚེས་ ༢༡ ཉིན་ཅེནྣཨི་ (Chennai) ལ་འབྱོར།
༄༅།། སློབ་དཔོན་ཟམ་གདོང་རིན་པོ་ཆེ་མཆོག་ ༢༠༡༧ ཕྱི་ཟླ་ ༩ ཚེས་ ༥ ཉིན་དྷརྨ་ཤཱ་ལཱ་ནས་ཕེབས་ཐོན་གྱིས་དིལླཱིར་ཕྱི་ཚེས་ ༦ དང་ ༧ ཉིན་གཉིས་རིང་ཨཡུརྫྙཱན་ཐེབས་རྩའི་ (Ayur Gyan Trust) ཚོགས་འདུ་ཁག་ཏུ་ཞུགས་རྗེས། ཕྱི་ཚེས་ ༨ ཉིན་སྔ་དྲོ་མེ་འཁོར་ཐོག་ཕེབས་ཐོན་གྱིས་དེཧརཱ་དཱུན་མེ་འཁོར་འབབ་ཚུགས་སུ་འབྱོར་སྐབས་བདེ་སྐྱིད་གླིང་ས་གནས་འགོ་འཛིན་དང་། མ་སཱུ་རཱི་བོད་ཁྱིམ་གྱི་སྤྱི་ཁྱབ་དྲུང་ཆེ་དང་དྲུང་ཆེའི་ལས་རོགས། དེ་བཞིན་བོད་མིའི་སྤྱི་ཚོགས་ཀྱི་གནད་ཡོད་མི་སྣ་མང་ཙམ་ཕེབས་བསུར་བཅར་འདུག
༄༅།། ༢༠༡༧ ཕྱི་ཟླ་ ༨ ཚེས་ ༣ ཉིན་བཞུགས་སྒར་དྷརྨཤཱལཱ་ནས་དིལླཱིའི་བརྒྱུད་ཚེས་ ༤ སྔ་དྲོ་ལྷོ་ཀོ་རི་ཡའི་སི་འོལ་ཨིན་ཆི་ཡོན་རྒྱལ་སྤྱིའི་གནམ་ཐང་ (Seoul Incheon International Airport) དུ་འབྱོར་སྐབས་བསླབ་གསུམ་བཤད་སྒྲུབ་གླིང་གི་དགེ་བཤེས་ནམ་མཁའ་ལགས་ནས་ཕེབས་བསུས་ཀྱིས་གིམ་པོ་གནམ་ཐང་ (Gimpo airport) དུ་ཕེབས་སྐྱེལ་ཞུས། དེ་ནས་སླར་ཡང་འཕུར་བསྐྱོད་ཀྱིས་ཉིན་གུང་ཙམ་ལ་ཨུལ་སན་ (Ulsan) གནམ་ཐང་དུ་འབྱོར་སྐབས་དེ་ཁུལ་ནང་པ་རྣམས་ཀྱིས་ཕེབས་བསུས་ཀྱིས་གིལ་སང་དགོན་པར་ (Gil sang sa) ཕེབས་འབྱོར་བྱུང་།
༄༅།། ༢༠༡༧ ཕྱི་ཟླ་ ༣ ཚེས་ ༦ ཉིན་དྷ་སྟེང་བོད་ཕྲུག་ཁྱིམ་སྡེའི་ཕྱི་ལོ་ ༢༠༡༧ ལོའི་ལས་བྱེད་རྒྱུས་སྟོན་མཛད་སྒོའི་ཐོག་ཆོས་དང་མ་འདྲེས་པའི་བཟང་སྤྱོད་རང་འཁྲིའི་ལས་འགན་བསྒྲུབ་རྒྱུར་འདི་ཕྱི་གཉིས་ལ་མཁོ་གལ་ཆེ་བའི་སྐོར་ལམ་སྟོན་བཀའ་སློབ་གནང་བ། དེ་རིང་འདིར་ཚོགས་འདུར་ཕེབས་པའི་སྐྱབས་ཡུལ་དགེ་འདུན་པ་རྣམ་པ་དང་། བོད་ཕྲུག་ཁྱིམ་སྡེའི་འགན་འཛིན་དབུ་ལས་ཀྱིས་མཚོན་པའི་དགེ་རྒན་ལས་བྱེད་རྣམ་པ་བཅས་ཚང་མར། ཐོག་མར་རབ་བྱུང་བཅུ་བདུན་པའི་མེ་བྱའི་གནམ་ལོ་གསར་དུ་བཞད་པའི་རྟེན་འབྱུང་དུས་སྟོན་ལ་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་དང་། ལོ་འདི་བོད་མིའི་ཤེས་ཡོན་གྱི་ལས་དོན་རྣམས་དམིགས་བསལ་ཡར་རྒྱས་ཀྱི་ལོ་ཁྱད་པར་ཅན་ཞིག་ཡོང་བའི་སྨོན་འདུན་ཞུ་རྒྱུ་ཡིན།
༄༅།། ༢༠༡༧ ཕྱི་ཟླ་ ༦ ཚེས་ ༢༢ སྔ་དྲོ་སློབ་དཔོན་ཟམ་གདོང་རིན་པོ་ཆེ་མཆོག་འབུམ་སྡེ་ལ་ནས་རྟ་དབང་དུ་ཆིབས་བསྒྱུར་བསྐྱངས་ཤིང་། ཐོན་ཁར་འབུམ་སྡེ་ལ་དགོན་རྩེ་དགའ་ལྡན་རབ་རྒྱས་གླིང་དུ་ཤིང་སྣ་འདེབས་འཛུགས་དང་མཆོད་མེ་ཁང་གསར་རྒྱག་ཆེད་ས་ཆོག་བྱིན་རླབས་ཞུས་ཤིང་། ཇི་ལྟར་གསོལ་བ་བཏབ་པ་བཞིན་འདི་རང་ས་གནས་སུ་དུས་འཁོར་ལྷ་ཁང་དུ་མང་ཚོགས་ལ་ལྟུང་བཤགས་ཀྱི་ལྗགས་ལུང་དང་དེའི་འགྲེལ་བཤད། ཀུན་སློང་དང་བསྔོ་བའི་གལ་གནད་སོགས་ཀྱི་ཐོག་གསུང་ཆོས། ཟེ་ལའི་ཉེ་འགྲམ་དུ་དེ་གའི་མང་ཚོགས་ཀྱིས་ཕེབས་བསུ་དང་སྦྲགས་མ་ཎི་ལྷ་ཁང་ལ་རབ་གནས་བཅས་ཞུས།


text:
བྱིས་པ་བརྩོན་འགྲུས་ཅན་ཞིག་ཏུ་སྐྱེད་སྲིང་དགོས།
༄༅།། བྱིས་པ་བརྩོན་འགྲུས་ཅན་ཞིག་ཏུ་སྐྱེད་སྲིང་དགོས་ཀྱི། སྡུག་རུས་ཅན་ཞིག་ཏུ་ནམ་ཡང་སྒྱུར་མི་རུང་།
ང་ཚོའི་སློབ་ཚན་ནི་ཚད་བཀག་རང་བཞིན་གྱི་སྒྲོམ་གཞི་ཞིག་ཡིན་ལ། དགེ་རྒན་དང་ཁྱིམ་བདག་གིས་ཀྱང་བྱིས་པ་སྒྲོམ་གཞི་དེའི་ནང་བཙན་གྱིས་འཛུད་ཀྱི་ཡོད། དེའི་ཕྱིར་ང་ཚོའི་སློབ་གསོ་དང་སློབ་ཁྲིད་ཀྱིས་བྱིས་པ་སྡུག་རུས་ཅན་ཞིག་ཏུ་སྒྱུར་གྱི་ཡོད། སྡུག་རུས་ཅན་གྱི་བྱིས་པ་ནི་གནས་སྐབས་སློབ་ཚན་གྱི་སྦྱངས་འབྲས་ལེགས་ཤིང་རྒྱུགས་འབྲས་བཟང་ཙམ་ཡོང་སྲིད་མོད། བྱིས་པར་ཤེས་བྱའི་སྤྱི་ཁོག་གི་རྨང་གཞི་ཞན་ཞིང་རང་ཐག་རང་གཅོད་ཀྱི་བློ་སྟོབས་དང་རྣམ་དཔྱོད་སོགས་ཧ་ཅང་ཕྲ་བས། ལོ་རིམ་རིམ་གྱིས་འཕར་བ་དང་བསྟུན་སློབ་སྦྱོང་གི་གནོན་ཤུགས་ཆེ་རུ་འགྲོ་ཞིང་སྤྲོ་སྣང་རིམ་གྱིས་ཡལ་འགྲོ་ཡི་ཡོད། རྒྱུ་མཚན་ནི་ཁོ་རང་དེ་སྔོན་སྦྱངས་འབྲས་ལེགས་ཙམ་ཡོད་པ་དག་ནི་དགེ་རྒན་དང་ཁྱིམ་བདག་གིས་སྒྲོམ་གཞི་དོག་པོ་ཞིག་གི་འོག་ནས་གཅུན་ནས་སྡུག་རུས་ལས་བྱུང་བ་ཡིན་གྱི། སྤྲོ་སྣང་དང་རང་ཉིད་ཀྱི་རྣམ་དཔྱོད་ལས་བྱུང་བ་ཆེར་མེད་པའི་རྐྱེན་གྱིས་རེད། དབྱིས་ཅན་ལིས། སློབ་ཆུང་ནང་ཏག་ཏག་འདི་འདྲའི་སྣང་ཚུལ་འདུག་སྟེ། ལྟ་ཀློག་གཏན་ནས་མི་བྱེད་པའི་སློབ་མའི་རྒྱུགས་འབྲས་མཐོ་ལ། ལྟ་ཀློག་བྱེད་ཀྱིན་པའི་སློབ་མའི་རྒྱུགས་འབྲས་འབུར་དུ་ཐོན་མེད་པ་རེད། དེའི་རྒྱུ་མཚན་ནི་སློབ་ཆུང་སྐབས་ཀྱི་རྒྱུགས་དེ་དག་བསླབ་གཞིའི་ནང་དོན་ལས་འདའ་ཐུབ་ཀྱིན་མེད་པས། བསླབ་གཞི་འབྱོངས་ཀློག་ཐེངས་གཅིག་བྱས་པས་སུ་ཡིན་ཡང་རྒྱུགས་སྐར་མཐོན་པོ་ཞིག་རག་ཡོང་།དོན་དུ་རྒྱུགས་སྐར་དེས་བྱིས་པའི་"སློབ་དེབ་སྦྱངས་པའི་ཆུ་ཚད་"ག་རེ་ཡིན་མིན་གཞལ་བ་ལས། "སྐད་ཡིག་ཆུ་ཚད"ག་རེ་ཡིན་མིན་གཏན་ནས་གཞལ་ཐབས་མེད། ཅེས་གསུངས།
དེའི་ཕྱིར་ང་ཚོས་བྱིས་པ་བརྩོན་འགྲུས་ཅན་ཞིག་ཏུ་བསྐྱེད་སྲིང་དགོས་ཀྱི། སྡུག་རུས་ཅན་ཞིག་ཏུ་ནམ་ཡང་སྒྱུར་མི་རུང་། བརྩོན་འགྲུས་དང་སྡུག་རུས་གཉིས་ཀྱི་ཁྱད་པ་ནི་ཧ་ཅང་ཆེ་སྟེ། བརྩོན་འགྲུས་ཀྱི་མཚན་ཉིད་ནི། ནང་ཆོས་ལས། བརྩོན་གང་དགེ་ལ་སྤྲོ་བའོ།། ཞེས་གསུངས་ཤིང་། དེ་ཡང་ནང་ཆོས་སུ་བརྩོན་འགྲུས་ལ་གོ་བ་ལེན་སྟངས་ཅུང་མི་འདྲ་བ་ཞིག་ཡོད་པས། སྐབས་འདིར་དེ་ལས་ཅུང་ཡང་བའི་དབང་དུ་བྱས་ཏེ་འགྲེལ་ན། བརྩོན་འགྲུས་ནི་བྱ་བ་གང་ཞིག་སྒྲུབ་པ་ལ་སྤྲོ་བ་དང་རང་མོས་ཡོད་པ་ཞིག་ལ་ངོས་བཟུང་ན་ཆོག། སྡུག་རུས་ནི་སྤྲོ་སྣང་དང་རང་མོས་མེད་བཞིན་དུ་ཕ་རོལ་པའི་དབང་དང་ཆ་རྐྱེན་གང་རུང་ཞིག་གི་འོག་ནས་བྱ་བ་ཞིག་ལ་བཙན་གྱིས་ཞུགས་པའོ།། བྱིས་པ་རྣམས་ལའང་དཔྱོད་ཤེས་དང་བླང་དོར་ནུས་པའི་རྣམ་དཔྱོད་ཡོད་པས། དགེ་རྒན་དང་ཁྱིམ་བདག་རྣམས་ཀྱི་མིག་ནང་དུ་ཁོ་ཚོ་ནི་ཅི་ཡང་མི་ཤེས་མཁན་དང་ཅི་ཡང་མི་འཇོན་མཁན་ཞིག་ཏུ་བཟུང་ནས་དོན་དག་ཡོད་ཚད་ཁྱིམ་བདག་དང་དགེ་རྒན་རྐྱང་པས་ཐག་གཅོད་བྱེད་མི་རུང་ངོ་།། རྒྱུན་དུ་བྱིས་པ་སློབ་སྦྱོང་ལ་སྤྲོ་སྣང་ཡོད་མཁན་ཞིག་ཏུ་སྒྱུར་བར་བརྩོན་རྒྱུ་ནི་བྱིས་པར་རྒྱུགས་སྐར་ཙམ་མཐོར་འདེགས་གཏོང་བ་ལ་འབད་པ་ལས་ཀྱང་གལ་ཆེ་ཞིང་དོན་དང་ལྡན་པའོ། ། ས་སྐྱ་ལེགས་བཤད་ལས། བདེ་བ་ཆུང་ལ་ཆགས་པ་དེས།། ཆེན་པོའི་བདེ་བ་འཐོབ་མི་སྲིད།། ཅེས་གསུངས་པ་ལྟར། ང་ཚོས་རྟག་ཏུ་རྒྱུགས་སྐར་འབའ་ཞིག་ལ་དམིགས་ནས་གནས་སྐབས་མིག་མདུན་གྱི་གནད་དོན་སེལ་ཐབས་བྱེད་པ་དེས་བྱིས་པའི་མཐར་ཐུག་གི་འདུན་ལམ་དང་ཤེས་ཡོན་ལ་ཤུགས་རྐྱེན་ངན་པར་ཐེབས་སྲིད་པས་ཅིས་ཀྱང་གཟབ་པར་འཚལ།